(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΙΕ΄

Δευτέρα, 11 Μαρτίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Δ. Αυγερινοπούλου και Ι. Πλακιωτάκη, σελ.
3. Ανακοινώνεται ότι τη συνεδρίαση παρακολουθούν μαθητές από το 3ο Γυμνάσιο Καλαμάτας, φοιτήτριες και φοιτητές του Προγράμματος «ΕΡΑΣΜΟΣ» με τίτλο «Ενεργοί Πολίτες στην Ευρώπη», που υλοποιεί το Ινστιτούτο Μεταναστευτικής Πολιτικής και από το 57ο Δημοτικό Σχολείο Ηρακλείου Κρήτης, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Δικαιοσύνης με θέμα: «Σχεδιάζετε την κατάργηση - ενοποίηση Πρωτοδικείων στην Ηλεία;» , σελ.
 β) Προς τον Υπουργό Αγροτικής Ανάπτυξης και Τροφίμων με θέμα: « Άμεση άρση αδικίας σε σχέση με τις αποζημιώσεις των μηλοπαραγωγών και καστανοπαραγωγών της Αγιάς» , σελ.
 γ) Προς την Υπουργό Εσωτερικών:
 i. με θέμα: «Προκλητικοί χειρισμοί σε βάρος εκλογέων του εξωτερικού από ευρωβουλεύτρια του κυβερνώντος κόμματος», σελ.
 ii. με θέμα: «Οι καταγγελίες πολιτών για την χρήση των προσωπικών τους δεδομένων από την Ευρωβουλευτή Άννα-Μισέλ Ασημακοπούλου», σελ.
 iii. με θέμα: «Βάσιμες ενδείξεις για διαρροή προσωπικών δεδομένων αποδήμων ψηφοφόρων από το Υπουργείο Εσωτερικών, για ψηφοθηρική χρήση εκ μέρους της κας Ασημακοπούλου», σελ.
 δ) Προς την Υπουργό Πολιτισμού:
 i. με θέμα: «Το Ντοκιμαντέρ «Αδέσποτα Κορμιά», το οποίο συμμετέχει στο 26ο Φεστιβάλ Ντοκιμαντέρ Θεσσαλονίκης, χρησιμοποιεί αφίσα, που βλασφημεί ιερά σύμβολα και πρόσωπα της Ορθοδόξου Χριστιανικής πίστεως» , σελ.
 ii. με θέμα: «Η πιθανή συστέγαση του Αστυνομικού Τμήματος και του Τμήματος Ασφαλείας Ωρωπού θα επηρεάσει αρνητικά την αστυνόμευση του Δήμου Ωρωπού», σελ.
 ε) Προς την Υπουργό Εργασίας και Κοινωνικής Ασφάλισης με θέμα: «Μπλοκάρισμα της οδηγίας για την προστασία των εργαζομένων στις πλατφόρμες», σελ.
 στ) Προς τον Υπουργό Εξωτερικών με θέμα: «Χρονοδιάγραμμα και παράμετροι υλοποίησης της συμφωνίας χορήγησης θεώρησης εισόδου (visa) - «express» στους Τούρκους πολίτες για την επίσκεψη στα νησιά του Ανατολικού Αιγαίου», σελ.
 ζ) Προς τον Υπουργό Εθνικής Οικονομίας και Οικονομικών με θέμα: «Λαϊκές αγορές και υποχρεωτική χρήση POS από τους παραγωγούς», σελ.
 η) Προς τον Υπουργό Υγείας:
 i. με θέμα: «Σε δεινή θέση το νοσοκομείο Δράμας- Χωρίς μόνιμους γιατρούς η Παθολογική κλινική-Ανάγκη λήψης άμεσων μέτρων για πρόσληψη του αναγκαίου ιατρικού προσωπικού και στήριξη του ΕΣΥ», σελ.
 ii. με θέμα: «Να εξασφαλιστούν ασφαλείς συνθήκες νοσηλείας των δεκάδων παθολογικών και πνευμολογικών ασθενών στο Νοσοκομείο Θριάσιο και να ενισχυθούν με προσλήψεις μόνιμου ιατρικού νοσηλευτικού και παραϊατρικού προσωπικού», σελ.
 θ) Προς τον Υπουργό Κλιματικής Κρίσης και Πολιτικής Προστασίας με θέμα: « Έλλειψη Κανονισμού Λειτουργίας Ειδικής Μονάδας Δασικών Επιχειρήσεων (ΕΜΟΔΕ) και ανάγκη στελέχωσης της 3ης ΕΜΟΔΕ (Κρήτης) ενόψει της πρόσληψης εποχικών Πυροσβεστών στο Διαγωνισμό της Πυροσβεστικής ΦΕΚ ΑΣΕΠ 52/13-12-2023», σελ.
 ι) Προς τον Υπουργό Υποδομών και Μεταφορών:
 i. με θέμα: «Οδική ασφάλεια και έλλειψη ενεργειών του Υπουργείου», σελ.
 ii. με θέμα: «Χωρίς τηλεδιοίκηση και σηματοδότηση ο Προαστιακός στο Τμήμα Άνω Λιόσια - Κιάτο, ένα χρόνο μετά την τραγωδία των Τεμπών. Ανάγκη για άμεσες παρεμβάσεις», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση πρότασης νόμου:

Ο Πρόεδρος της Κοινοβουλευτικής Ομάδας της Νέας Αριστεράς και οι Βουλευτές του κόμματός του κατέθεσαν πρόταση νόμου: «Προτάσεις νόμων με λαϊκή πρωτοβουλία κατ’ εφαρμογή του άρθρου 73 παρ. 6 του Συντάγματος», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΤΣΟΚΑΝΗΣ Χ. , σελ.

Β. Επί των επικαίρων ερωτήσεων:
 ΑΛΕΞΟΠΟΥΛΟΥ Χ. , σελ.
 ΒΑΤΣΙΝΑ Ε. , σελ.
 ΓΑΥΓΙΩΤΑΚΗΣ Μ. , σελ.
 ΓΕΡΑΠΕΤΡΙΤΗΣ Γ. , σελ.
 ΓΕΩΡΓΙΑΔΗΣ Σ. , σελ.
 ΔΕΛΒΕΡΟΥΔΗΣ Κ. , σελ.
 ΔΗΜΑΣ Χ. , σελ.
 ΗΛΙΟΠΟΥΛΟΣ Α. , σελ.
 ΘΕΟΧΑΡΗΣ Θ. , σελ.
 ΚΑΖΑΜΙΑΣ Α. , σελ.
 ΚΑΛΑΜΑΤΙΑΝΟΣ Δ. , σελ.
 ΛΙΑΚΟΥΛΗ Ε. , σελ.
 ΛΙΒΑΝΙΟΣ Θ. , σελ.
 ΜΠΟΥΓΑΣ Ι. , σελ.
 ΝΙΚΗΤΙΑΔΗΣ Γ. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΞΑΝΘΟΠΟΥΛΟΣ Θ. , σελ.
 ΠΟΥΛΟΥ Π. , σελ.
 ΣΠΑΝΑΚΗΣ Β. , σελ.
 ΣΤΑΜΕΝΙΤΗΣ Δ. , σελ.
 ΤΟΥΡΝΑΣ Ε. , σελ.
 ΤΣΑΚΑΛΩΤΟΣ Ε. , σελ.
 ΤΣΟΚΑΝΗΣ Χ. , σελ.
 ΦΩΤΟΠΟΥΛΟΣ Σ. , σελ.
 ΧΟΥΡΔΑΚΗΣ Μ. , σελ.
 ΨΥΧΟΓΙΟΣ Γ. , σελ.

Γ. ΠΑΡΕΜΒΑΣΕΙΣ:
 ΒΙΛΙΑΡΔΟΣ Β. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΙΕ΄

Δευτέρα 11 Μαρτίου 2024

Αθήνα, σήμερα στις 11 Μαρτίου 2024, ημέρα Δευτέρα και ώρα 14.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΒΑΣΙΛΕΙΟΥ ΒΙΛΙΑΡΔΟΥ.**

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, καλή σας ημέρα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 8-3-2024 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΙΔ΄ συνεδριάσεώς του, της Παρασκευής 8 Μαρτίου 2024 σε ό,τι αφορά την ψήφιση στο σύνολο του σχεδίου νόμου: «Ενίσχυση του Δημόσιου Πανεπιστημίου - Πλαίσιο λειτουργίας μη κερδοσκοπικών παραρτημάτων ξένων πανεπιστημίων και άλλες διατάξεις».)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σάς ενημερώνουμε σχετικά με τη συζήτηση των επικαίρων ερωτήσεων στο πλαίσιο του Κοινοβουλευτικού Ελέγχου τη Δευτέρα 11 Μαρτίου 2024, ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 778/29-2-2024 επίκαιρη ερώτηση θα απαντηθεί από τον Υπουργό Εξωτερικών κ. Γεώργιο Γεραπετρίτη.

Οι υπ’ αριθμόν 780/29-2-22024 και 796/4-3-220224 επίκαιρες ερωτήσεις θα απαντηθούν από τον Υπουργό Υγείας κ. Σπυρίδωνα - Άδωνι Γεωργιάδη.

Οι υπ’ αριθμόν 788/4-3-2024. 789/4-3-2024 και 799-4-3-2024 επίκαιρες ερωτήσεις θα απαντηθούν από τον Αναπληρωτή Υπουργό Εσωτερικών κ. Θεόδωρο Λιβάνιο.

Η υπ’ αριθμόν781/1-3-2024 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών κ. Θεοχάρη Θεοχάρη.

Η υπ’ αριθμόν 773/26-2-2024 επίκαιρη ερώτηση θα απαντηθεί από τον Υφυπουργό Προστασίας του Πολίτη κ. Ανδρέα Νικολακόπουλο.

Οι υπ’ αριθμόν 781/29-2-2024 και 797/4-3-2024 επίκαιρες ερωτήσεις θα απαντηθούν από την Υφυπουργό Υποδομών και Μεταφορών κ. Χριστίνα Αλεξοπούλου.

Η υπ’ αριθμόν 794/4-3-2024 επίκαιρη ερώτηση θα απαντηθεί από τον Υφυπουργό Εργασίας και Κοινωνικής Ασφάλισης κ. Βασίλειο - Πέτρο Σπανάκη.

Η υπ’ αριθμόν 785/1-3-22024 επίκαιρη ερώτηση θα απαντηθεί από τον Υφυπουργό Δικαιοσύνης κ. Ιωάννη Μπούγα.

Η υπ’ αριθμόν 782/29-22-2024 επίκαιρη ερώτηση θα απαντηθεί από τον Υφυπουργό Πολιτισμού κ. Χρίστο Δήμα.

Η υπ’ αριθμόν 792/4-3-2024 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Διονύσιο Σταμενίτη.

Η υπ’ αριθμόν 774/26-2-2024 επίκαιρη ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Ευάγγελο Τουρνά.

Παρακαλούμε, όπως προβείτε στις δέουσες ενέργειες προκειμένου να ενημερωθούν τόσο ο Προεδρεύων στη διαδικασία, όσο και οι ερωτώντες Βουλευτές.».

Θα ξεκινήσουμε με την έβδομη με αριθμό 785/1-3-2024 επίκαιρη ερώτηση δεύτερου κύκλου του Βουλευτή Ηλείας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Διονύσιου - Χαράλαμπου Καλαματιανού προς τον Υπουργό Δικαιοσύνης, με θέμα: «Σχεδιάζετε την κατάργηση - ενοποίηση πρωτοδικείων στην Ηλεία;».

Θα απαντήσει ο Υφυπουργός Δικαιοσύνης κ. Ιωάννης Μπούγας.

Ορίστε, κύριε συνάδελφε, έχετε τον λόγο για την πρωτολογία σας.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κύριε Υπουργέ, έχουν δει το φως της δημοσιότητας σενάρια και σχέδια του Υπουργείου, της Κυβέρνησης σχετικά με την αλλαγή του χάρτη των δικαστηρίων στη χώρα. Σύμφωνα με αυτά τα σενάρια προκύπτει ότι θα λειτουργεί μόνο ένα πρωτοδικείο σε κάθε νομό και εφόσον υφίστανται κι άλλα πρωτοδικεία αυτά ή θα συγχωνευθούν ή θα καταργηθούν ή θα υποβαθμιστούν μέσω της μετατροπής τους σε περιφερειακές ή μεταβατικές έδρες.

Όπως πολύ καλά γνωρίζετε, στην Ηλεία υπάρχουν δύο πρωτοδικεία, το Πρωτοδικείο Ηλείας με έδρα τον Πύργο και το Πρωτοδικείο Αμαλιάδας με σχεδόν ίδιο όγκο υποθέσεων, με σχεδόν ίδια δικαστική ύλη. Όπως καταλαβαίνετε υπάρχουν πολύ μεγάλες ανησυχίες και αντιδράσεις των κατοίκων της πόλης και της περιοχής, γιατί το Πρωτοδικείο Αμαλιάδας εξυπηρετεί όλη τη βόρεια Ηλεία, μια περιοχή με ογδόντα χιλιάδες κατοίκους. Ήδη έχει υποστεί η Ηλεία και ειδικά η πόλη της Αμαλιάδας σημαντικές υποβαθμίσεις μέσω της υπολειτουργίας του νοσοκομείου της πόλης, λόγω της έλλειψης ιατρών. Έχει καταργηθεί και το πανεπιστημιακό τμήμα γεωπονίας που λειτουργούσε στην πόλη. Οπότε οι κάτοικοι ανησυχούν για το γεγονός ότι θα υποστούν μία ακόμα υποβάθμιση μέσω της κατάργησης ή της μετατροπής του πρωτοδικείου σε περιφερειακή έδρα ή μεταβατική έδρα.

Επειδή λοιπόν, οι πρόεδροι της ολομέλειας των δικηγορικών συλλόγων της χώρας είναι αντίθετοι σε αυτά τα σενάρια που προωθείτε, της αλλαγής του δικαστικού χάρτη, ομοίως και η Ένωση Δικαστών και Εισαγγελέων έχουν εκφράσει αρνητική άποψη, θα θέλαμε να σας ρωτήσουμε και να μας απαντήσετε αν σκοπεύετε να υποβαθμίσετε ή να καταργήσετε το Πρωτοδικείο Αμαλιάδας μετατρέποντάς το σε περιφερειακή ή μεταβατική έδρα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καλαματιανό.

Τον λόγο έχει ο κύριος Υφυπουργός για τρία λεπτά.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ, κύριε Πρόεδρε και ευχαριστώ και τον συνάδελφο για την υποβολή της ερώτησης.

Εντός των επόμενων ημερών, κύριε συνάδελφε, θα αναρτηθεί σε διαβούλευση το σχέδιο νόμου για τον δικαστικό χάρτη της χώρας. Τρεις είναι οι βασικοί άξονες του σχεδίου νόμου, το οποίο -επαναλαμβάνω- τις προσεχείς μέρες θα αναρτηθεί για δημόσια διαβούλευση.

Ο πρώτος άξονας είναι η ενοποίηση του πρώτου βαθμού. Στο εξής καταργείται το δικαστικό παράδοξο που συμβαίνει σήμερα στη χώρα μας να έχουμε δύο ειδών δικαστήρια, τα πρωτοδικεία και τα ειρηνοδικεία, για την απονομή της ποινικής και πολιτικής δικαιοσύνης πρώτου βαθμού. Μετά την εφαρμογή του δικαστικού χάρτη ο πρώτος βαθμός θα έχει πρωτοδίκες. Και με τις πρόνοιες τις οποίες λαμβάνουμε για επιμόρφωση των ειρηνοδικών καθώς επίσης και για τις διασφαλίσεις της προσωπικής τους σήμερα κατάστασης και της κοινωνικής κατάστασης των ειρηνοδικών, θα έχουμε σε εύθετο χρονικό διάστημα μία ομαλή πλέον μετακίνηση και των ειρηνοδικών σε όλες τις υποθέσεις του πρώτου βαθμού.

Ο δεύτερος άξονας είναι η θέσπιση χωροταξικού σχεδιασμού των δικαστικών σχηματισμών στη χώρα. Ο κανόνας είναι πως κάθε νομός κάθε περιφερειακή ενότητα θα είναι και μία πρωτοδικειακή περιφέρεια με κάποιες εξαιρέσεις.

Και ο τρίτος άξονας είναι η διοίκηση των μεγάλων δικαστηρίων που σήμερα γνωρίζετε ότι ζητήματα διοίκησης προμηθειών διαχείρισης τα επιφορτίζονται οι προϊστάμενοι των δικαστηρίων και οι διοικήσεις από δικαστικούς λειτουργούς. Στο εξής για την άσκηση αυτών των αρμοδιοτήτων εμπλέκεται ένα νομικό πρόσωπο δημοσίου δικαίου το ΤΑΧΔΙΚ, έτσι ώστε να απαλλαγούν οι δικαστές μας, οι δικαστικοί λειτουργοί από καθήκοντα, τα οποία δεν είναι αμιγώς δικαιοδοτικά.

Σε ό,τι αφορά τώρα τον χωροταξικό σχεδιασμό, προβλέπουμε σε κάθε πρωτοδικεακή περιφέρεια ένα κεντρικό πρωτοδικείο, στο οποίο ενοποιούνται οι έδρες των δικαστών πρώτου βαθμού και των δικαστικών υπαλλήλων. Στις περιοχές, στους νομούς, όπως είναι ο Νομός Ηλείας, που λειτουργούν δύο πρωτοδικεία σήμερα με εξαίρεση τις νησιωτικές και παραμεθόριες περιοχές, προβλέπουμε τη λειτουργία παράλληλης έδρας, έτσι ώστε να μην έχουμε υποβάθμιση της δικαστηριακής ύλης, δηλαδή της καθ’ ύλην αρμοδιότητας του πρωτοδικείου στο οποίο δεν θα ενοποιηθούν οι οργανικές θέσεις των δικαστών και των δικαστικών υπαλλήλων.

Εν προκειμένω στον Νομό Ηλείας δεν θα κλείσει, δεν θα καταργηθεί το πρωτοδικείο. Και το Πρωτοδικείο Πύργου και το Πρωτοδικείο Αμαλιάδας θα συνεχίσουν να υφίστανται και θα δικάζουν ακριβώς τις ίδιες υποθέσεις που δικάζουν σήμερα αστικές και ποινικές. Το τεχνικό κριτήριο διαφοροποιείται, δηλαδή, σε ποιο πρωτοδικείο θα ενοποιηθούν οι οργανικές θέσεις δικαστών πρώτου βαθμού και των δικαστικών υπαλλήλων. Παράλληλα προβλέπονται και περιφερειακές έδρες εκεί που σήμερα λειτουργούν ειρηνοδικεία και δεν καταργούνται, με αυξημένη, όμως, αρμοδιότητα. Διότι, όπως γνωρίζετε σήμερα, τα ειρηνοδικεία μπορούν να δικάζουν υποθέσεις μόνο αστικές μέχρι 20.000 ευρώ. Στα ειρηνοδικεία, τα οποία θα αναβαθμιστούν σε περιφερειακές έδρες, θα δικάζονται και αστικές και ποινικές υποθέσεις μονομελούς πρωτοδικείου και μονομελούς πλημμελειοδικείου αντίστοιχα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπούγα.

Παρακαλώ πολύ, κύριε Καλαματιανέ, έχετε τον λόγο για τρία λεπτά για τη δευτερολογία σας.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Υπουργέ, από ό,τι κατάλαβα ουσιαστικά θα καταργηθούν οι οργανικές θέσεις των δικαστών και των δικαστικών υπαλλήλων από την Αμαλιάδα και θα μεταφερθούν στο κεντρικό Πρωτοδικείο του Πύργου. Όπως σας ανέφερα και προηγουμένως οι Ηλείοι και οι υποθέσεις των δύο πρωτοδικείων είναι αντίστοιχες, είναι σχεδόν ίδιες.

Αναφέρω ενδεικτικά, σύμφωνα με τα στοιχεία που μας έχουν προσκομίσει ο Σύλλογος Δικαστικών Υπαλλήλων της Περιφέρειας του Πρωτοδικείου Αμαλιάδας, δικάζονται καθημερινά αυτόφωρα στο Πρωτοδικείο της Αμαλιάδας ετησίως, εκατόν πενήντα ποινικές δίκες και εξήντα πολιτικές δίκες διεξάγονται, εκατόν πενήντα υποθέσεις κοινωνικής μέριμνας ανηλίκων και εκδίδονται πάνω από χίλιες αποφάσεις ποινικών δικαστηρίων και πάνω από οκτακόσιες αποφάσεις πολιτικών δικαστηρίων.

Καταλαβαίνετε ότι μια τέτοια διαδικασία μεταφοράς των εδρών ουσιαστικά θα επιβαρύνει και το κεντρικό Πρωτοδικείου του Πύργου. Και πραγματικά απορούμε γιατί η δική σας πρόθεση, έτσι όπως λέτε, της Κυβέρνησής σας είναι να επιταχυνθεί η δικαιοσύνη και εμείς ρωτάμε πώς θα επιταχυνθεί η δικαιοσύνη όταν υποβαθμίζεται ένα πρωτοδικείο; Προφανώς αυτό δεν μπορεί να γίνει. Εδώ και τρία χρόνια με παρεμβάσεις και υπομνήσεις προς την Κυβέρνησή σας, προς το Υπουργείο Δικαιοσύνης, έχουμε τονίσει ότι το πρόβλημα του Πρωτοδικείου Αμαλιάδας, όπως και σε πολλά άλλα πρωτοδικεία και δικαστήρια της χώρας, είναι η μεγάλη έλλειψη δικαστικών υπαλλήλων.

Εδώ και τρία χρόνια φαινόταν ότι επειδή μεγαλώνουν σε ηλικία οι δικαστικοί υπάλληλοι, βγαίνουν σε σύνταξη, δεν αναπληρώνονται και σας καλούσαμε να γίνουν προσλήψεις δικαστικών υπαλλήλων για να καλυφθούν αυτές οι θέσεις. Δεν υλοποιήθηκε κάτι τέτοιο από την Κυβέρνησή σας παρά τις επί μέρους υποσχέσεις σε διάφορους διαγωνισμούς να υπάρχουν και υπάλληλοι για το Πρωτοδικείο της Αμαλιάδας. Δεν υπήρξε καμμία βελτίωση εκεί, δεν έχει προσληφθεί κανένας νέος υπάλληλος.

Το ερώτημα, λοιπόν, είναι πώς θα υπάρξει επιτάχυνση της δικαιοσύνης με υποβάθμιση δικαστηρίων αφ’ ενός και αφ’ ετέρου, όπως έχουμε ακούσει στο σχέδιό σας οι θέσεις των υπαλλήλων που μεταφέρονται είπατε ότι θα μεταφερθούν στο Πρωτοδικείο του Πύργου, θα είναι προσωποπαγείς. Άρα αυτοί οι υπάλληλοι που υπηρετούν σήμερα στο Πρωτοδικείο Αμαλιάδας με τη συνταξιοδότησή τους χάνονται οι θέσεις τους ουσιαστικά. Δεν θα προσληφθούν νέοι, γιατί είναι προσωποπαγείς θέσεις.

Επίσης λέτε στο σχέδιό σας -έχουμε ακούσει- ότι προβλέπετε μίνιμουμ αριθμό δεκαπέντε δικαστών στα πρωτοδικεία. Αυτό γιατί να ισχύσει στην περίπτωση της Αμαλιάδας και να μη διατηρηθεί ως έδρα κανονικά πρωτοδικείου, και ισχύει για παράδειγμα στην Πρέβεζα, ή στη Θεσπρωτία, ή στο Κιλκίς, που δεν ικανοποιούν αυτά τα πρωτοδικεία το μίνιμουμ των δεκαπέντε δικαστών;

Άρα λοιπόν, θέλουμε μια σαφή απάντηση για το πώς θα λειτουργεί ξεκάθαρα και πώς θα ενισχυθεί το Πρωτοδικείο Αμαλιάδας. Γιατί αυτό που περιγράφετε, από ό,τι καταλάβαμε, είναι ουσιαστικά υποβάθμιση και μεταφορά των δικαστών και των δικαστικών υπαλλήλων, των θέσεών τους, στο κεντρικό πρωτοδικείο και μάλιστα θα είναι και προσωποπαγείς οι θέσεις των δικαστικών υπαλλήλων, που σημαίνει αποχώρηση και χωρίς κάλυψη αυτών των θέσεων στη συνέχεια.

Να πω μόνο επίσης ότι οι κρίσεις για το Πρωτοδικείο της Αμαλιάδας από την επιθεώρηση του Αρείου Πάγου είναι εξαιρετικές. Είναι ένα πρωτοδικείο που προσφέρει, που συμβάλλει στην αναπτυξιακή προοπτική της περιοχής, στην απονομή δικαιοσύνης και πιστεύουμε ότι αυτό που απεργάζεστε θα είναι ένα σημαντικό πλήγμα για την πόλη και όλη τη βόρεια Ηλεία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καλαματιανό.

Κύριε Υφυπουργέ, έχετε τρία λεπτά για τη δευτερολογία σας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Καμμία απολύτως υποβάθμιση. Σας είπα και στην πρωτολογία μου ότι όσες υποθέσεις δικάζονται σήμερα στην Αμαλιάδα θα δικάζονται και με την εφαρμογή του νέου δικαστικού χάρτη. Τι θα συμβεί; Εάν χρειαστούν περισσότεροι δικαστές αυτοί θα στέλνονται από το κεντρικό πρωτοδικείο. Το πού θα είναι οι οργανικές έδρες των δικαστών δεν σημαίνει καμμία απολύτως υποβάθμιση κανενός δικαστηρίου. Σημασία έχει ότι διατηρείται η καθ’ ύλην αρμοδιότητα, διατηρείται ως έχει σήμερα ο δικαστικός σχηματισμός και το τεχνικό κριτήριο των οργανικών θέσεων διαφοροποιεί την κεντρική έδρα με την παράλληλη έδρα.

Κατά συνέπεια ο πολίτης, σε ό,τι αφορά την εγγύτητα στην απονομή της δικαιοσύνης, όχι μόνο δεν θα δει υποβάθμιση, αλλά αντιθέτως αναβάθμιση. Διότι θα υπάρχουν περισσότεροι δικαστές, έτσι ώστε να δικάζουν ταχύτερα τον όγκο των υποθέσεων του Πρωτοδικείου Αμαλιάδας. Αντιλαμβάνεστε, λοιπόν, ότι η βάση από την οποία εκκινεί η υπόθεσή σας περί υποβάθμισης δεν ισχύει και ως εκ τούτου δεν μπορεί να μιλάμε για υποβάθμιση, αλλά για αναβάθμιση.

Σε ό,τι αφορά τώρα τις οργανικές θέσεις, είπε κανείς ότι είναι προσωποπαγείς θέσεις αυτές; Σε κάθε πρωτοδικειακή περιφέρεια ενοποιούνται οι οργανικές θέσεις αν έχουμε. Και θα σας πω και για τη δική σας περιφέρεια πόσες θέσεις οργανικές έχουμε. Κάθε θέση η οποία θα μείνει κενή θα συμπληρώνεται ως κενή οργανική θέση του Πρωτοδικείου Πύργου. Δεν καταργείται ούτε μετασχηματίζεται σε προσωποπαγή θέση.

Ακούστε, λοιπόν, τι συμβαίνει σήμερα στον Νομό Ηλείας. Σήμερα λειτουργούν στον νομό σας, κύριε συνάδελφε, οκτώ ανεξάρτητοι και αυτοτελείς δικαστικοί σχηματισμοί. Ακούστε ποιοι είναι. Το Πρωτοδικείο Ηλείας με έδρα τον Πύργο, που υπηρετούν επτά δικαστές και δεκαεπτά δικαστικοί υπάλληλοι, το Πρωτοδικείο Αμαλιάδας με έδρα την Αμαλιάδα, που υπηρετούν έξι δικαστές και δώδεκα δικαστικοί υπάλληλοι, το Ειρηνοδικείο Λεχαινών με δύο ειρηνοδίκες και τέσσερις δικαστικούς υπαλλήλους, το Ειρηνοδικείο Γαστούνης με ένα ειρηνοδίκη και τρεις δικαστικούς υπαλλήλους, το Ειρηνοδικείο Αμαλιάδας με τρεις ειρηνοδίκες και έξι δικαστικούς υπαλλήλους, το Ειρηνοδικείο Πύργου με τέσσερις ειρηνοδίκες και έντεκα δικαστικούς υπαλλήλους, το Eιρηνοδικείο Αρήνης με έναν ειρηνοδίκη και τρεις δικαστικούς υπαλλήλους και το Ειρηνοδικείο Ολυμπίων με έναν ειρηνοδίκη και εννέα δικαστικούς υπαλλήλους.

Στον νομό σας δε υπάρχει μία από τις καλύτερες αναλογίες μεταξύ δικαστών και δικαστικών υπαλλήλων και σε ό,τι αφορά τώρα την ενοποίηση, ενώ έχουμε αυτή την πολυδιάσπαση, αυτόν τον κατακερματισμό των ανθρώπινων πόρων, θα έχουμε στο εξής με την εφαρμογή του δικαστικού χάρτη συνολικά είκοσι πέντε δικαστές στον πρώτο βαθμό και εξήντα πέντε δικαστικούς υπαλλήλους.

Αντιλαμβάνεστε, λοιπόν, ότι ο προϊστάμενος του πρωτοδικείου θα έχει στη διάθεσή του είκοσι πέντε πρωτοβάθμιους δικαστές και όπου παρίσταται ανάγκη, είτε στον Πύργο είτε στην Αμαλιάδα, οι δικαστές αυτοί θα μπορούν να διεκπεραιώνουν με ορθολογικά κριτήρια κατανομής των υποθέσεων τον όγκο των δικογραφιών που επιβάλλεται να διεκπεραιώσουν. Αυτό, λοιπόν, για τον πολίτη -διότι ο πολίτης μάς ενδιαφέρει- δεν συνιστά υποβάθμιση, αντιθέτως συνιστά ταχύτερη και πιο άμεση απονομή της δικαιοσύνης.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την έκτη με αριθμό 792/4-3-2024 επίκαιρη ερώτηση δεύτερου κύκλου της Βουλευτού Λάρισας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ευαγγελίας Λιακούλη προς τον Υπουργό Αγροτικής Ανάπτυξης και Τροφίμων με θέμα: «Άμεση άρση αδικίας σε σχέση με τις αποζημιώσεις των μηλοπαραγωγών και καστανοπαραγωγών της Αγιάς».

Θα απαντήσει ο Υφυπουργός Αγροτικής Ανάπτυξης κ. Σταμενίτης.

Παρακαλώ πολύ, κυρία συνάδελφε, έχετε τον λόγο για δύο λεπτά για την πρωτολογία σας.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, σε μια ημέρα αρκετά σημαντική έτυχε να απαντάται η ερώτηση αυτή, η οποία επίσης είναι σημαντική, κύριε Υπουργέ, την ημέρα που ο κύριος Πρωθυπουργός κάλεσε ή δέχθηκε εν πάση περιπτώσει την αντιπροσωπεία των αγροτών στο Μέγαρο Μαξίμου, μαζί και κάποιους θεσμικούς εκπροσώπους. Είναι ίσως η κατάλληλη στιγμή να δηλώσουμε και σε εσάς, κύριε Υπουργέ, ότι εκφράζουμε τη θλίψη μας για την αντιθεσμική συμπεριφορά της Κυβέρνησής σας για την οποία είναι αόρατοι οι Βουλευτές της Αντιπολίτευσης.

Μέχρι τώρα και από τότε που πλημμύρισε η Θεσσαλία κάνατε μια σύσκεψη στην Καρδίτσα και καλέσατε τους Βουλευτές της Νέας Δημοκρατίας και προχθές ο κύριος Πρωθυπουργός δέχτηκε να συναντήσει κατ’ ιδίαν τους Βουλευτές της Νέας Δημοκρατίας.

Έτσι την αντιλαμβάνεστε τη δημοκρατία. Έτσι αντιλαμβάνεστε τους θεσμούς. Δεν έχουμε καμμία απολύτως ενημέρωση για το οτιδήποτε αφορά στη Θεσσαλία. Μιλάτε για το master plan και το πόρισμα των Ολλανδών, που το ακριβοπληρώσαμε εξ όσων γνωρίζω και βεβαίως όλα αυτά επειδή δεν έχουμε πια καμμία εμπιστοσύνη στον αντιθεσμικό τρόπο με τον οποίο λειτουργείτε, εμείς μέσω του κοινοβουλευτικού ελέγχου, θα διεκδικήσουμε και τα έγγραφα τα σχετικά και τις απαντήσεις σας, για να είναι ορατά τα στοιχεία που θα μας δώσετε.

Εμείς πάντως, οι Θεσσαλοί Βουλευτές, δεν κληθήκαμε ποτέ πουθενά και από κανέναν.

Πάμε τώρα στο προκείμενο που έχει σχέση με την Κυβέρνηση και θα πω γιατί. Το προκείμενο είναι μια αδικία την οποία δεν μπορεί να εξηγήσει κανένας. Ούτε ο ΕΛΓΑ μπορεί να την εξηγήσει ούτε το Υπουργείο μπορεί να την εξηγήσει ούτε τίποτα.

Μετά τις πλημμύρες, λοιπόν, οι μηλοπαραγωγοί και οι καστανοπαραγωγοί της περιοχής της Αγιάς της Περιφερειακής Ενότητας Λάρισας, ενώ δήλωσαν κανονικά τη ζημία επειδή ακριβώς, όπως ενημερώθηκαν από τον δήμο και από τις σχετικές υπηρεσίες του ΕΛΓΑ, η περιοχή κηρύχθηκε σε κατάσταση έκτακτης ανάγκης, τις ζημιές τους, λοιπόν, οι άνθρωποι τις δήλωσαν και περίμεναν τις αποζημιώσεις. Είδαν τους γείτονές τους στη Μαγνησία να αποζημιώνονται και οι ίδιοι δεν αποζημιώθηκαν, κύριε Υπουργέ. Εμποδίστηκαν να κάνουν συγκομιδή των μήλων. Ήταν για ένα μήνα περίπου κλειστός ο δρόμος. Όλοι διαβεβαίωναν ότι είναι ακριβώς η ίδια ζημιά, γιατί ήταν η ίδια ζημιά και έχουμε υποστεί τα ίδια καιρικά φαινόμενα.

Τελικώς αυτό που πληροφορηθήκαμε είναι ότι δόθηκαν αποζημιώσεις από τον ΕΛΓΑ με χρήματα από το Ταμείο Αρωγής χωρίς κανέναν ειδικό έλεγχο και εξατομίκευση, δεν πήγατε, δηλαδή, στα χωράφια να δείτε τι ζημιά έχουν και δώσατε αποζημίωση στους παραγωγούς 500 ευρώ ανά στρέμμα για τα μήλα και 200 ευρώ ανά στρέμμα για τα κάστανα για το 70% της ζημιάς.

Ρωτάμε: Δύο μέτρα και δύο σταθμά; Γιατί στη Μαγνησία -και σωστά- δόθηκαν, γιατί οι άνθρωποι υπέστησαν ζημία και όχι στη Λάρισα; Γιατί όχι στους παραγωγούς της Λάρισας; Γιατί όχι οι ίδιες αποζημιώσεις;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Λιακούλη. Πράγματι είναι σημαντικό το θέμα των αποζημιώσεων στη Θεσσαλία, πάρα πολύ σημαντικό.

Παρακαλώ πολύ, κύριε Υπουργέ, έχετε τον λόγο για τρία λεπτά για την πρωτολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κυρία συνάδελφε, ο Πρωθυπουργός και η πολιτική ηγεσία του ΥΠΑΑΤ είναι σε συνεχή διάλογο με τους πληγέντες στη Θεσσαλία από την πρώτη στιγμή της εκδήλωσης των ακραίων φαινομένων και αυτό το βλέπουν οι παραγωγοί, το βλέπουν οι φορείς και αυτή είναι η μοναδική πραγματικότητα.

Κατ’ αρχάς να δηλώσω ικανοποιημένος από το γεγονός ότι εμμέσως πλην σαφώς με την ερώτησή σας αναγνωρίζετε την αποτελεσματικότητα της κρατικής μηχανής επί ημερών της Κυβέρνησης Μητσοτάκη. Γιατί; Τι μας είπατε μόλις τώρα; Ότι για ένα τόσο πρωτοφανών διαστάσεων φαινόμενο που συνέβη τον Σεπτέμβριο του ’23 και για το οποίο αιτήσεις ζημιάς γίνονταν ως τις 20 Οκτωβρίου του 2023, έχουν δοθεί προκαταβολές και μάλιστα αρκετές και αξιόλογες, γιατί αλλιώς δεν θα ήσασταν σήμερα εδώ να διεκδικήσετε τη χορήγηση αυτών σε περισσότερους παραγωγούς. Ευχαριστούμε, λοιπόν, για την αναγνώριση της αποτελεσματικότητάς μας.

Συνεχίζω παραθέτοντας τα γεγονότα. Σύμφωνα με τα στοιχεία του ΕΛΓΑ, οι δηλώσεις ζημιάς για τη φυτική παραγωγή στη Θεσσαλία λόγω των φαινομένων «Ντάνιελ» και «Ηλίας» ανήλθαν σε τριάντα χιλιάδες ογδόντα οκτώ και για τη ζωική παραγωγή σε δύο χιλιάδες τριακόσιες εξήντα έξι. Όπως είπα παραπάνω, η περίοδος υποβολής των δηλώσεων ζημιάς έληξε στις 20 Οκτωβρίου του 2024 κατόπιν παρατάσεων που ζήτησαν οι ίδιοι οι παραγωγοί και έχουν δοθεί προκαταβολές, στις 8-11-2024 για το ζωικό κεφάλαιο 16,5 εκατομμύρια ευρώ, στις 17-11-2023, στις 21-12-2023 και στις 14-2-2024 για τη φυτική παραγωγή συνολικού ύψους 138 εκατομμυρίων ευρώ.

Ειδικά για τη φυτική παραγωγή της Λάρισας υπεβλήθησαν οκτώ χιλιάδες οκτακόσιες ενενήντα εννέα δηλώσεις ζημιάς για τριακόσιες ογδόντα τρεις χιλιάδες επτακόσια δηλωθέντα στρέμματα. Η ζημιωθείσα έκταση καθορίστηκε στα τριακόσιες σαράντα εννέα χιλιάδες επτακόσια ενενήντα τρία στρέμματα και γι’ αυτά δόθηκε προκαταβολή άνω των 44 εκατομμυρίων ευρώ. Επαναλαμβάνω, μόνο για τη Λάρισα αυτά. Από το σύνολο των οκτώ χιλιάδων εννιακοσίων ενενήντα εννέα δηλώσεων ζημιάς, οι εκατόν πενήντα τρεις ήταν για τα μήλα Αγιάς και αφορούσαν δύο χιλιάδες διακόσια είκοσι τρία στρέμματα. Με την ολοκλήρωση των εκτιμήσεων από τον ΕΛΓΑ, η τελική ζημιωθείσα έκταση καθορίστηκε στα εκατόν πέντε στρέμματα από τα δύο χιλιάδες διακόσια είκοσι τρία στρέμματα, δηλαδή ποσοστό 5% επί των δηλωθέντων και με ζημιά σε αυτά από 30% μέχρι 100%.

Να σας πω ότι ο ΕΛΓΑ την Τετάρτη θα προχωρήσει σε μια ακόμα πληρωμή προκαταβολών ύψους 1,3 εκατομμυρίου ευρώ, στις οποίες θα συμπεριληφθούν και οι δικαιούχοι της Αγιάς και ορισμένες άλλες ελάχιστες περιπτώσεις για τις οποίες διαπιστώθηκαν ζημιές και οι παραγωγοί δεν έλαβαν προκαταβολές. Άλλωστε, την πρακτική των συνεχόμενων χορηγήσεων προκαταβολής την έχουμε ανακοινώσει και προχωρούμε.

Για τα κάστανα υπεβλήθησαν δέκα δηλώσεις ζημιάς που αφορούσαν διακόσια δεκατρία στρέμματα. Σύμφωνα με τις εκτιμήσεις του ΕΛΓΑ, καμμία δεν είχε αποζημιώσιμο ποσοστό ζημιάς γι’ αυτά τα ακραία φαινόμενα.

Αλήθεια, κυρία συνάδελφε, πιστεύετε ότι η Κυβέρνηση που φρόντισε μέσα σε λιγότερο από ένα μήνα να ξεκινήσει τη χορήγηση προκαταβολών των 138 εκατομμυρίων ευρώ για το σύνολο των πληγέντων και των 44 εκατομμυρίων ευρώ για τη Λάρισα, θα εξαιρούσε αναίτια ένα μικρό υποσύνολο των πληγέντων;

Προς ενημέρωση του Κοινοβουλίου να πούμε τα εξής: Οι παραγωγοί έκαναν τις δηλώσεις και οι υπηρεσίες του ΕΛΓΑ σε ολόκληρη τη Θεσσαλία έκαναν αυτό που οφείλουν και αυτό που κάνουν πάντοτε και στη Μαγνησία και στη Λάρισα και στην Καρδίτσα και στα Τρίκαλα, δηλαδή λήψη δήλωσης, αξιολόγηση αυτής, οριοθέτηση της έκτασης της ζημιάς στην αρχή μακροσκοπικά και μετά με επιτόπου έλεγχο, καθορισμό του ύψους των προκαταβολών, σε ποιες περιοχές και σε ποιες ποικιλίες και στη συνέχεια οριστικά πορίσματα.

Ο ΕΛΓΑ δεν κάνει διακρίσεις. Ακολουθεί συγκεκριμένες διαδικασίες και εμείς προχωρούμε στις πληρωμές βάσει πάντοτε των υποδείξεων των υπηρεσιών. Επαναλαμβάνω ότι η ζημιά στην Αγιά, σύμφωνα με τα πορίσματα των υπηρεσιών του ΕΛΓΑ, ανέρχεται μόνο σε εκατόν πέντε στρέμματα και εντός του χρονικού ορίου που έχει τεθεί, δηλαδή την 30η Ιουνίου του ’24, θα εξοφληθούν.

Συνολικά τώρα για τα μήλα της Αγιάς που γράφετε στην ερώτησή σας, να πούμε ότι όποτε χρειάστηκε ήμασταν διπλά, όπως βέβαια και σε όλους τους παραγωγούς σε όλη την Ελλάδα. Μην ξεχνάτε ότι με απόφαση του 2023 στηρίξαμε τα μήλα με κρατική ενίσχυση συνολικού ύψους 16.577.000 ευρώ. Από αυτά, τα 2.822.000 για την ΠΕ Λάρισας, τα κάστανα με κρατική ενίσχυση συνολικού ύψους 8.350.000 ευρώ, από αυτά 2.571.000 για την ΠΕ Λάρισας.

Θα επανέλθω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κύριο Υφυπουργό.

Κυρία Λιακούλη, έχετε τρία λεπτά για τη δευτερολογία σας.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, πραγματικά δεν ξέρω αν μόνο εγώ δεν σας κατάλαβα. Έχω την αίσθηση ότι μάλλον κι εσείς δεν σας καταλάβατε και κανένας δεν σας κατάλαβε. Αυτό είναι το συμπέρασμα. Απαντήσατε σε άλλη ερώτηση. Να το δείτε αυτό, κύριε Υπουργέ. Να το δείτε αυτό. Προφανώς μπερδευτήκατε. Η ερώτησή μου δεν ήταν τι έχετε δώσει μετά τις πλημμύρες στη Θεσσαλία, τι δώσατε στη Λάρισα για τα μήλα, για τα κάστανα και για τις παλιές αποζημιώσεις. Δεν ρώτησα αυτό. Σε ποιον απαντάτε; Σε εμένα; Εγώ σας ρώτησα άλλο. Σας ρώτησα για όλες τις ζημιές που έχουν γίνει σε μήλα και κάστανα στη Λάρισα, στην Περιφερειακή Ενότητα Λάρισας. Αντίστοιχες και οι ίδιες ζημιές έγιναν και στη Μαγνησία. Η Μαγνησία αποζημιώθηκε, η Λάρισα δεν αποζημιώθηκε. Τι το μπλέκετε το πράγμα, το πάτε από δω, το πάτε από κει και τίποτα δεν λέτε; Πείτε κάτι. Αυτό σας ρωτάω. Μπορείτε να απαντήσετε με ποια λογική; Επειδή δεν έχουμε Υπουργό; Ε, φτιάξτε έναν Υπουργό. Τόσοι άξιοι είναι στη Νέα Δημοκρατία στη Λάρισα. Φτιάξτε έναν Υπουργό για να παίρνουμε αποζημιώσεις, αν θέλετε να απαντήσετε και σ’ αυτό.

Επειδή πετάξατε το γάντι κι εγώ θα το σηκώσω, ήλθατε να μας πείτε σήμερα «σας ευχαριστούμε που αναγνωρίζετε την πολύ μεγάλη προσπάθεια και ανταπόκριση της Κυβέρνησης μετά τις πλημμύρες στους παραγωγούς της Θεσσαλίας»; Αλήθεια; Σε ποιους απευθύνεστε, κύριε Υπουργέ; Με συγχωρείτε, με όλον τον σεβασμό, αλλά είμαστε άνθρωποι που γεννηθήκαμε και ζούμε εκεί, είναι οι οικογένειές μας εκεί, είναι τα παιδιά μας εκεί, δουλεύουμε εκεί, μεγαλώνουμε εκεί, είναι τα σπίτια μας, οι γονείς μας, τα αδέλφια μας, η κοινωνία μας εκεί. Σε εμάς τα λέτε αυτά; Είναι σα να μην ξέρετε για ποιο πράγμα μιλάτε και σε ποιους απευθύνεστε. Είναι πλημμυρισμένα ακόμα διακόσιες χιλιάδες στρέμματα.

Άλλα τόσα στρέμματα έχουν ίζημα ενάμιση μέτρο. Δεν πρόκειται ποτέ να καλλιεργηθούν την επόμενη πενταετία. Επιχειρήσεις έχουν φαλιρίσει. Τα παιδιά φεύγουν στο εξωτερικό. Η κατάσταση είναι έκτακτης ανάγκης ακόμα. Υπάρχουν θέματα τεράστια. Οι πιο απομακρυσμένες περιοχές δεν έχουν τη δυνατότητα να καλλιεργήσουν πλέον τίποτα. Έχουμε χωριά φαντάσματα, όπως είναι το Σωτήριο της Λάρισας που από εκατόν πενήντα οικογένειες μένουν μόνο οκτώ. Και λέτε κιόλας ότι σας επαινώ και σας ευχαριστώ. Αφού δεν ξεκινάω έτσι. Λέω μόνο ότι μας έχετε αόρατους τελείως, ότι δεν δίνετε λογαριασμό για τίποτα.

Περιμέναμε έξι μήνες το περιβόητο πόρισμα των Ολλανδών και το master plan. Λέτε και τέτοια βαρύγδουπα. Master plan, λέει, για την ανασυγκρότηση. Μέσα στο νερό είναι η Θεσσαλία. Πιο master plan; Εδώ είναι στο νερό. Δεν έχει χωράφια. Δεν έχει γη. Δεν έχει παραγωγούς. Και μας λέτε ότι σας επαινούμε κιόλας; Όχι, λοιπόν. Δεν σας επαινούμε, κύριε Υπουργέ. Ζητάμε να μάθουμε συγκεκριμένα πράγματα. Όλα τα υπόλοιπα -έκανα και μια δήλωση σήμερα- θα τα ζητάω εδώ στον κοινοβουλευτικό έλεγχο εγγράφως. Γιατί πλέον δεν σας έχουμε καμμία εμπιστοσύνη. Λυπάμαι. Εγγράφως για να είναι ορατά σε εμάς και να είναι ορατά και στη δικαιοσύνη. Άρα, εδώ θα τα φέρνετε. Σε ό,τι αφορά το ερώτημα, λοιπόν, στο οποίο σας καλώ ξανά να απαντήσετε σήμερα, είναι πώς για την ίδια ζημιά που έγιναν χίλιες εξακόσιες τριάντα οκτώ δηλώσεις και άλλες διακόσιες πέντε δηλώσεις -τα στοιχεία από τον δήμο- κρατικών οικονομικών ενισχύσεων στον ΕΛΓΑ και άλλες εννιακόσιες ογδόντα εννέα δηλώσεις σε δεύτερη φάση από την περιοχή της Αγυιάς δεν έχουν ικανοποιηθεί; Το γνωρίζετε το θέμα ή δεν το γνωρίζετε; Έχετε κάτι να πείτε σ’ αυτούς τους ανθρώπους που μας παρακολουθούν με την πλάτη στον τοίχο και τα μάτια στο Θεό ή δεν έχετε; Άμα έχετε, πείτε. Άμα δεν έχετε, μη λέτε κι εμείς θα βγάλουμε τα δικά μας συμπεράσματα. Μη μου πείτε όμως πόσα λεφτά δώσατε στη Θεσσαλία και πόσα λεφτά δώσατε γενικώς στα μήλα, στα αχλάδια, στα πορτοκάλια, στα ακτινίδια. Σας ζητάω πολύ συγκεκριμένα πράγματα και παρακαλώ πάρα πολύ συγκεκριμένα να μου απαντήσετε.

Σε ό,τι αφορά στις διαδικασίες του ΕΛΓΑ, κύριε Πρόεδρε, να πω ότι ξέρουμε πάρα πολύ καλά για τον ΕΛΓΑ και πώς λειτουργεί. Ξέρουμε και τι εντολές παίρνει πολλές φορές να λειτουργήσει. Ξέρουμε και τι κανόνες εφαρμόζει ο ΕΛΓΑ. Θα επανέλθω επί του ΕΛΓΑ αν εκεί επικεντρώνεται το θέμα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία συνάδελφε.

Παρακαλώ πολύ, κύριε Υπουργέ, έχετε τρία λεπτά για τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητή συνάδελφε, εγώ σας απαντώ συγκεκριμένα και στην πρωτολογία μου σας απάντησα επί του συγκεκριμένου. Απλώς υπενθύμισα για να το ξέρετε τι ακριβώς έχουμε κάνει μέχρι τώρα στη Θεσσαλία. Και το επαναλαμβάνω: Εκατόν πενήντα οκτώ εκατομμύρια ως προκαταβολές στη φυτική και ζωική παραγωγή. Και αυτό είναι μια πραγματικότητα.

Συνεχίζω για να σας απαντήσω πιο συγκεκριμένα, ξεκαθαρίζοντας ότι οι παραγωγοί με ζημιές αυτού του μεγέθους αποζημιώνονται με τον ίδιο μηχανισμό με τις ίδιες τιμές όπως και οι συνάδελφοί τους που υπέστησαν μεγαλύτερες ζημιές και έβαλαν απλώς προκαταβολή νωρίτερα. Και αυτοί θα λάβουν προκαταβολή μέσα στη βδομάδα 1,3 εκατομμύριο ευρώ. Όσο για τη σύγκριση που κάνατε με τις ίδιες καλλιέργειες του νομού Μαγνησίας είναι τουλάχιστον ατυχής και συνηγορεί στην τοποθέτησή μου περί ανόμοιων μεγεθών.

Τα στοιχεία μιλάνε από μόνα τους και προς επίρρωση των λεγομένων μου λέω. Στη Μαγνησία δηλώθηκαν 9.357,9 στρέμματα μήλων εκ των οποίων τα 8.872,8 στρέμματα έχουν ζημιές και 5.825,1 στρέμματα καστάνων εκ των οποίων 5.391 είχαν ζημιές, σύμφωνα με τις υπηρεσίες του ΕΛΓΑ. Επιπρόσθετα να σας πω σχετικά με τις ζημιές από τη θεομηνία «Ντάνιελ» και «Ηλίας» ότι αυτές ήταν πιο σημαντικές λόγω του μεγαλύτερου όγκου νερού που έπεσε στο σύνολο της Θεσσαλίας, του ανάγλυφου του εδάφους, καλλιέργειες σε πρανή με έντονη κλίση, καθώς και του τρόπου καλλιέργειας. Πέραν όμως αυτών είχαμε και ισχυρή χαλαζόπτωση στο δημοτικό διαμέρισμα Ζαγοράς. Παρατηρήθηκε πτώση καρπών καθώς και απώλειες δέντρων λόγω κατολισθήσεων, διαβρώσεων μαζί με την υπάρχουσα παραγωγή. Τα φαινόμενα ήταν ιδιαίτερα έντονα κατά τόπους και σε αρκετές περιπτώσεις έχει αλλάξει και η μορφολογία της περιοχής. Δεν είναι άδικο να εξισώνονται οι δύο περιπτώσεις; Και στο βωμό της άγονης αντιπολίτευσης θα δημιουργούνται εντυπώσεις έτσι και να δημιουργούνται εντάσεις; Και μάλιστα είναι άδικοι -το αναφέρατε και τώρα- οι χαρακτηρισμοί σας απέναντι στον ΕΛΓΑ και στους υπαλλήλους που δουλεύουν εκεί στη Θεσσαλία οι οποίοι έχουν δώσει τον καλύτερό τους εαυτό και προχώρησαν τάχιστα σε εκτιμήσεις ζημιών ώστε να μπορούν να πληρωθούν οι προκαταβολές. Άλλωστε -και το τονίζω- όλοι οι παραγωγοί θα αποζημιωθούν με τους ίδιους όρους και τις ίδιες τιμές σύμφωνα με το μέγεθος της ζημιάς που θα προκύψει από τα πορίσματα με ακρίβεια δικαιοσύνη και διαφάνεια, με ορίζοντα εξόφλησης την 30η Ιουνίου του 2024 όπως ήδη από καιρό έχουμε ανακοινώσει.

Όλες τις ζημιές από τα συγκεκριμένα καταστροφικά φαινόμενα, μικρές και μεγάλες, εντάσσονται στον ίδιο μηχανισμό αποζημίωσης. Και εδώ οφείλω να αποσαφηνίσω ότι ο μηχανισμός αυτός δεν είναι κρατική αρωγή. Και σε αυτό είστε ανακριβής. Το Υπουργείο μας μέσω του ΕΛΓΑ εφάρμοσε ένα ad hoc πρόγραμμα οικονομικών ενισχύσεων ύψους 260 εκατομμυρίων ευρώ προκειμένου να καταστεί εφικτή η άμεση αποζημίωση των πληγέντων: Διακόσια εξήντα εκατομμύρια από τον κρατικό προϋπολογισμό, όχι από τις εισφορές των παραγωγών, όχι από ευρωπαϊκή χρηματοδότηση. Το πρόγραμμα υποβλήθηκε στην Ευρωπαϊκή Επιτροπή από την οποία εγκρίθηκε και μέσω αυτού δόθηκαν οι προκαταβολές στη φυτική και ζωική παραγωγή. Μέσω αυτού θα γίνει και η εξόφληση των αποζημιώσεων αλλά με διαδικασίες και έλεγχο που θα εξασφαλίζουν τη διαφάνεια και τη δικαιοσύνη γιατί τα χρήματα του κρατικού προϋπολογισμού είναι χρήματα κάθε φορολογούμενου πολίτη. Εμείς σεβόμαστε και τους πληγέντες και τους φορολογούμενους. Στην πλάτη των ανθρώπων, που καταστράφηκαν δεν θα επιτρέψουμε αναίτιο κέρδος ούτε πολιτική σπέκουλα. Όσο για την αναφορά σας στη γραπτή σας ερώτηση -όχι τώρα- περί μη συνδεδεμένης ενίσχυσης, γνωρίζετε καλά ότι είχαμε προτείνει και τα μήλα αλλά η Ευρωπαϊκή Επιτροπή το απέρριψε. Χάρη στη διαπραγμάτευση μας και στην πίεση που ασκήσαμε εντάχθηκαν στο καθεστώς και ποικιλίες ΠΟΠ.

Θα ολοκληρώσω με την τελευταία προσπάθεια που κάνατε στο γραπτό σας κείμενο για τη δημιουργία εντυπώσεων περί μη καταβολής αποζημιώσεων των προηγούμενων ετών. Πάντοτε με στοιχεία. Για τα κάστανα στην Αγιά Λάρισας δεν υπήρχαν ζημιές καλυπτόμενες ασφαλιστικά από τον ΕΛΓΑ κατά τα έτη 2020 και 2022. Για το 2021, που υπήρχαν καλυπτόμενες ζημιές, κατεβλήθησαν 1.924.000 ευρώ για έκταση δώδεκα χιλιάδων διακοσίων στρεμμάτων. Για τα μήλα αντίστοιχα, για τα έτη 2020 και 2022 υπήρξαν ασφαλιστικά και καλυπτόμενες ζημίες που αφορούσαν δύο χιλιάδες εκατόν δώδεκα στρέμματα και έλαβαν αποζημιώσεις 688.343 ευρώ. Το σύνολο δε των αποζημιώσεων για τις ζημιές περιόδου 2020 - 2023 στην περιοχή της Αγιάς Λάρισας ανέρχεται στα 6.051.539 ευρώ. Είμαστε πάντοτε κοντά στον παραγωγό. Γι’ αυτό και οι παραγωγοί επιβραβεύουν την Κυβέρνηση του Κυριάκου Μητσοτάκη.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Συνεχίζουμε με την πέμπτη με αριθμό 788/4-3-2024 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανάσιου Ηλιόπουλου προς την Υπουργό Εσωτερικών με θέμα: «Προκλητικοί χειρισμοί σε βάρος εκλογέων του εξωτερικού από Ευρωβουλεύτρια του κυβερνώντος κόμματος».

Επίσης, με την όγδοη με αριθμό 799/4-3-2024 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς την Υπουργό Εσωτερικών με θέμα: «Οι καταγγελίες πολιτών για την χρήση των προσωπικών τους δεδομένων από την Ευρωβουλευτή Άννα - Μισέλ Ασημακοπούλου».

Επίσης, με την ένατη με αριθμό 789/4-3-2024 επίκαιρη ερώτηση δεύτερου κύκλου της Βουλευτού Βοιωτίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Παναγιού Πούλου προς την Υπουργό Εσωτερικών με θέμα: «Βάσιμες ενδείξεις για διαρροή προσωπικών δεδομένων αποδήμων ψηφοφόρων από το Υπουργείο Εσωτερικών, για ψηφοθηρική χρήση εκ μέρους της κ. Ασημακοπούλου».

Οι παραπάνω ερωτήσεις αναφέρονται στο ίδιο θέμα. Θα συζητηθούν ταυτόχρονα χωρίς να επηρεάζονται τα δικαιώματα των ομιλητών ως προς τον χρόνο ομιλίας τους σε εφαρμογή της διάταξης της παραγράφου 4 του άρθρου 131 του Κανονισμού της Βουλής.

Θα ξεκινήσουμε με τον κ. Αθανάσιο Ηλιόπουλο. Θα συνεχίσουμε με τον κ. Καζαμία και την κ. Πούλου. Μετά θα απαντήσει συνολικά o Υπουργός για εννέα λεπτά.

Κύριε Ηλιόπουλε, έχετε τον λόγο για την πρωτολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, δυστυχώς για τους πολίτες, αλλά και για την ίδια την ποιότητα της δημοκρατίας, κεντρικά στελέχη σας αλλά και συνολικά ως Κυβέρνηση διαρκώς αποδεικνύετε ότι αντιλαμβάνεστε τη χώρα ότι έχει υπηκόους και όχι πολίτες.

Αναφερόμαστε στο αδιανόητο που έγινε την 1η Μαρτίου από την κ. Άννα - Μισέλ Ασημακοπούλου, η οποία έστειλε μια σειρά από διαφημιστικά e-mail σε διευθύνσεις τις οποίες δεν έπρεπε να έχει στην κατοχή της, σε στοιχεία τα οποία έχει αποκλειστικά το Υπουργείο Εσωτερικών. Δεν μιλάμε απλά για παραβίαση του κανονισμού για την προστασία των δεδομένων προσωπικού χαρακτήρα. Μιλάμε για μία τρανή απόδειξη -και εδώ ίσως χρωστάμε ένα «ευχαριστώ» στην κ. Ασημακοπούλου- για όλη την κριτική που σας είχαμε ασκήσει και κατά τη διάρκεια της ιστορίας με την επιστολική ψήφο και το πώς πάτε να γενικεύσετε μια διαδικασία χωρίς ασφαλιστικές δικλείδες.

Αυτό το οποίο είναι, κατά τη γνώμη μου, ακόμα χειρότερο είναι η προσπάθεια δικαιολόγησης και απόκρυψης της πράξης μετά την πρακτική της κ. Ασημακοπούλου, η οποία, αφού έχει αλλάξει δύο - τρεις φορές την υπερασπιστική της γραμμή για το τι τελικά συνέβη, κατέληξε να παραδεχθεί και να πει δημόσια σε τηλεοπτικό σταθμό ότι πήρε αυτά τα στοιχεία από το Υπουργείο Εσωτερικών. Το μόνο θετικό είναι ότι έχει ξεκινήσει ήδη η έρευνα από την Αρχή Προστασίας Δεδομένων Προσωπικού Χαρακτήρα, η οποία όμως δεν μπορεί να αποτελεί άλλοθι για την Κυβέρνησή σας.

Με βάση αυτά τα δεδομένα, εσείς έχετε να απαντήσετε κάποια πολύ συγκεκριμένα ερωτήματα: Το πρώτο ερώτημα είναι αν ισχύει όντως ο ισχυρισμός της κ. Ασημακοπούλου ότι αυτά τα στοιχεία τα πήρε από το ΥΠΕΣ και ξέρουμε πολύ καλά ότι η πρόσβαση στους εκλογικούς καταλόγους που μπορεί να έχει η κ. Ασημακοπούλου ή κάποιο άλλο πολιτικό πρόσωπο δεν περιλαμβάνει τα e-mail. Εδώ είναι επιβαρυντικό το στοιχείο ότι το e-mail πήγε, περίπου, την ίδια ώρα που πήγε και το επίσημο e-mail από το Υπουργείο Εσωτερικών που ενημέρωνε για την επιστολική ψήφο. Βλέπουμε εδώ άλλη μία παράξενη στροφή της τύχης.

Άρα, στην πραγματικότητα, κύριε Υπουργέ, πρέπει να απαντήσετε αν στο συγκεκριμένο είστε συνένοχοι ή ανίκανοι. Συνένοχοι ότι δώσατε αυτά τα στοιχεία στην κ. Ασημακοπούλου ή ανίκανοι να υπερασπιστείτε, να προασπίσετε τα προσωπικά δεδομένα αυτών των πολιτών.

Το δεύτερο ερώτημα είναι τι ακριβώς σκέφτεστε για να διαφυλάξετε όλη τη διαδικασία σε σχέση με την επιστολική ψήφο, γιατί δεν είναι μόνο η διαδικασία της καταμέτρησης, αλλά είναι και τα προσωπικά δεδομένα και το κατά πόσο επιτρέπεται σε κάποιους να κάνουν -αν θέλετε- πιο προσωπικές και πιο στοχευμένες καμπάνιες -τα ξέρετε πολύ καλά τα συγκεκριμένα πεδία.

Και το τρίτο, το οποίο καλό θα ήταν να απαντήσετε σήμερα γιατί είστε εκπρόσωπος της Κυβέρνησης, είναι αν θεωρείτε ότι όντως εδώ υπάρχει κάτι παράνομο και αν η κ. Ασημακοπούλου θα είναι υποψήφια στις ευρωεκλογές που έχουμε μπροστά μας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τρεις συνοδοί εκπαιδευτικοί από το 3ο Γυμνάσιο Καλαμάτας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Σας ευχόμαστε καλή πρόοδο. Να σας ενημερώσουμε ότι εδώ παρακολουθείτε μια διαδικασία κοινοβουλευτικού ελέγχου. Υπάρχει ένας Βουλευτής, ο οποίος κάνει την ερώτηση και ο εκάστοτε Υπουργός ο οποίος απαντάει -γι’ αυτό δεν βλέπετε πολύ κόσμο στη Βουλή. Αυτή σήμερα είναι μία ιδιαίτερη διαδικασία, γιατί κάνουν την ερώτηση τρεις Βουλευτές μαζί και απαντάει ο Υπουργός για περισσότερη ώρα.

Παρακαλώ πολύ, κύριε Καζαμία, έχετε τον λόγο για δύο λεπτά για την πρωτολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε. Θα ήθελα να καλωσορίσω και εγώ τα παιδιά.

Συνεχίζω την προηγούμενη ερώτηση, επαναλαμβάνοντας κατ’ αρχάς ότι, πράγματι, υπήρξαν από την 1η Μαρτίου πολλές καταγγελίες ιδίως από Έλληνες του εξωτερικού οι οποίοι έλαβαν προεκλογικό υλικό από τη νυν Ευρωβουλευτή της Νέας Δημοκρατίας και ενδεχομένως υποψήφια Ευρωβουλευτή στις επόμενες ευρωεκλογές κ. Άννα - Μισέλ Ασημακοπούλου. Οι πολίτες αυτοί αναρωτιούνται πώς η κ. Ασημακοπούλου, που επικοινώνησε μαζί τους, απέκτησε πρόσβαση στις διευθύνσεις του ηλεκτρονικού ταχυδρομείου τους, τη στιγμή που εκείνοι δεν θυμούνται να της έχουν παραχωρήσει το δικό τους e-mail για να λαμβάνουν προεκλογικό υλικό.

Σε αρκετές περιπτώσεις, μάλιστα, υπήρξαν πολίτες οι οποίοι φαίνεται να έλαβαν στο ηλεκτρονικό ταχυδρομείο τους μηνύματα για τις ευρωεκλογές τόσο από το Υπουργείο Εσωτερικών όσο και από την κ. Ασημακοπούλου εντός ολίγων ωρών ή ημερών. Θεωρούμε πως οι συμπτώσεις αυτές είναι τόσο πολλές ώστε οι διαβεβαιώσεις που έχουν δοθεί μέχρι τώρα δεν αρκούν για να διαλύσουν τις διάχυτες υποψίες περί διαρροής προσωπικών στοιχείων πολιτών από το Υπουργείο Εσωτερικών.

Έκτοτε, η κ. Ασημακοπούλου δήλωσε σε τηλεοπτική εκπομπή ότι ως υποψήφια Ευρωβουλευτής έχει «το δικαίωμα να πάει στο Υπουργείο Εσωτερικών νομίμως και να ζητήσει τους εκλογικούς καταλόγους» μια δήλωση που εμπλέκει άμεσα το Υπουργείο σας στην υπόθεση.

Παράλληλα, όμως, ο Γενικός Γραμματέας του Υπουργείου, κατόπιν, εξέδωσε ανακοίνωση μια λακωνική ανακοίνωση, με την οποία τονίζει ότι «το Υπουργείο Εσωτερικών δεν παρέχει διευθύνσεις ηλεκτρονικού ταχυδρομείου εκλογέων σε υποψηφίους ή κόμματα, όπως προβλέπει η κείμενη νομοθεσία».

Και σας ερωτώ, κύριε Υπουργέ: Πρώτον, μπορείτε να διαβεβαιώσετε τη Βουλή ότι εκτός από τις διευθύνσεις ηλεκτρονικού ταχυδρομείου, που ο Γενικός Γραμματέας του Υπουργείου αρνήθηκε ότι παρασχέθηκαν, επίσης, δεν δόθηκαν στην Ευρωβουλευτή της Νέας Δημοκρατίας και οι εκλογικοί κατάλογοι του Υπουργείου Εσωτερικών; Σε αυτό δεν υπήρξε απάντηση από τον Γενικό Γραμματέα του Υπουργείου.

Και δεύτερον, πρέπει να πω ότι στην ερώτηση που είχα υποβάλει την περασμένη εβδομάδα, στις 4 Μαρτίου, ακόμη δεν ήταν γνωστό ότι είχατε διατάξει έρευνα εντός του Υπουργείου. Έκτοτε έγινε γνωστό αυτό και συνεπώς, προσαρμόζω τη δεύτερη ερώτησή μου, ρωτώντας σας: Μέχρι τώρα η έρευνα που έχει διαταχθεί εντός του Υπουργείου Εσωτερικών για την διερεύνηση του κατά πόσο πράγματι υπήρξε διαρροή στοιχείων, τι έρευνα ακριβώς; Ερευνά βάσεις δεδομένων; Κάνει ακροάσεις με μέλη του προσωπικού; Και δεύτερον, τι έχει εμφανίσει ως τώρα και πότε θα μπορούμε να περιμένουμε τα αποτελέσματά της;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κυρία Πούλου, έχετε τον λόγο για την πρωτολογία σας για δύο λεπτά.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, η επανάληψη είναι μήτηρ μαθήσεως, οπότε θα ξαναθέσουμε και εμείς τον δικό μας προβληματισμό.

Εκατοντάδες, λοιπόν, επώνυμες καταγγελίες αποδήμων, μάς αποκάλυψαν ότι η Ευρωβουλευτής της Νέας Δημοκρατίας και του Ευρωπαϊκού Λαϊκού Κόμματος κ. Άννα - Μισέλ Ασημακοπούλου απέστειλε την 1η Μαρτίου στις διευθύνσεις των ηλεκτρονικών ταχυδρομείων τους μηνύματα με διαφημιστικό πολιτικό περιεχόμενο για την προεκλογική της εκστρατεία για τις επικείμενες ευρωεκλογές. Οι απόδημοι καταγγέλλουν ότι ουδέποτε είχαν δώσει στην κ. Ασημακοπούλου τα e-mail τους, αλλά ούτε και την συγκατάθεσή τους για την αποστολή των μηνυμάτων αυτών.

Έχουμε, επομένως, κατάφωρη παραβίαση του γενικού κανονισμού για την προστασία των προσωπικών δεδομένων της Ευρωπαϊκής Ένωσης, καθώς και του εθνικού νομοθετικού πλαισίου του ν.4624/2019.

Ευτυχώς, η κ. Ασημακοπούλου θα κληθεί να δώσει εξηγήσεις στην αρμόδια Ευρωπαϊκή Επιτροπή, που δεν χαρίζεται σε θέματα προστασίας των προσωπικών δεδομένων Ευρωπαίων πολιτών. Δηλαδή, κύριε Υπουργέ, και πάλι μέσω Ευρώπης θα μάθουμε τι συμβαίνει στην Ελλάδα.

Οι καταγγελίες, όμως, εμπλέκουν άμεσα το Υπουργείο Εσωτερικών, το οποίο έχει την ευθύνη της εκλογικής διαδικασίας. Οι ηλεκτρονικές διευθύνσεις των αποδήμων, που χρησιμοποιήθηκαν από την κ. Ασημακοπούλου, βρίσκονταν αποκλειστικά στη διάθεση του Υπουργείου Εσωτερικών, το οποίο συγκεντρώνει από το 2023 στις πλατφόρμες των εκλογικών καταλόγων τα στοιχεία τους. Ίσως, προσπαθήσατε να διαχωρίσετε τις καταγγελίες περί δήθεν δύο εκλογικών καταλόγων του ’23 και του νέου της επιστολικής ψήφου, γιατί έτσι υποστήριξε η κ. Κεραμέως, τουλάχιστον δύο φορές, στην ΕΡΤ και στο «ΣΚΑΪ». Η κυρία Υπουργός, που δεν έρχεται στη Βουλή να απαντήσει, αλλά πηγαίνει στα κυβερνητικά και τα φιλοκυβερνητικά της κανάλια και απαντά.

Αλλά όλοι γνωρίζουμε, κύριε Υπουργέ, ότι πρόκειται για τον ίδιο κατάλογο που επικαιροποιείται και συμπληρώνεται. Με βάση, λοιπόν, τις καταγγελίες για διαρροές των στοιχείων από αυτόν τον κατάλογο, είστε αναγκασμένοι να παραδεχτείτε τις πολιτικές αλλά και τις διοικητικές σας ευθύνες. Τις αποδέχεστε αυτές τις ευθύνες; Ναι ή όχι; Και επιπλέον απαντήστε μας, σε τί ακριβώς συνίσταται η διαδικασία εσωτερικού ελέγχου -ούτε καν ΕΔΕ, δηλαδή, δεν κάνετε- που διενεργεί η κ. Κεραμέως, όταν ήδη απάντησε ο Γενικός Γραμματέας Εσωτερικών και Οργάνωσης του ΥΠΕΣ κ. Μπαλέρμπας, ότι δεν δόθηκαν οι ηλεκτρονικές διευθύνσεις από το Υπουργείο σας.

Προσπαθείτε, κύριε Υπουργέ, να διασώσετε την ήδη διάτρητη αξιοπιστία της επιστολικής ψήφου. Λέτε στους αποδήμους ότι δεν έχει και σημασία που διέρρευσαν τα δεδομένα σας, η επιστολική ψήφος θα είναι αξιόπιστη. Μα, για τόσο αφελείς τους περνάτε; Τόσο τους υποτιμάτε; Πώς θα εγγυηθείτε, λοιπόν, συνολικά την ακεραιότητα και τη νομιμότητα της εκλογικής διαδικασίας μέσω επιστολικής ψήφου, όταν στην έναρξή της, κιόλας, καταγράφηκαν τόσες διαρροές; Παρακαλώ απαντήστε ξεκάθαρα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πούλου.

Κύριε Υπουργέ, κύριε Λιβάνιε, έχετε τον λόγο για εννέα λεπτά ώστε να απαντήσετε και στους τρεις συναδέλφους.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Κυρία Πούλου, κύριε Ηλιόπουλε, κύριε Καζαμία, αυτονόητο το ερώτημα που κάνετε σήμερα και να τα βάλουμε τα πράγματα σε μια σειρά. Κατ’ αρχάς, είδα μία βεβαιότητα, ιδίως από την κ. Πούλου, ότι γνωρίζει ότι είναι ένας ο κατάλογος και δεν είναι δύο οι κατάλογοι. Ποιο είναι το υπό συζήτηση, λοιπόν, ερώτημα και με βάση πάντα ότι έχει διαρρεύσει και ότι έχει ανακοινωθεί στα μέσα κοινωνικής δικτύωσης. Να σημειώσω ότι πολλοί πολίτες πράγματι επώνυμα και κάποιοι από αυτούς κάνουν και διαπρεπή καριέρα στο εξωτερικό, ανέφεραν τα συγκεκριμένα περιστατικά.

Πρώτο ζητούμενο. Έχει σχέση ο κατάλογος της επιστολική ψήφου, από αυτά που έχουμε διαβάσει, τουλάχιστον, και από αυτά που έχουμε παρακολουθήσει, με τη λίστα που απεστάλησαν τα e-mail της κ. Ασημακοπούλου; Η απάντηση είναι ξεκάθαρα, όχι. Για ποιον λόγο; Πρώτον, οι κατάλογοι της επιστολικής ψήφου έχουν και του εσωτερικού και του εξωτερικού. Είναι ένας ενιαίος κατάλογος. Δεν υπάρχει διαχωρισμός. Έχουν γραφτεί, παρεμπιπτόντως, μέχρι σήμερα είκοσι επτά χιλιάδες πολίτες. Το 40% περίπου είναι από το εξωτερικό. Άρα, λοιπόν, αν είχε διαρρεύσει ο κατάλογος της επιστολικής ψήφου πάρα πολύ ευλόγως θα έλεγα εγώ, ότι θα είχε διαρρεύσει και ο κατάλογος των ψηφοφόρων που ψηφίζουν στο εσωτερικό. Και αυτοί σταυρώνουν για τις ευρωεκλογές. Άρα, λοιπόν, δεν υπάρχει διάκριση στον κατάλογο της επιστολικής ψήφου μεταξύ εσωτερικού και εξωτερικού.

Υπήρχε εκλογέας ο οποίος γράφτηκε στην επιστολική ψήφο για πρώτη φορά τώρα και δεν είχε γραφτεί το 2023 του εξωτερικού και έλαβε e-mail από την κ. Ασημακοπούλου; Δεν φαίνεται τέτοιο πράγμα. Δεν έχει βγει κάποιος και να πει τώρα γράφτηκα για πρώτη φορά στην επιστολική ψήφο, δεν είχα γραφτεί το 2023 γιατί ήρθα στην Ελλάδα να ψηφίσω ή για οποιοδήποτε λόγο, είτε δεν ενδιαφέρθηκα, δεν ασχολήθηκα και πήρε e-mail από την κ. Ασημακοπούλου.

Υπήρχαν εκλογείς που δήλωσαν ότι έχουν εγγραφεί μόνο στους καταλόγους της επιστολικής ψήφου του 2024 είτε εντός είτε εκτός Ελλάδας και έλαβαν e-mail από την κ. Ασημακοπούλου. Ναι, κάποιοι του εξωτερικού. Και μάλιστα υπάρχει περίπτωση κάποιος ο οποίος είχε γραφτεί με διαφορετικό e-mail το 2023 και διαφορετικό το 2024. Το e-mail το έλαβε στο πρώτο e-mail που είχε χρησιμοποιήσει για το 2023. Άρα, λοιπόν, δεν προκύπτει το ζήτημα της συσχέτισης επιστολικής ψήφου.

Και τελευταίο ζητούμενο, έγινε και μια επώνυμη καταγγελία, αναφορά αν θέλετε, στην υπηρεσία γιατί πήρα το e-mail. Ήταν άτομο το οποίο είχε ψηφίσει το 2023 και είχε γραφτεί στους ειδικούς εκλογικούς καταλόγους, είχε εγγραφεί εγκαίρως στους εκλογικούς καταλόγους της επιστολικής ψήφου και πήρε το email μόνο από την κ. Ασημακοπούλου και όχι από το ΥΠΕΣ το ενημερωτικό.

Παρεμπιπτόντως, τι ήταν το e-mail του ΥΠΕΣ. Στο άρθρο 37 παράγραφος 2 του ν.5083 λέει ότι οι αιτήσεις που υπήρχαν στην επιστολική ψήφο μεταπίπτουν στο νέο σύστημα προκειμένου να ενημερωθούν οι άνθρωποι ότι δεν θα στηθούν εκλογικά τμήματα στο εξωτερικό, αλλά θα υπάρχει μοναδική διέξοδος άσκησης του εκλογικού τους δικαιώματος από τον τόπο κατοικίας, επιστολική ψήφος. Αυτό το e-mail έφυγε πράγματι 1η Μαρτίου. Για την ιστορία είκοσι έξι - είκοσι επτά χιλιάδες περίπου e-mail έφυγαν, από τους οποίους εξαιρέθηκαν όσοι είχαν κάνει αίτηση ήδη για επιστολική ψήφο. Άρα είναι διαφορετικοί οι κατάλογοι που υπάρχουν.

Το συμπέρασμα είναι ότι κανένας δεν έλαβε e-mail από την εν λόγω Ευρωβουλευτή επειδή γράφτηκε στους εκλογικούς καταλόγους της επιστολικής ψήφου. Διαφορετικό πράγμα, λοιπόν.

Αντίθετα, και το ξαναλέω το νούμερο, είμαστε είκοσι επτά χιλιάδες εγγραφές σήμερα τη στιγμή που μιλάμε. Τα στοιχεία, παρεμπιπτόντως, είναι διαθέσιμα στο «epistoliki.ypes.gov.gr». Κάτω δεξιά υπάρχει αριθμός στατιστικά που λέει και ανά ήπειρο και λέει ανά φύλο και ηλικίες ο αριθμός των εγγεγραμμένων. Κι όμως, είδα ότι προσπαθεί να συνδεθεί σώνει και καλά με την επιστολική ψήφο. Από άγχος που κάνατε την κωλοτούμπα μεταξύ επιτροπής και Ολομέλειας για το νομοσχέδιο που ήταν αξιόπιστο, σίγουρο, έγκυρο μέχρι τη Δευτέρα που μπήκε στην Ολομέλεια και τις άλλες μέρες δεν ήταν; Αυτό είναι ένα πραγματικό ερώτημα. Άρα, λοιπόν, ξεκαθαρίζουμε ότι δεν έχει σχέση με την επιστολική ψήφο.

Πάμε, λοιπόν, στο δεύτερο ζητούμενο. Υπάρχουν εκλογείς οι οποίοι δήλωσαν ότι πήραν το e-mail από την κ. Ασημακοπούλου χωρίς να έχουν δώσει συγκατάθεση και κάποιοι αναρωτιούνται πού το βρήκε το e-mail κ.λπ.. Αυτό είναι το πραγματικό ερώτημα.

Εμείς δεν είμαστε σε θέση για έναν πολύ απλό λόγο να δούμε σε ποιους έστειλε το e-mail η κ. Ασημακοπούλου. Δεν έχουμε πρόσβαση στη λίστα των e-mail τα οποία χρησιμοποιεί. Και δεν θα έπρεπε να είχαμε και προφανώς δεν έχουμε. Αυτό που γνωρίζουμε είναι από τις αναρτήσεις από τα μέσα κοινωνικής δικτύωσης που έχει τεθεί ήδη το ερώτημα πού βρήκε τα e-mails μας η κ. Ασημακοπούλου και μάλιστα με προσωπικές αναφορές κ.λπ. και η οποία, βάσει και του GDPR, του γενικού κανονισμού προστασίας προσωπικών δεδομένων οφείλει και πρέπει να δώσει πειστικές απαντήσεις πού βρέθηκαν οι συγκεκριμένες διευθύνσεις ηλεκτρονικού ταχυδρομείου.

Το ΥΠΕΣ, πράγματι, διά του Γενικού Γραμματέα του κ. Μπαλέρμπα, διευκρίνισε ότι όπως γράφει και στον ν.4648/2019 που είναι ο νόμος που έγιναν οι διπλές εκλογές εκτός επικράτειας το 2023, όπως και ο ν.5083 που μιλάει για επιστολική ψήφο στα κόμματα, στους υποψηφίους και πουθενά απαγορεύεται να δώσει λίστα e-mail και τηλεφώνου, στοιχεία επικοινωνίας. Είναι μια διάταξη την οποία τη βάλαμε σκόπιμα και εν γνώση για να αποφευχθούν τέτοια περιστατικά όπως αυτά που είναι υπό διερεύνηση.

Ποιοι είναι δικαιούχοι των εκλογικών καταλόγων με τα υπόλοιπα στοιχεία; Τα κόμματα, κατ’ αρχάς. Όλα τα κόμματα, τα αναγνωρισμένα που εκπροσωπούνται στο Κοινοβούλιο, λαμβάνουν αντίγραφο των εκλογικών καταλόγων ανά δίμηνο και τα παραλαμβάνουν προκειμένου να τα χρησιμοποιήσουν για τη δική τους χρήση και για τους σκοπούς που προβλέπονται στη νομοθεσία.

Τι έχει γίνει τώρα για τη διερεύνηση των καταγγελιών. Πρώτον, έχει ζητηθεί από την μονάδα εσωτερικού ελέγχου να κάνει έναν έλεγχο προκειμένου να αποδοθούν τα επίπεδα ασφαλείας που υπάρχουν, ιδίως όσον αφορά την προστασία των προσωπικών δεδομένων. Ο έλεγχος προφανώς είναι σε εξέλιξη. Έχει τεθεί σε σύντομο χρονικό διάστημα προκειμένου να μην συρθεί επί μακρόν η όλη διαδικασία και αναμένουμε κι εμείς με ενδιαφέρον τα πορίσματά τους.

Δεύτερον, είχαμε την αυτονόητη, καλοδεχούμενη και απαραίτητη παρέμβαση και της Αρχής Προστασίας Δεδομένων Προσωπικού Χαρακτήρα, αλλά και της εισαγγελίας. Άρα, λοιπόν, δύο κορυφαίοι θεσμοί, η συνταγματικά κατοχυρωμένη ανεξάρτητη αρχή και η ελληνική δικαιοσύνη, διερευνούν το όλο ζήτημα. Κι εκεί είναι αυτονόητο ότι και το Υπουργείο Εσωτερικών θα συνεργαστεί πλήρως παρέχοντας άμεσα, εγκαίρως και αξιόπιστα όλα τα στοιχεία τα οποία θα ζητηθούν.

Τι μένει σ’ αυτό; Μένει ότι η ευαισθησία για τη διαχείριση των προσωπικών δεδομένων είναι δεδομένη. Περιμένουμε και από την αρχή και από την ελληνική δικαιοσύνη -και δεν θα μάθουμε προφανώς από την Ευρώπη μόνο τι έχει συμβεί, εκτός αν θέτετε ζήτημα αξιοπιστίας της Αρχής Προστασίας Δεδομένων Προσωπικού Χαρακτήρα, του Προέδρου του κ. Μενουδάκου, ενός έγκριτου δικαστικού- τη διερεύνηση του όλου ζητήματος. Αυτοί έχουν δικαίωμα να ζητήσουν την πρόσβαση στις λίστες δεδομένων, αυτοί έχουν δικαίωμα να συγκρίνουν με στοιχεία που διαθέτει το Υπουργείο Εσωτερικών και αυτοί θα βγάλουν και θα ζητήσουν εξηγήσεις από τους εμπλεκόμενους φορείς.

Αυτά είναι που γίνονται αυτή τη στιγμή και αυτά αναμένουμε και εννοείται ότι παρακολουθούμε και βλέπουμε και χαιρόμαστε για την ευαισθητοποίηση και της Αρχής Προστασίας Δεδομένων Προσωπικού Χαρακτήρα και της ελληνικής δικαιοσύνης στο όλο ζήτημα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Αναπληρωτή Υπουργό.

Κύριε Ηλιόπουλε, έχετε τον λόγο για τρία λεπτά για τη δευτερολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ είπατε -αν δεν άκουσε καλά, διορθώστε με, πραγματικά το λέω- ότι η κ. Ασημακοπούλου οφείλει να δώσει πειστικές απαντήσεις. Δεν είστε σχολιαστής. Είστε Κυβέρνηση. Δεν μπορείτε να έρχεστε εδώ και να λέτε ότι είστε χαρούμενοι για το τι κάνει μία έρευνα η δικαιοσύνη ή κάνει έρευνα η Αρχή Προστασίας Δεδομένων.

Ένα πολύ απλό ερώτημα. Είχαμε παράβαση των κανόνων του παιχνιδιού από την κ. Ασημακοπούλου, ναι ή όχι; Θα είναι υποψήφια η κ. Ασημακοπούλου εκπροσωπώντας τη δική σας πολιτική παράταξη; Μην κάνετε ότι δεν γνωρίζεστε. Θα δεχτούμε έναν άνθρωπο ο οποίος με τέτοιο τρόπο παραβιάζει τους κανόνες του παιχνιδιού να είναι υποψήφιος; Ήρθατε στην πραγματικότητα εδώ για να μας πείτε ότι δεν είστε συνένοχοι, είστε ανίκανοι. Ένα κορυφαίο στέλεχός σας πήρε προσωπικά δεδομένα ανθρώπων, πολιτών που δεν έπρεπε να έχει στα χέρια του, εντελώς τυχαία έστειλε την ίδια μέρα με μικρή χρονική διαφορά το e-mail, με e-mail του Υπουργείου Εσωτερικών και δεν τρέχει τίποτα. Θα μας απαντήσει η Αρχή Προστασίας Δεδομένων και η δικαιοσύνη.

Κατανοώ ότι τώρα υπάρχει ένα παιχνίδι στη Νέα Δημοκρατία, ότι προσπαθείτε να μην την κόψετε από τα ψηφοδέλτια και απλά να μην εκλεγεί για να μην έχετε μεγαλύτερο πρόβλημα και με την Ευρώπη.

Κατανοώ ότι αυτός είναι ο χειρισμός που πάτε να κάνετε. Δεν θα σας αφήσουμε, όμως, να προχωρήσετε έτσι. Θα πρέπει να μιλήσετε ανοιχτά και να παραδεχτείτε ή να μην παραδεχτείτε, να πείτε «όχι, εμείς νομιμοποιούμε αυτές τις πρακτικές». Και ξέρετε κάτι; Δεν μπορείτε να πείσετε τον κόσμο ότι σας ενδιαφέρει η έρευνα. Δεν μπορείτε να πείσετε ότι δεν είστε από τη μεριά της συγκάλυψης, γενικά.

Άκουσα με προσοχή και πάλι λέω ακριβώς τι είπατε. Έχετε ευαισθησία για την προστασία των προσωπικών δεδομένων. Θα μπορούσα να συμφωνήσω αν έλειπε μία λέξη, η «προστασία». Έχετε ευαισθησία για τα προσωπικά δεδομένα. Έχετε έναν Πρωθυπουργό που τους μισούς σάς παρακολουθούσε. Δεν έχετε βρει την αξιοπρέπεια να υπερασπιστείτε τον εαυτό σας -δεν μιλάω προσωπικά, ως μέλη του Υπουργικού Συμβουλίου-, δεν έχετε υπερασπιστεί τα δικά σας προσωπικά δεδομένα είτε από ΕΥΠ είτε από «Predator», κάνετε ότι δεν έχει συμβεί τίποτα.

Τώρα έχουμε την κ. Ασημακοπούλου να παραβιάζει κάθε κανόνα για την προστασία των προσωπικών δεδομένων και σε εννέα λεπτά είπατε απλά ότι πρέπει να δώσει απαντήσεις. Δεν πρέπει να δώσει απαντήσεις πια η κ. Ασημακοπούλου. Εσείς πρέπει να δώσετε απαντήσεις. Γιατί όταν βγαίνει ο γενικός γραμματέας και λέει «δεν δώσαμε εμείς τα στοιχεία» και βάζει εκεί τελεία, παραδέχεται ότι το Υπουργείο Εσωτερικών είναι ανίκανο να υπερασπιστεί, να προασπίσει, να διασφαλίσει την ιδιωτικότητα αυτών των στοιχείων.

Άρα, σας το ξαναλέμε, δεν έχετε καλό σενάριο ή είστε συνένοχοι ή είστε ανίκανοι. Ήρθατε εδώ να μας πείτε ότι είστε ανίκανοι. Το ότι είστε ανίκανοι να υπερασπιστείτε αυτά τα προσωπικά δεδομένα σημαίνει ότι πρώτον, διάφοροι από σας δεν μπορείτε να υπηρετείτε άλλο αυτήν τη θέση -τι να κάνουμε, έτσι πάει με το πολιτικό κόστος στην πολιτική ζωή- και δεύτερον, πρέπει να δώσετε μια καθαρή απάντηση αν θα συνεχίσετε να καλύπτετε την κ. Ασημακοπούλου, γιατί πρακτικά την καλύπτετε αυτήν τη στιγμή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κύριε Καζαμία, έχετε τον λόγο για τρία λεπτά για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Θα ήθελα να εκφράσω τη διαμαρτυρία μου για τη διαδικασία που ακολουθήθηκε. Στις επίκαιρες ερωτήσεις είθισται να απαντά ο Υπουργός σε κάθε Βουλευτή ξεχωριστά. Φοβάμαι πως με αυτήν τη διαδικασία οι ερωτήσεις που έθεσα δεν απαντήθηκαν καθόλου και έχω την αίσθηση ότι διευκολύνει πάρα πολύ την προσπάθεια του Υπουργού και της Κυβέρνησης να μην είναι σαφής ως προς τα θέματα αυτά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, αν μου επιτρέπετε, διάβασα προηγουμένως τη διαδικασία, με ποιο άρθρο μπορεί να γίνει αυτό. Καταλαβαίνω τον προβληματισμό σας, αλλά αυτή είναι η διαδικασία.

Παρακαλώ, συνεχίστε.

**ΑΛΕΞΑΝΔΡΟΣ ΚΑΖΑΜΙΑΣ:** Συνήθως μας συμβουλεύεστε προηγουμένως και έχω διατυπώσει άποψη όταν μου έχει ζητηθεί η γνώμη μου, αρνητική στην προκειμένη διαδικασία. Αυτή τη φορά μας επιβλήθηκε. Το καταθέτω, διότι θεωρώ πως οι επίκαιρες ερωτήσεις δεν διεξάγονται με ικανοποιητικό τρόπο.

Εν πάση περιπτώσει στο πλαίσιο αυτό, θα ήθελα να παρατηρήσω κατ’ αρχήν ότι ο κύριος Υπουργός αφιέρωσε το μισό της απάντησής του να μας εξηγεί γιατί τα στοιχεία που φαίνεται πως διέρρευσαν, φαίνεται πως διέρρευσαν από καταλόγους που διαμορφώθηκαν για την επιστολική ψήφο. Αυτή δεν ήταν η ερώτησή μου. Το ζήτημα είναι ότι διέρρευσαν προσωπικά δεδομένα. Εάν τα προσωπικά δεδομένα είναι από τους καταλόγους που σχηματίζονται για την επιστολική ψήφο ή όχι, αυτό είναι ένα δευτερεύον ζήτημα. Το πρωτεύον είναι ότι διέρρευσαν τα δεδομένα.

Επίσης ο κύριος Υπουργός αφιέρωσε ένα πολύ μεγάλο μέρος του δεύτερου μισού της απάντησής του να εξηγεί γιατί η κ. Ασημακοπούλου πρέπει να δώσει εξηγήσεις. Εμείς δεν τον ρωτήσαμε να μας πει ότι η κ. Ασημακοπούλου πρόκειται να δώσει ή πρέπει να δώσει εξηγήσεις. Το ξέρουμε ότι πρέπει. Εμείς ζητήσαμε να δώσει εξηγήσεις για το τι κάνει το Υπουργείο του γι’ αυτήν την υπόθεση και επ’ αυτού δεν είπε απολύτως τίποτα. Του έκανα δύο συγκεκριμένες ερωτήσεις για την έρευνα που διεξάγεται μέσα στο Υπουργείο και ρώτησα: Τι κάνει ακριβώς αυτή η έρευνα; Πώς ερευνά αν υπήρξε διαρροή προσωπικών δεδομένων από το Υπουργείο Εσωτερικών προς την κ. Ασημακοπούλου; Υπάρχουν ακροάσεις με υπαλλήλους του Υπουργείου, διερευνά μόνο βάσεις δεδομένων, διερευνά e-mails κ.λπ.; Θέλουμε κάτι συγκεκριμένο.

Δεύτερον, σας ρώτησα τι ελπίδα έχει αυτή η έρευνα να καταλήξει σε κάποιο αποτέλεσμα.

Τρίτον, σας ρώτησα πότε θα πρέπει να περιμένουμε τα αποτελέσματά της. Δεν είπατε τίποτε επ’ αυτού. Αυτή η υπόθεση μυρίζει άσχημα. Φαίνεται πως τουλάχιστον ένας από τους δύο, μία από τις δύο πλευρές, δεν λέει την αλήθεια, ενδεχομένως και οι δύο πλευρές να μην λένε την αλήθεια.

Και σας ξαναρωτώ: Ο Γραμματέας του Υπουργείου διέψευσε ότι δόθηκαν e-mails στην κ. Ασημακοπούλου -σωστά-, αλλά δεν έχει διαψεύσει ούτε η κυρία Υπουργός, ούτε εσείς προηγουμένως το ότι δίνονται ονόματα από εκλογικούς καταλόγους σε υποψήφιους Ευρωβουλευτές, ιδίως Ευρωβουλευτές του κυβερνώντος κόμματος, του δικού σας κόμματος. Μπορείτε να το διαψεύσετε αυτό παρακαλώ;

Επιπλέον, υπάρχουν κάποια άλλα ζητήματα τα οποία πρέπει να απαντηθούν. Υπάρχουν δημοσιεύματα τα οποία λένε πως υπάρχει ένας διευθυντής ο οποίος διεξάγει την έρευνα αυτή και ότι δέχεται πιέσεις στη διάρκεια της διεξαγωγής αυτής της έρευνας. Είναι δημοσιεύματα στον Τύπο. Το αρνείστε αυτό;

Τέλος, θέλω να σας πω ότι υπάρχει μια διάχυτη ανησυχία από τους πολίτες και από εμάς στην Αντιπολίτευση ότι οι έρευνες αυτές δεν θα οδηγήσουν πουθενά. Όταν λέτε ότι περιμένετε από την εισαγγελική έρευνα που έχει διαταχθεί και ότι περιμένετε από την έρευνα της αρχής προστασίας δεδομένων να βρει το αποτέλεσμα, ενώ εσείς έχετε κάνει δική σας έρευνα, έχετε ξεκινήσει δική σας έρευνα και δεν λέτε τίποτε γι’ αυτήν, αρχίζουμε και αναρωτιόμαστε κατά πόσο πραγματικά σας ενδιαφέρει να αποκαλυφθεί η αλήθεια. Υπάρχει ένα ζήτημα σοβαρό με την εμπιστοσύνη που έχουν οι πολίτες απέναντι στην Κυβέρνησή σας. Δεν μπορούμε να προχωρήσουμε έτσι περισσότερο, να πηγαίνουμε από συγκάλυψη σε συγκάλυψη, συγκάλυψη στην υπόθεση των υποκλοπών, συγκάλυψη στην υπόθεση των Τεμπών και τώρα θα έχουμε συγκάλυψη στην υπόθεση των προσωπικών δεδομένων, που φαίνεται να είχε πρόσβαση σε αυτά η Ευρωβουλευτής κ. Ασημακοπούλου. Οι Έλληνες του εξωτερικού και όλοι οι Έλληνες πολίτες ζητούν άμεση διαλεύκανση αυτής της υπόθεσης με σοβαρές πρωτοβουλίες εκ μέρους του Υπουργείου σας. Είστε έτοιμοι να τις πάρετε ή όχι και αν ναι, τι σκοπεύετε να κάνετε ακριβώς εντός του Υπουργείου;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Να επαναλάβω ότι η διαδικασία είναι σύμφωνα με τον Κανονισμό της Βουλής το άρθρο 131 και η εφαρμογή της διάταξης της παραγράφου 4. Θα συνεχίσουμε με την κ. Πούλου.

Παρακαλώ πολύ, κυρία Πούλου, έχετε τον λόγο για τρία λεπτά για τη δευτερολογία σας.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, σας είπα στην πρωτολογία μου πως δεν μπορείτε να πείσετε κανέναν ότι θα διασφαλίσετε την αξιοπιστία της επιστολικής ψήφου πια. Τώρα θα το τεκμηριώσουμε με συγκεκριμένα στοιχεία. Το ΥΠΕΣ αποφασίζει στις 5-2-2024 την απευθείας ανάθεση της ανάπτυξης λογισμικού για την επιστολική ψήφο υποσύστημα αιτήσεων επιστολικής ψήφου στην εταιρεία «SINGULAR». Η «SINGULAR» παραδίδει το υποσύστημα στις 9-2-2024 και το υποσύστημα «εποπτεία και διαχείριση αιτήσεων επιστολικής ψήφου», δηλαδή το back office, στις 16-2-2024.

Όλα τα είχατε κανονισμένα και εγώ ανησυχούσα πώς θα προλάβετε, κύριε Υπουργέ και μιλημένα από πριν. Στις 5 Φεβρουαρίου προβαίνετε στην απευθείας ανάθεση και μετά από τέσσερις μέρες έχετε ήδη παραδοτέα.

Η ερώτηση: Τα παρέλαβαν οι υπηρεσίες του ΥΠΕΣ; Οι πληροφορίες μας λένε ότι οι υπηρεσίες του ΥΠΕΣ δεν έχουν παραλάβει τίποτα. Το διαψεύδετε; Τώρα τελικά εξηγείται -δεν είναι τυχαίο- η παρουσία του κ. Δρυμιώτη στα ΜΜΕ και τα μαθήματα που κάνει στην Αντιπολίτευση για την καταψήφιση των ιδιωτικών πανεπιστημίων.

Στις 12-2-2024 λαμβάνουν χώρα δύο ΦΕΚ. Είναι το ένα με το Υπουργείο Ψηφιακής Διακυβέρνησης και το άλλο με το Υπουργείο Εξωτερικών. Στην ΚΥΑ του ΥΠΕΣ με το Υπουργείο Ψηφιακής Διακυβέρνησης στο άρθρο 8 καθορίζονται -τα γνωστά- τα εξής: Πρώτον, το Υπουργείο Εσωτερικών ορίζεται ως υπεύθυνος επεξεργασίας για τους σκοπούς λειτουργίας της ειδικής εφαρμογής για την επιστολική ψήφο. Δεύτερον, το Υπουργείο Εσωτερικών αναλαμβάνει την οργάνωση των δεδομένων προσωπικού χαρακτήρα και την τήρησή τους υπό συνθήκες ακεραιότητας, εμπιστευτικότητας και διαθεσιμότητας. Τρίτον, το Υπουργείο Εσωτερικών έχει την υποχρέωση λήψης και τήρησης των μέτρων ασφαλείας των δεδομένων, πληροφοριών και εγγράφων και της καταγραφής και παρακολούθησης των προσβάσεων -προσέξτε Υπουργέ- της διασφάλισης ιχνηλασιμότητας και της προστασίας των δεδομένων.

Συνεπώς, για την όποια διαρροή των δεδομένων, η ευθύνη ανήκει ξεκάθαρα στο ΥΠΕΣ. Το έχουμε ξεκαθαρίσει πια αυτό. Πώς, όμως, διαχειρίζεται αυτήν την ευθύνη; Με ποιες υπηρεσιακές διαδικασίες; Την έχετε κρατήσει στο Υπουργείο στην αρμόδια διεύθυνση ηλεκτρονικής διακυβέρνησης ή μήπως την έχετε ιδιωτικοποιήσει και αυτήν με την απευθείας ανάθεση του 1.300.000 ευρώ πλέον ΦΠΑ στη «SINGULARLOGIC» και με ανύπαρκτες τελικά μάλλον εγγυήσεις ασφαλείας.

Θα σας δώσω ένα παράδειγμα για να σας αποδείξω ότι δυστυχώς έχετε κάνει το δεύτερο. Αν εισέλθουμε στην εφαρμογή αιτήσεων επιστολικής ψήφου και επιλέξουμε «Υποστήριξη και Πληροφορίες» και στη συνέχεια «Γραφείο Υποστήριξης», θα βρούμε έναν τηλεφωνικό αριθμό. Δεν θα τον αναφέρω εδώ. Αν το καλέσετε δεν θα σας απαντήσει η Αρμόδια Διεύθυνση Ηλεκτρονικής Διακυβέρνησης του ΥΠΕΣ. Θα σας απαντήσει η «SINGULAR». Το έκανα προσωπικά το πείραμα, κύριε Υπουργέ. Δυστυχώς έχετε δώσει τα κλειδιά ασφαλείας στην ιδιωτική εταιρεία και έτσι δεν μπορείτε να διασφαλίσετε κανένα προσωπικό δεδομένο και βέβαια ούτε και τη φερεγγυότητα της εκλογικής διαδικασίας.

Τέλος, κύριε Υπουργέ επειδή αναφερθήκατε και εσείς σχετικά στην πρωτομιλία σας, σας υπενθυμίζω ότι στη σχετική επεξεργασία του νομοσχεδίου για την επιστολική ψήφο είχαμε διαπιστώσει ο ΣΥΡΙΖΑ - Προοδευτική Συμμαχία τα κενά ασφαλείας και είχαμε καταθέσει και σχετική τροπολογία για τη συγκρότηση αρμόδιας ειδικής επιτροπής ελέγχου εγγραφής εκλογέων επιστολικής ψήφου με τη συμμετοχή υπηρεσιακών παραγόντων, μελών ανεξάρτητων αρχών και εκπροσώπων των κομμάτων που θα ικανοποιούσε τις απαιτήσεις θεσμικής και τεχνικής εξειδίκευσης, αλλά και τη δημοκρατική νομιμοποίηση των διαδικασιών. Φυσικά την απορρίψατε, οπότε η ευθύνη σας γι’ αυτό που συνέβη και ό,τι συμβεί μέχρι την ολοκλήρωση των ευρωεκλογών ανήκει εξ ολοκλήρου στην Κυβέρνησή σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πούλου.

Να σας ενημερώσω, κύριε Υπουργέ, ότι ο κ. Καζαμίας επειδή πρέπει να είναι σε μία επιτροπή θα ακούσει την απάντηση που ελπίζει να του δώσετε από το βίντεο.

Παρακαλώ πολύ έχετε τον λόγο για εννέα λεπτά.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Θα ξεκινήσω από αντίστροφη σειρά. Ακούσαμε το εξής καταπληκτικό, να κατηγορείτε ότι τις εκλογές, λέει, τις κάνει η «SINGULAR». Μπορείτε να το αλλάξετε όταν θα κυβερνήσετε.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Επαναλαμβάνετε ως Υπουργείο, αυτό είπα.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ναι, ναι, επαναλαμβάνουμε ως Υπουργείο.

Ο κ. Βούτσης, τον Σεπτέμβριο του 2015 σε ποια εταιρεία έδωσε τη δουλειά της μετάδοσης-συγκέντρωσης αποτελεσμάτων; Στη «SINGULAR». Ο κ. Χαρίτσης σε ποιον έδωσε το σύστημα μετάδοσης των αποτελεσμάτων για τις δημοτικές-περιφερειακές εκλογές και τις ευρωεκλογές του Μαΐου 2019; Έκπληξη, στη «SINGULAR». Ο κ. Χαρίτσης πάλι ως Υπουργός Εσωτερικών τον Ιούλιο του 2019 που έδωσε τη συγκέντρωση και τη μετάδοση αποτελεσμάτων; Στη «SINGULAR».

Παρεμπιπτόντως, ο κ. Δρυμιώτης εξ όσων γνωρίζω είχε αποχωρήσει από την «SINGULAR» πάνω από δέκα-δεκαπέντε χρόνια αν έχει αυτό καμμία σημασία.

Και τι λέει λοιπόν η κ. Πούλου; Ότι βγάζει το πόρισμα, βάζει τη στολή του δικαστή που καθιστά εισαγγελίες, Αρχή Προστασίας Δεδομένων Προσωπικού Χαρακτήρα, χτυπάει το σφυρί στην έδρα και λέει «ένοχη». Είναι η επιστολική ψήφος. Και μίλαγα εγώ πέντε λεπτά πριν λέγοντας γιατί δεν είναι επιστολική ψήφος. Προφανώς δεν το άκουσε.

Δεύτερον, σε αυτό που είπε ο κ. Καζαμίας. Τα κόμματα, το ξαναλέω, παίρνουν τους εκλογικούς καταλόγους. Και όταν τα κόμματα παίρνουν τους εκλογικούς καταλόγους, τους παίρνουν ονομαστικά. Πρόσβαση έχουν επίσης υποψήφιοι Βουλευτές την περίοδο των εκλογών, Ευρωβουλευτές, υποψήφιοι για δημοτικές εκλογές, για περιφερειακές εκλογές, για τοπικά συμβούλια, όλοι μπορούν να πάρουν το τμήμα του καταλόγου που τους αφορά. Άρα λοιπόν αν κάποιος κατεβαίνει για Δήμαρχος Ιωαννιτών, μπορεί να πάρει τον εκλογικό κατάλογο των Ιωαννίνων, με την υποχρέωση εντός τριών μηνών να το καταστρέψει, με συγκεκριμένους όρους και προϋποθέσεις, το οποίο το λέει η εκλογική νομοθεσία.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Δεν εμπεριέχονται αυτά τα στοιχεία.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Μα το είπα, εκ των προτέρων δεν υπάρχουν ούτε οι μεν ούτε τηλέφωνα. Το είπα πριν, το ξαναλέω επειδή ρώτησε ο κ. Καζαμίας αν υπάρχει ονομαστική αναφορά.

Για τον έλεγχο που κάνει η Διεύθυνση Εσωτερικού Ελέγχου, θα ήταν παράδοξο, οξύμωρο, βάλτε όποια λέξη θέλετε, να ήξερε η πολιτική ηγεσία του ΥΠΕΣ πώς γίνεται ο έλεγχος και σε ποιο στάδιο βρίσκεται ανά πάσα στιγμή. Θα ήταν έμπρακτη παρέμβαση στη διαδικασία την ίδια. Εμείς αυτό που ζητήσαμε, μαζί με την Υπουργό είναι ο χρόνος του πορίσματος να είναι εξαιρετικά σύντομος, τόσος όσο χρειάζεται για να γίνει σωστά η δουλειά και τόσος όσο χρειάζεται ώστε να μην σέρνεται επί μακρόν το θέμα.

Και το πώς η Υπηρεσία Εσωτερικού Ελέγχου θα αποφασίσει να μελετήσει τα στοιχεία και τι στοιχεία θα ζητήσει, είναι στη δική της ευχέρεια. Όπως για να κλείσω με αυτό που είπε ο κ. Ηλιόπουλος, προφανώς η Αρχή Προστασίας των Δεδομένων Προσωπικού Χαρακτήρα και η Εισαγγελία έχει τη δυνατότητα να συγκρίνει, να τσεκάρει, να ελέγξει εάν και πώς και ποια λίστα έχει χρησιμοποιηθεί από την κ. Ασημακοπούλου. Εγώ δεν το γνωρίζω. Το μόνο που γνωρίζω είναι ότι πράγματι υπήρχαν καταγγελίες ότι την 1η Μαρτίου πήγαν τα συγκεκριμένα e-mails σε κάποιες ηλεκτρονικές διευθύνσεις. Το ποιες ηλεκτρονικές διευθύνσεις είναι, εγώ δεν το ξέρω. Ξέρουμε μόνο τις αναφορές των πολιτών. Το αν ταυτίζονται οι κατάλογοι του Μαΐου του 2023 ή του Ιουνίου του 2023 με αυτούς που πήραν το newsletter της Ασημακοπούλου δεν το γνωρίζω. Και είπε ότι θα δώσει πειστικές απαντήσεις και πιστεύω ότι θα δώσει πειστικές απαντήσεις γιατί αυτή είναι και η υποχρέωση του καθενός ο οποίος έχει πρόσβαση στα δεδομένα. Όποιος δεν το κάνει και αν και εφόσον δεν το κάνει, τότε είναι υπεύθυνη η αρχή να εκτελέσει και να επιβάλει αυτά τα πρόστιμα και τις ποινές που προβλέπει ο νόμος.

Δεν πρέπει λοιπόν, να προκαταβάλλουμε ούτε την διαδικασία που κάνει η ανωτάτη ανεξάρτητη αρχή ούτε τη διαδικασία που κάνει ο εισαγγελέας. Και περιμένουμε με ενδιαφέρων τα πορίσματά τους και τα αποτελέσματα των ελέγχων που κάνουν. Ήδη η αρχή έχει ζητήσει κάποια συγκεκριμένα στοιχεία, τα οποία σε πρώτη φάση άμεσα ανταποκρίθηκε το Υπουργείο Εσωτερικών και σε δεύτερη φάση επιπλέον στοιχεία που ζήτησαν θα τα πάρει το συντομότερο δυνατόν.

Αυτά θέλω να πω για το συγκεκριμένο θέμα. Είναι ένα θέμα το οποίο θα διαλευκανθεί, θα διερευνηθεί και θα αποδοθούν οι ποινές όπου χρειαστεί.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αναπληρωτή Υπουργό.

Μια ανακοίνωση προς το Σώμα.

Ο Πρόεδρος της Κοινοβουλευτικής Ομάδας της Νέας Αριστεράς και οι Βουλευτές του κόμματός του κατέθεσαν σήμερα, στις 11 Μαρτίου του 2024 πρόταση νόμου: «Προτάσεις νόμων με λαϊκή πρωτοβουλία κατ’ εφαρμογή του άρθρου 73 παρ. 6 του Συντάγματος».

Παραπέμπεται στην αρμόδια Διαρκή Επιτροπή.

Θα συζητηθεί τώρα η έβδομη με αριθμό 782/29-2-2024 επίκαιρη ερώτηση πρώτου κύκλου του Βουλευτή Πιερίας της Κοινοβουλευτικής Ομάδας «Νίκη» κ. Κομνηνού Δελβερούδη προς την Υπουργό Πολιτισμού με θέμα: «Το Ντοκιμαντέρ «Αδέσποτα Κορμιά», το οποίο συμμετέχει στο 26ο Φεστιβάλ Ντοκιμαντέρ Θεσσαλονίκης, χρησιμοποιεί αφίσα, που βλασφημεί ιερά σύμβολα και πρόσωπα της Ορθοδόξου Χριστιανικής πίστεως».

Παρακαλώ πολύ, κύριε συνάδελφε, έχετε τον λόγο για δύο λεπτά για την πρωτολογία σας.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, το ντοκιμαντέρ Ελληνίδας σκηνοθέτιδας με τίτλο «Αδέσποτα Κορμιά» που θα προβληθεί προσεχώς στο Διεθνές Διαγωνιστικό Τμήμα του 26ου Φεστιβάλ Ντοκιμαντέρ Θεσσαλονίκης, ενώ συμμετέχει και σε φεστιβάλ της Κοπεγχάγης, συνοδεύεται από μια προκλητική, βλάσφημη και αντιαισθητική αφίσα, η οποία απεικονίζει εσταυρωμένη τη μορφή μιας γυναίκας εγκύου και γυμνόστηθης, η οποία παραπέμπει απροκάλυπτα και χωρίς καμμία αμφιβολία σε βαθμό ταύτισης στο ιερό πρόσωπο της Παναγίας μας.

Η εν λόγω αφίσα προσβάλλει απροκάλυπτα τα χρηστά ήθη, βλασφημώντας το ιερό σύμβολο του Σταυρού και τα ιερά πρόσωπα του Εσταυρωμένου Χριστού και της Παναγίας, ενώ το απαράδεκτο αυτό γεγονός φανερώνει για μια ακόμη φορά πόσο επιτακτική είναι η ανάγκη επαναφοράς των ποινικών διατάξεων για την κακόβουλη βλασφημία και την καθύβριση θρησκεύματος.

Πρόσφατα η Νίκη μέσω του Προέδρου της κατήγγειλε από το Βήμα της Βουλής ένα άλλο ατόπημα σε σειρά του «NETFLIX» όπου παρουσιάζεται ο Μέγας Αλέξανδρος ως ομοφυλόφιλος. Πότε επιτέλους θα σταματήσει ο διασυρμός της Ελλάδας, της πολιτιστικής και Ορθόδοξης θρησκευτικής μας κληρονομιάς;

Θα γινόταν ανεκτό αν αντίστοιχα μια αφίσα χλεύαζε τον Μωάμεθ ή το κεντρικό πρόσωπο κάποιας άλλης θρησκείας; Ή αν ο καλλιτέχνης επέλεγε ένα πρόσωπο που κατέχει θεσμική πολιτική θέση, Προέδρου Δημοκρατίας, Πρωθυπουργού ή κάποιου Υπουργού.

Πρόσφατα για μια κακόγουστη δήθεν καλλιτεχνική εκδήλωση επίδειξης μόδας, στην αίθουσα Μαρμάρων του Παρθενώνα στο Βρετανικό Μουσείο, το Υπουργείο Πολιτισμού αντέδρασε και ορθά έπραξε.

Προς τι όμως, η επιλεκτική αντίδραση; Πού θα βάλουμε το όριο ανοχής και αντίδρασης; Θα θυσιάσουμε τα πάντα στον βωμό της ελευθερίας της τέχνης; Διότι αυτό, επιτρέψτε μου να πω, δεν είναι ελευθερία έκφρασης της τέχνης. Είναι ελευθερία ο χλευασμός στα ιερά σύμβολα και τα ιερότερα πρόσωπα της Ορθοδόξου πίστεως μας; Με ποιον τρόπο θα αντιληφθεί η συγκεκριμένη ευτυχώς μικρή μειοψηφία καλλιτεχνών ότι η προαγωγή της τέχνης θα πρέπει να γίνεται μέσα από το ουσιαστικό περιεχόμενο των έργων τους και όχι μέσα από την προσβολή και την βλασφημία ιερών προσώπων. Τι ακριβώς προάγει μια γυμνόστηθη κυοφορούσα εσταυρωμένη; Προβληματισμό; Τέχνη; Μήπως προάγει πολιτισμό; Θα καταθέσουμε την εν λόγω αφίσα.

Σε μια περίοδο κατά την οποία γίνεται συνεχώς επίκληση των πάσης φύσεως δικαιωμάτων θα πρέπει να αγωνιζόμαστε για το αυτονόητο κεκτημένο της δημοκρατίας μας, ότι ο καθένας μπορεί να πιστεύει ό,τι θέλει ή να μην πιστεύει σε τίποτα. Όμως, δεν έχει το δικαίωμα να προσβάλλει την πίστη των άλλων στο όνομα δήθεν της ελευθερίας της τέχνης.

Για τους ανωτέρω λόγους, ερωτάται ο κύριος Υπουργός τι προτίθεται να κάνετε επ’ αυτού. Εμείς ζητούμε κατηγορηματικά την επέμβαση της πολιτείας για την απόσυρση της συγκεκριμένης αφίσας, λόγω προσβολής των χρηστών ηθών και της ορθοδόξου χριστιανικής πίστεως της συντριπτικής πλειοψηφίας του ελληνικού λαού από τον οποίο πηγάζουν όλες οι εξουσίες βάσει του Συντάγματος.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Δελβερούδη.

Κύριε Υφυπουργέ, έχετε τον λόγο για τρία λεπτά για τη δευτερολογία σας.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Ευχαριστώ, κύριε Πρόεδρε.

Το Φεστιβάλ Ντοκιμαντέρ Θεσσαλονίκης διοργανώνεται κάθε χρόνο από το νομικό πρόσωπο ιδιωτικού δικαίου με την επωνυμία «Φεστιβάλ Κινηματογράφου Θεσσαλονίκης». Φέτος διοργανώνεται το 26ο Φεστιβάλ Ντοκιμαντέρ Θεσσαλονίκης. Θέλω να σας πω ότι έχει καταφέρει να γίνει ένας διεθνής θεσμός με πολύ μεγάλη ανταπόκριση από τα κορυφαία φεστιβάλ ντοκιμαντέρ στον κόσμο. Αυτό νομίζω ότι είναι κάτι το οποίο όλοι το θέλουμε. Θέλουμε η Θεσσαλονίκη και η Ελλάδα να μπορεί να γίνεται ένα διεθνές κέντρο ντοκιμαντέρ και γενικότερα του κινηματογράφου σε όλον τον κόσμο.

Και φέτος το πρόγραμμά του, λοιπόν, είναι πλούσιο και πολυσυλλεκτικό, όπως και οι παράλληλες δράσεις του στο πλαίσιο του Φεστιβάλ Ντοκιμαντέρ Θεσσαλονίκης. Με αυτόν τον τρόπο το φεστιβάλ προσπαθεί να ανοίξει τον διάλογο για τα επίκαιρα ζητήματα που απασχολούν τους πολίτες και την κοινωνία λειτουργώντας ως ένα φόρουμ διεθνούς προβληματισμού και συζήτησης και φυσικά δίνοντας το βήμα σε πολλούς νέους Έλληνες και ξένους δημιουργούς συνδυάζοντας τις καλλιτεχνικές παραδόσεις του κινηματογράφου με την καταγραφή, την αποκάλυψη και την παρέμβαση και όλα αυτά σε ένα διεθνές εξωστρεφές περιβάλλον.

Σε κάθε περίπτωση, το Φεστιβάλ Κινηματογράφου Θεσσαλονίκης, και νομίζω ότι αυτό το γνωρίζετε, διέπεται από τις διατάξεις του ν.3905/2010 και έχει ως όργανα διοίκησης το διοικητικό συμβούλιο, τον γενικό διευθυντή και τον διευθυντή του φεστιβάλ οι οποίοι προφανώς και είναι υπεύθυνοι για την εν γένει πολιτική και στρατηγική του φορέα.

Το Υπουργείο Πολιτισμού μεριμνά για τον ορισμό του διοικητικού συμβουλίου και τον γενικό διευθυντή σύμφωνα με τις κείμενες διατάξεις. Για να είμαστε όμως συνεννοημένοι, το Υπουργείο Πολιτισμού και η πολιτεία γενικότερα, δεν παρεμβαίνει στην πολιτική του εν λόγω φορέα, σεβόμενο προφανώς την αυτοτέλειά του.

Θα ήθελα όμως, πριν ξεκινήσετε τη δευτερολογία σας, να αναφερθώ σε ένα γεγονός το οποίο έγινε χτες το βράδυ. Στο πλαίσιο λοιπόν εκδήλωσης του Φεστιβάλ Ντοκιμαντέρ Θεσσαλονίκης ροπαλοφόροι και κουκουλοφόροι τραυμάτισαν έναν αστυνομικό που έκανε το καθήκον του, ενώ λίγο πιο πριν ο Αρχηγός της Αξιωματικής Αντιπολίτευσης δέχθηκε φραστική επίθεση.

Μιας και καταθέσατε επίκαιρη ερώτηση για ζητήματα του Φεστιβάλ Ντοκιμαντέρ Θεσσαλονίκης θα σας πω ότι μου έχει κάνει πολύ μεγάλη εντύπωση το γεγονός ότι το κόμμα σας δεν βγήκε να κάνει κάτι το οποίο είναι αυτονόητο, να καταδικάσει αυτή την επίθεση. Άρα, θα ήθελα πραγματικά να ήξερα στη δευτερολογία σας αν είναι κάτι το οποίο καταδικάζετε, γεγονός που για εμάς στη Νέα Δημοκρατία προφανώς είναι αυτονόητο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υφυπουργέ.

Κύριε συνάδελφε, έχετε τον λόγο για τρία λεπτά για τη δευτερολογία σας.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Νομίζω ότι το περιστατικό που περιγράψατε έλαβε χώρα το Σάββατο, αν δεν κάνω λάθος. Εγώ προσωπικά και σύσσωμη η Νίκη καταδικάζουμε απερίφραστα το συγκεκριμένο περιστατικό βίας που συνέβη στη Θεσσαλονίκη, όπως άλλωστε και κάθε περιστατικό λεκτικής ή σωματικής βίας από οποιονδήποτε και αν προέρχεται και εναντίον οποιουδήποτε και αν στρέφεται.

Στην απάντησή σας δεν αναφερθήκατε καθόλου και μάλλον ρίξατε την ευθύνη περισσότερο στο διοικητικό συμβούλιο, σαν να λέτε ότι δεν φέρετε και τόσο ευθύνη γι’ αυτά που αποφασίζει το διοικητικό συμβούλιο του εν λόγω φεστιβάλ.

Επιτέλους, η επίκληση της ελευθερίας της τέχνης και της έκφρασης δεν μπορεί να αποτελεί το μόνιμο άλλοθι για να δικαιολογεί κάθε φορά κάποιος τις επαναλαμβανόμενες και στοχευμένες προσπάθειες κάποιων να προσβάλλουν τα ιερά σύμβολα και τα πρόσωπα του Ελληνισμού και της Ορθοδοξίας για να κερδίσουν με τον τρόπο αυτόν λίγη ανέξοδη δημοσιότητα.

Μήπως όλοι αυτοί οι εκφραστές της ελευθερίας της τέχνης επιλέγουν εκ του ασφαλούς να χλευάσουν τα όρια και τα όσια της ορθοδοξίας, ενώ δεν θα περνούσε ποτέ ούτε ως απλή σκέψη η πιθανότητα γελιοποίησης των προσώπων μιας άλλης θρησκείας, όπως για παράδειγμα του Ισλάμ;

Η αναφορά μου στην ανάγκη επαναφοράς των ποινικών διατάξεων για την κακόβουλη βλασφημία και την καθύβριση θρησκεύματος χαρακτηρίστηκε από κάποιους ως επιστροφή στον Μεσαίωνα. Δηλαδή αν καταλαβαίνω καλά μέχρι και το καλοκαίρι του 2019 η χώρα μας ζούσε στον Μεσαίωνα και από κει και πέρα με την κατάργηση της συγκεκριμένης διάταξης ζούμε πλέον στην Ελλάδα του μέλλοντος. Όμως, είπατε ότι εσείς δεν φέρετε ευθύνη για το συγκεκριμένο ντοκιμαντέρ και ό,τι διημείφθη σε αυτό.

Σε αυτό το σημείο θα ήθελα να δανειστώ ένα μέρος από τα λόγια της κ. Μενδώνη, από τον χαιρετισμό της στο 26ο Φεστιβάλ Ντοκιμαντέρ Θεσσαλονίκης, το οποίο έχει ως κεντρικό αφιέρωμα τον τίτλο «Citizen Queer», προωθώντας, μάλιστα, με κρατική χορηγία παρακαλώ τη Woke κουλτούρα.

Εκεί μιλάει για μια κοινωνία που ξέρει και να διεκδικεί και να απολαμβάνει τις ελευθερίες, τη συνύπαρξη και τον σεβασμό, λέει η κυρία Υπουργός. Εκτός, βέβαια, εάν ο προαναφερόμενος σεβασμός ισχύει μόνο για τα μέλη της ΛΟΑΤΚΙ κοινότητας και όχι για τους υπόλοιπους, ανεξαιρέτως, Έλληνες πολίτες.

Κύριε Υφυπουργέ, το να χρησιμοποιούνται τα σύμβολα και τα ιερότερα πρόσωπα του χριστιανισμού με εξευτελιστικό και χλευαστικό τρόπο δεν το δεχόμαστε. Πολύ περισσότερο δεν δεχόμαστε να συμβαίνει αυτό με τα χρήματα του ελληνικού λαού. Το Υπουργείο Ψηφιακής Διακυβέρνησης, με απόφαση του Υπουργού Επικρατείας, ενέκρινε αρχικά για το συγκεκριμένο ντοκιμαντέρ οικονομική ενίσχυση ύψους 57.834 ευρώ και στη συνέχεια το ποσό άλλαξε και εγκρίθηκε το ποσό των 85.000 ευρώ με την υπ’ αριθμ. 4670/30-10-2023 απόφαση του Υπουργού. Θα καταθέσουμε τα σχετικά έγγραφα στα Πρακτικά.

Εμείς στη Νίκη δεν είμαστε αντίθετοι στις λελογισμένες οικονομικές ενισχύσεις του καλλιτεχνικού χώρου με δύο, όμως, βασικές προϋποθέσεις:

Πρώτον, να κατανέμονται με δικαιοσύνη. Και, δεύτερον, οι ωφελούμενοι καλλιτέχνες να σέβονται τα χρήματα του ελληνικού λαού και να τα αξιοποιούν προάγοντας τον πολιτισμό και όχι τις νεοταξικές ατζέντες προσβάλλοντας τα πιστεύω του.

Συνοψίζοντας, λοιπόν, σας παρακαλούμε, έστω και την ύστατη στιγμή, να αποδείξετε έμπρακτα ότι δεν συναινείτε στην προσβολή της αγάπης των Ελλήνων για τα ιερότερα πρόσωπα της πίστεώς μας και να προβείτε στις απαραίτητες ενέργειες για την απόσυρση της συγκεκριμένης απαράδεκτης και βλάσφημης αφίσας.

Σας ευχαριστώ.

(Στο σημείο αυτό ο Βουλευτής κ. Δελβερούδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελβερούδη.

Κύριε Υφυπουργέ, έχετε τον λόγο για τρία λεπτά για τη δευτερολογία σας.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Αρχικά χαίρομαι που και εσείς προφανώς καταδικάζετε τις επιθέσεις αυτές. Να σας πω επίσης ότι με την επιλογή τής κάθε ταινίας το Φεστιβάλ Ντοκιμαντέρ Θεσσαλονίκης επιλέγει ταυτόχρονα φωτογραφικό υλικό και κείμενα, τα οποία το φεστιβάλ θα χρησιμοποιήσει στις εκδόσεις του, στα μέσα κοινωνικής δικτύωσης και στην ιστοσελίδα. Το υπόλοιπο προωθητικό υλικό, όπως παραδείγματος χάριν οι αφίσες για τις οποίες συζητάμε σήμερα ή τα τρέιλερ, δεν είναι αρμοδιότητα του φεστιβάλ. Είναι των συντελεστών της ταινίας οι οποίοι και φέρουν την αποκλειστική ευθύνη.

Σε καμμιά περίπτωση, όμως, το Υπουργείο Πολιτισμού ή το Φεστιβάλ Κινηματογράφου Θεσσαλονίκης δεν εμπλέκονται στη δημιουργία του υλικού αυτού, της αφίσας ή των τρέιλερ και της επιλογής τους.

Επίσης, σε καμμία περίπτωση, όμως, η πολιτεία δεν επιχειρεί να λογοκρίνει την τέχνη. Είναι αυτό το οποίο είπατε εσείς πιο πριν. Άλλωστε, μην ξεχνάμε, κύριε συνάδελφε, πως η κινηματογραφική τέχνη ειδικότερα στη χώρα μας είναι ελεύθερη και προστατεύεται και από το Σύνταγμα με τα άρθρα 14, 15 και 16.

Άρα, εσείς έρχεστε σήμερα στο ελληνικό Κοινοβούλιο ζητώντας πρακτικά να λογοκρίνει η πολιτεία και να στερήσουμε την ελευθερία της έκφρασης για την οποία, όπως γνωρίζετε, η ανθρωπότητα έχει καταβάλει διαχρονικά πολύ μεγάλους και αιματηρούς αγώνες για να μπορέσει να το πετύχει αυτό, μέσα στο πλαίσιο της λειτουργίας ενός δημοκρατικού πολιτεύματος. Γι’ αυτόν τον λόγο, ο κινηματογράφος, το θέατρο, η λογοτεχνία και η μουσική απολαμβάνουν το ειδικό καθεστώς ελευθερίας που προβλέπεται από το Σύνταγμά μας.

Γνώμη μου είναι πως οι καλλιτεχνικές πράξεις, ως πράξεις δημιουργίας, καλώς προστατεύονται από το Σύνταγμα, καθώς εξ ορισμού έχουν και πειραματικό χαρακτήρα και πρέπει να εκφράζονται ελεύθερα. Προφανώς ο κάθε πολίτης έχει διαφορετική αισθητική. Άρα, δεν μπορούμε να συμφωνούμε όλοι σε μια ευνομούμενη δημοκρατία.

Η συγκεκριμένη αφίσα, στην οποία αναφέρεστε, θεωρώ κι εγώ πως πάσχει αισθητικά. Γνωρίζετε, όμως, πολύ καλά πως η ελληνική κοινωνία ανθρώπων διαθέτει τόσο ώριμη κρίση, γνώση και αντιληπτή ικανότητα και σε καμμία περίπτωση δεν κινδυνεύει από αυτή η ορθόδοξη χριστιανική πίστη, όπως λέτε στην ερώτησή σας. Συνεπώς, η τέχνη οφείλει να είναι ελεύθερη και ανεπιφύλαχτη και δύναται να περιοριστεί μόνο προς όφελος των ανθρωπίνων δικαιωμάτων, ενώ η ορθόδοξη χριστιανική πίστη σε καμμία περίπτωση δεν κινδυνεύει από αυτή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά φοιτήτριες και φοιτητές και τρεις συνοδοί του προγράμματος «ΕΡΑΣΜΟΣ» με τίτλο «Ενεργοί Πολίτες στην Ευρώπη», που υλοποιεί το Ινστιτούτο Μεταναστευτικής Πολιτικής. Welcome in Greek Parliament.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα συνεχίσουμε με την τέταρτη με αριθμό 773/26-2-2024 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «Ελληνική Λύση» κ. Στυλιανού Φωτόπουλου προς τον Υπουργό Προστασίας του Πολίτη με θέμα: «Η πιθανή συστέγαση του Αστυνομικού Τμήματος και του Τμήματος Ασφαλείας Ωρωπού θα επηρεάσει αρνητικά την αστυνόμευση του Δήμου Ωρωπού»

Θα απαντήσει ο Υφυπουργός Προστασίας του Πολίτη κ. Ανδρέας Νικολακόπουλος.

Παρακαλώ πολύ, κύριε συνάδελφε, έχετε τον λόγο δύο λεπτά για την πρωτολογία σας.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, εδώ θα πρέπει να ξεκαθαρίσω το γεγονός ότι ως Ελληνική Λύση είμαστε υπέρ του να προσπαθείτε να επιτυγχάνετε οικονομίες κλίμακος μέσω των συστεγάσεων υπέρ της οποιασδήποτε προσπάθειας για εξοικονόμηση πόρων και καλύτερης διοχέτευσης των χρημάτων των Ελλήνων φορολογουμένων. Αυτό είναι το ζητούμενο για ένα ευνομούμενο κράτος και για ένα Υπουργείο.

Αυτό, όμως, στην προκειμένη περίπτωση έχουμε το θέμα ότι δεν πρέπει να κάνουμε εκπτώσεις σε θέματα ασφαλείας είτε η ασφάλεια αφορά τη χώρα γενικότερα είτε αφορά τους πολίτες και όχι μόνο την ίδια την ασφάλεια, αλλά και το αίσθημα ασφάλειας, το οποίο πρέπει να αισθάνονται και το οποίο δικαιούται να αισθάνονται όλοι οι Έλληνες πολίτης.

Με αυτή την αφορμή, λοιπόν, η ερώτησή μου σχετικά με τη διαδικασία, η οποία υπάρχει μια εν εξελίξει δημοπρασία σχετικά με τη στέγαση του Αστυνομικού Τμήματος Ωρωπού και του Τμήματος Ασφαλείας του Δήμου Ωρωπού, το οποίο εδρεύει στον Κάλαμο. Ο Δήμος Ωρωπού είναι ένας δήμος, ο οποίος έχει περί τις τριάντα τέσσερις χιλιάδες μόνιμους κατοίκους. Αυξάνεται αυτός ο αριθμός κατακόρυφα κατά τους καλοκαιρινούς μήνες, όπως όλοι γνωρίζετε. Η διασπορά των αστυνομικών δυνάμεων θα πρέπει να είναι τέτοια, η οποία να διασφαλίζει και την ασφάλεια και να επιτυγχάνει και το αίσθημα ασφαλείας, το οποίο θέλουν και δικαιούνται οι πολίτες του Δήμου Ωρωπού.

Ως εκ τούτου οι ερωτήσεις, οι οποίες θέτω προς εσάς είναι οι εξής: Επιβεβαιώνετε τη διαδικασία της δημοπρασίας για τη συστέγαση αυτών των δύο υπηρεσιών; Κρίνετε ή εκτιμάτε ότι με τη συστέγαση θα μπορέσει να επιτευχθεί η ασφάλεια σε μια ιδιαίτερη περιοχή, όπως είναι ο Δήμος Ωρωπού και όχι μόνο και όλη η ανατολική Αττική γνωρίζετε ότι δεν έχει όλα τα χαρακτηριστικά που έχει το κέντρο της Αθήνας; Και τέλος, προτίθεστε να υλοποιήσετε το αίτημα του Δήμου Ωρωπού και του δημοτικού του συμβουλίου να μην υλοποιηθεί τελικά αυτή η διαδικασία;

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Παρακαλώ πολύ Υφυπουργέ, έχετε τον λόγο για τρία λεπτά για την πρωτολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, το Υπουργείο Προστασίας του Πολίτη και το αρχηγείο της Ελληνικής Αστυνομίας αποδίδουν ιδιαίτερη σημασία στην επίλυση του θέματος της στέγασης των περιφερειακών υπηρεσιών σε κατάλληλες κτηριακές υποδομές, σε σύγχρονους, άνετους και υγιεινούς χώρους εργασίας και διαμονής για το προσωπικό, αλλά και για την εξυπηρέτηση των πολιτών.

Τι συμβαίνει εδώ πέρα; Το Α.Τ. Ωρωπού, όπως ξέρετε στεγάζεται σε μισθωμένο οίκημα, έχει συνολική επιφάνεια 868,59 στην επαρχιακή οδό Σκάλας Ωρωπού στο Χαλκούτσι. Το ετήσιο μίσθωμα για το συγκεκριμένο ανέρχεται στις 56.297,64 ευρώ, δηλαδή 4.691,47 το μήνα. Η μίσθωση έχει λήξει από τις 20 Φεβρουαρίου του 2020 και συνεχίζεται εξωσυμβατικά με σιωπηρή παράταση.

Το Τμήμα Ασφαλείας Ωρωπού στεγάζεται σε μισθωμένο οίκημα, με συνολική επιφάνεια 593,36 τετραγωνικά μέτρα, στο 1ο χιλιόμετρο της επαρχιακής οδού Καλάμου - Καπανδριτίου στον Κάλαμο. Το ετήσιο μίσθωμα είναι 39.600 ευρώ, μηνιαίως 3.300 ευρώ. Έχει λήξει αυτή η μίσθωση από 25 Μαΐου 2021 και συνεχίζεται εξωσυμβατικά. Όπως γνωρίζετε, οι διαδικασίες μίσθωσης διενεργούνται από την κατά τόπον αρμόδια κτηματική υπηρεσία του δημοσίου.

Με απόφαση, η οποία υπήρχε στις 18 Ιουλίου 2023, είχε αναληφθεί υποχρέωση από τον διευθυντή της Διεύθυνσης Αστυνομίας Βορειοανατολικής Αττικής, εγκρίθηκε πίστωση 4.150 ευρώ μηνιαίως για το χρονικό διάστημα από 1 Ιανουαρίου 2024 έως 31 Δεκεμβρίου του 2035 για τη διενέργεια δημοπρασίας από την αρμόδια κτηματική υπηρεσία για τη μίσθωση κατάλληλου οικήματος για τη συστέγαση του Α.Τ. και του Τμήματος Ασφαλείας Ωρωπού.

Στις 13 Φεβρουαρίου 2024 η Κτηματική Υπηρεσία Αθηνών Ανατολικής Αττικής προκήρυξε μειοδοτική δημοπρασία για την ανεύρεση και μίσθωση κατάλληλου οικήματος για τη συστέγαση αυτών των δύο. Βέβαια, να σας πω ότι η διαδικασία αυτή έχει ξεκινήσει με απόφαση του Αρχηγού της Ελληνικής Αστυνομίας από το 2017, όπου καθορίστηκαν και τα όρια του ΑΤ Ωρωπού και βέβαια, και του Τμήματος Ασφαλείας Ωρωπού, τα οποία έχουν καθοριστεί και περιλαμβάνουν την τοπική αρμοδιότητα, τη διοικητική περιφέρεια των Δημοτικών Ενοτήτων Καλάμου, Μαρκοπούλου, Ωρωπού, Συκαμίνου Ωρωπίων, Καπανδριτίου, Αφιδνών και Πολυδενδρίου του Δήμου Ωρωπού. Αυτά είναι οι αρμοδιότητες.

Παρ’ όλα αυτά, η νέα πολιτική ηγεσία και η νέα φυσική ηγεσία του Υπουργείου επανεξέτασαν όλα τα δεδομένα της υπόθεσης. Έλαβαν υπ’ όψιν και την απόφαση του δημοτικού συμβουλίου και τη γνώμη της τοπικής κοινωνίας και της Τοπικής Αυτοδιοίκησης και αναθεώρησαν την απόφαση αυτή. Με άλλα λόγια, έλαβαν απόφαση να σταματήσει η διαδικασία, δηλαδή να παραμείνει ως έχει και θα προβούν σε όλες τις απαραίτητες ενέργειες για τον σκοπό αυτό.

Και βέβαια αυτό επιπρόσθετα των όλων όσων έχουν γίνει παράλληλα για την ενίσχυση της αστυνόμευσης της περιοχής, στην οποία θα αναφερθώ στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ορίστε, κύριε Φωτόπουλε, έχετε τρία λεπτά για τη δευτερολογία σας.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, με χαροποιεί ιδιαίτερα η απάντησή σας ότι ανακαλείτε ουσιαστικά μια λάθος απόφαση. Αυτό σας τιμά, γιατί όταν αναγνωρίζεις ένα λάθος και το διορθώνεις, αυτό είναι προς τη σωστή κατεύθυνση.

Απλά, για τα Πρακτικά και για να καταλάβουν λίγο και οι υπόλοιποι συνάδελφοι για ποιο θέμα συζητάμε, η ερώτησή μου είχε ως αφορμή το γεγονός ότι οι αποστάσεις στον Δήμο Ωρωπού είναι τεράστιες. Φαντάζομαι, πως αυτό λάβατε και εσείς υπ’ όψιν, για να προβείτε στην απόφαση ακύρωσης της συστέγασης των δύο υπηρεσιών.

Αρκεί να πούμε το εξής: Η απόσταση από το κέντρο του Ωρωπού μέχρι τον Κάλαμο είναι περίπου δεκαέξι χιλιόμετρα. Απαιτούνται, σύμφωνα με μετρήσεις, είκοσι πέντε λεπτά η μετακίνηση με το αυτοκίνητο. Αν, δηλαδή, είχε μια κλήση το Αστυνομικό Τμήμα για να πάει από τον Ωρωπό στον Κάλαμο θέλει περίπου είκοσι πέντε λεπτά και όποιος έχει κάνει διαδρομή, ξέρει ότι είναι και με στροφές. Από τον Ωρωπό στο Καπανδρίτι η απόσταση είναι είκοσι επτά χιλιόμετρα, δηλαδή απαιτούνται περίπου τριάντα πέντε λεπτά. Από τον Ωρωπό στην Αυλώνα η απόσταση είναι δεκαπέντε χιλιόμετρα και απαιτούνται περίπου είκοσι λεπτά.

Επίσης, θα πρέπει να λάβουν υπ’ όψιν και εσείς, αλλά και οι υπηρεσιακοί παράγοντες του Υπουργείου σας ότι εντός του δήμου Ωρωπού υπάρχει μία σωφρονιστική μονάδα και υπάρχουν και δύο μονάδες στέγασης και φύλαξης παράνομα εισελθόντων μεταναστών. Αυτό, όπως καταλαβαίνετε, λειτουργεί και λίγο αποτρεπτικά ως προς αυτό το οποίο λέγαμε νωρίτερα ότι θα πρέπει οι Έλληνες, εκτός από το να είναι ασφαλείς, να αισθάνονται και ασφαλείς. Αυτό, λοιπόν, τους δημιουργεί ένα βάρος παραπάνω.

Χαίρομαι που ουσιαστικά λέτε ότι δεν θα συστεγαστούν και δεν θα μαζευτούν -να το πω έτσι λαϊκά- σε μία περιοχή μόνο αυτές οι δύο υπηρεσίες. Από εκεί και πέρα φαντάζομαι ότι θα μας ενημερώσετε και για το αν θα μεταφερθούν κάπου αλλού και σε νέες εγκαταστάσεις, εντός βέβαια των ίδιων σημείων για να μπορούν να εξυπηρετούν και τον Κάλαμο και τον Ωρωπό.

Ο Ωρωπός εκτός από τους τριάντα τέσσερις χιλιάδες μόνιμους κατοίκους, όπως σας είπα και νωρίτερα, το καλοκαίρι φτάνει περίπου τους διακόσιες χιλιάδες με τους παραθεριστές και με τους φιλοξενούμενους τους οποίους έχει. Θα θέλαμε βέβαια να μάθουμε και περισσότερες λεπτομέρειες σχετικά με το αν θα πάνε κάπου αλλού, σε καλύτερες εγκαταστάσεις, πόσα τετραγωνικά και αν αυτά θα καλύπτουν τις ανάγκες διαβίωσης και λειτουργίας του προσωπικού.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Φωτόπουλο. Πράγματι η ανατολική Αττική είναι μεγάλη περιοχή και ειδικά με τους τουρίστες. Χρειάζεται μεγαλύτερη ενίσχυση.

Παρακαλώ πολύ, κύριε Υφυπουργέ, έχετε τον λόγο για τρία λεπτά για τη δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, όπως σας είπα και πριν η βάση της απόφασης αυτής, ουσιαστικά η υλοποίηση ανατρέχει στο 2017, στην τότε απόφαση του Αρχηγού της Ελληνικής Αστυνομίας. Τα γνωρίζετε και εσείς νομίζω αυτά.

Παρ’ όλα αυτά, θα πρέπει να σας πω ότι στην ευρύτερη περιοχή της βορειοανατολικής Αττικής δραστηριοποιείται ήδη το Τμήμα Τουριστικής Αστυνομίας Βορειοανατολικής Αττικής, το πρώτο Τμήμα Τροχαίας Βορειοανατολικής Αττικής, το Τμήμα Αλλοδαπών Βορειοανατολικής Αττικής, το Τμήμα Διαχείρισης Μετανάστευσης και το Τμήμα Δίωξης Ναρκωτικών Βορειοανατολικής Αττικής, όπως επίσης υπάρχουν και οι υπηρεσίες της Διεύθυνσης Άμεσης Δράσης Αττικής που συμβάλλουν ουσιαστικά στην αποτελεσματικότερη αστυνόμευση της περιοχής.

Επίσης στην ευρύτερη περιοχή του Δήμου Ωρωπού έχουμε το ΑΤ Αυλώνος, το οποίο στεγάζεται σε κτήριο επί της παλαιάς Εθνικής Οδού Αθηνών - Χαλκίδας στον Αυλώνα και αστυνομεύει τη διοικητική περιφέρεια των δημοτικών ενοτήτων Αυλώνας και Μαλακάσας του Δήμου Ωρωπού.

Έχουμε, όπως είπατε και εσείς, το Ειδικό Σωφρονιστικό Κατάστημα Νέων Αυλώνα για το οποίο διατίθεται εξωτερική φρούρηση από την αστυνομική δύναμη και το Κέντρο Υποδοχής και Ταυτοποίησης και η ελεγχόμενη Δομή Προσωρινής Φιλοξενίας Αιτούντων Άσυλο, για την επιτήρηση του οποίου επίσης διατίθεται αστυνομική δύναμη και βέβαια έχουμε και τον θεσμό του τοπικού αστυνόμου στην Κοινότητα Καπανδριτίου του Δήμου Ωρωπού.

Σας είπα ότι ενισχύσαμε την αστυνόμευση της περιοχής και το κάναμε αυτό πώς; Από το 2019 έχουμε ενισχύσει τις υπηρεσίες τόσο με επιστροφές της οργανικής θέσης αστυνομικού προσωπικού, όσο και με νέο προσωπικό, μεταθέσεις και αποσπάσεις.

Συγκεκριμένα, θα σας πω συνολικά τους αριθμούς για το ΑΤ Ωρωπού από το 2019 μέχρι το 2024. Είναι είκοσι επτά άτομα αστυνομικό προσωπικό επιπλέον. Για το Τμήμα Ασφαλείας Ωρωπού δεκαεννέα άτομα επιπλέον αστυνομικό προσωπικό. Για την Υποδιεύθυνση Ασφαλείας Βορειοανατολικής Αττικής εξήντα έξι επιπλέον άτομα και συνολικά στην Αστυνομική Διεύθυνση Βορειοανατολικής Αττικής εννιακόσια τριάντα.

Θα πρέπει επίσης να σας πω ότι υπάρχει ένας σχεδιασμός. Εφαρμόζεται ένα συνεκτικό πλέγμα δράσεων εμφανούς και αφανούς αστυνόμευσης και βέβαια πιο συγκεκριμένα στην περιοχή αυτή του Α.Τ. και του Τμήματος Ασφαλείας Ωρωπού, πλέον των εποχούμενων περιπολιών που δημιουργούνται, διατίθενται σε καθημερινή βάση και κατά τη διάρκεια του 24ώρου τρία περιπολικά οχήματα που αστυνομεύουν τις περιοχές ΑΤ Αυλώνος και Διονύσου, καθώς και τρεις ομάδες ΔΙΑΣ καθημερινά, από τις επτά το πρωί μέχρι τη μία της επομένης, ενώ παράλληλα δημιουργούνται και τροχονομικοί έλεγχοι για παραβάσεις.

Όλο αυτό το πλέγμα έχει οδηγήσει σε θετικά στοιχεία σε σχέση με την εγκληματικότητα και θα σας πω ενδεικτικά ότι παρατηρείται πως έχουμε μια σημαντική μείωση σε κλοπές και διαρρήξεις το 2023 σε σχέση με το 2022 και στις κλοπές τροχοφόρων.

Φαίνεται επίσης ότι έχουμε ένα αυξημένο ποσοστό -ενώ οι αριθμοί παραμένουν σταθεροί το 2023 και 2024- εξιχνιάσεων σε σοβαρότερες εγκληματικές πράξεις, όπως οι παραβάσεις του νόμου περί ναρκωτικών και όπλων, που φτάνουν πλέον σε ποσοστό εξιχνίαση 87,50% στις πρώτες περιπτώσεις και 90-91% στη δεύτερη.

Άρα λοιπόν ήδη εφαρμόζεται ένα πολύ αποτελεσματικό πλέγμα δράσεων για την αστυνόμευση της περιοχής και νομίζω ότι λαμβάνοντας υπ’ όψιν και την τοπική κοινωνία και διατηρούμε την κατάσταση ως έχει και την ενισχύουμε περαιτέρω, γιατί σκοπός μας δεν είναι μόνο να αφήσουμε την κατάσταση ως έχει. Άρα, η νέα πολιτική ηγεσία θα αναλάβει και δράσεις περαιτέρω, προκειμένου να στηρίξουμε και το Τμήμα Ασφαλείας και το Α.Τ. Ωρωπού.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Η Βουλευτής κ. Διονυσία - Θεοδώρα Αυγερινοπούλου ζητεί άδεια ολιγοήμερης απουσίας στο εξωτερικό την Τρίτη 12 Μαρτίου 2024 ως την Πέμπτη 14 Μαρτίου του 2024 και ο Βουλευτής κ. Ιωάννης Πλακιωτάκης, Α΄ Αντιπρόεδρος της Βουλής, ζητεί άδεια ολιγοήμερης απουσίας στο εξωτερικό από τις 15 Μαρτίου 2024 ως τις 18 Μαρτίου 2024. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς η Βουλή ενέκρινε τις ζητηθείσες άδειες.

Συνεχίζουμε με την τέταρτη με αριθμό 794/4-3-2024 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών της Κοινοβουλευτικής Ομάδας «Νέα Αριστερά» κ. Ευκλείδη Τσακαλώτου προς την Υπουργό Εργασίας και Κοινωνικής Ασφάλισης με θέμα: «Μπλοκάρισμα της οδηγίας για την προστασία των εργαζομένων στις πλατφόρμες».

Θα απαντήσει ο Υφυπουργός Εργασίας και Κοινωνικής Ασφάλισης κ. Βασίλειος - Πέτρος Σπανάκης.

Κύριε συνάδελφε, έχετε τον λόγο για δύο λεπτά για την πρωτολογία σας.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Κύριε Υπουργέ, να αρχίσουμε με το αν συμφωνούμε με τα δεδομένα, ότι τα τελευταία είκοσι, τριάντα χρόνια σε όλες τις δυτικές κοινωνίες σχεδόν έχουμε μια μείωση της μερίδας της εργασίας και αύξηση στις μερίδες του κεφαλαίου στο εθνικό εισόδημα; Να συμφωνήσουμε ότι τα τελευταία χρόνια σχεδόν σε όλες τις χώρες οι πραγματικοί μισθοί αυξάνονται λιγότερο απ’ ό,τι αυξάνεται η παραγωγικότητα; Άρα το ζήτημα των χαμηλών μισθών και η κατάσταση της εργασίας στα γραφήματα που θα σας καταθέσω είναι εντυπωσιακά. Φαίνεται ακριβώς ότι και σε άλλες χώρες τα πράγματα δεν πάνε καθόλου καλά για τον κόσμο της εργασίας.

Στην Ελλάδα δε, όπου ισχύει το ίδιο, είμαστε στις δύο κάτω σειρές για τους μισθούς και στις πάνω δύο θέσεις στην Ευρωπαϊκή Ένωση για τα κέρδη. Άρα αυτά είναι τα δεδομένα. Δεν πάει καλά ο δυτικός κόσμος για τον κόσμο της εργασίας. Ακόμα χειρότερα πάει η Ελλάδα.

Και τώρα έχουμε μια Κυβέρνηση που μαζί με την Ισπανία, τη Γερμανία και την Εσθονία θέλει να μπλοκάρει, έχει φτιάξει μια μειοψηφία που μπορεί να μπλοκάρει μία υποομάδα των εργαζομένων, αυτούς που δουλεύουν στις πλατφόρμες. Και έχετε πάρει την απόφαση εσείς που λέτε ότι θέλετε να αυξηθούν οι μισθοί, ότι πρέπει και εκεί να υπάρχει συμπίεση.

Ποια είναι η λογική σας με την οποία σαμποτάρετε αυτή την οδηγία, που θα έδινε κάποια ανάσα στους εξακόσιες χιλιάδες Έλληνες εργαζόμενους σε πλατφόρμες -στην Ευρώπη είναι πάνω από τριάντα εκατομμύρια; Έχετε τη βούληση να αλλάξετε αυτή την άποψη; Γιατί σήμερα συζητιέται στο επίπεδο Ευρωπαϊκής Ένωσης από τους Υπουργούς Εργασίας και έχουμε λίγες μέρες ακόμα.

Ποια είναι η λογική για μια Κυβέρνηση που λέει ότι θέλει να αυξήσει τους μισθούς, να μην καταλαβαίνει ότι αυτό που κάνει η οδηγία -παρ’ όλο που είναι χειρότερη αυτή η οδηγία από την προηγούμενη- και έγινε ένας συμβιβασμός να μην είναι οριζόντια τα μέτρα; Είναι τώρα μια οδηγία που αφήνει ελευθερία στα κράτη-μέλη, αλλά κάνει ένα πράγμα που είναι ότι το βάρος της απόδειξης, αν κάποιος είναι μισθωτός ή αυτοαπασχολούμενος, που ο νόμος Χατζηδάκη το έκανε υπέρ της εργασίας -δεν πέφτουμε από τα σύννεφα με τον κ. Χατζηδάκη γι’ αυτό- να πρέπει η επιχείρηση να αποδείξει ότι είναι αυτοαπασχολούμενος και όχι μισθωτός για τον εργαζόμενο. Ποια είναι η λογική σας γι’ αυτά που κάνετε;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσακαλώτο.

Δύσκολη απάντηση, κύριε Υπουργέ; Οι υποθέσεις που είπε είναι σωστές.

Παρακαλώ πολύ, έχετε τον λόγο για τρία λεπτά για την πρωτολογία σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, ευχαριστώ κατ’ αρχάς για την ερώτησή σας. Θέσατε όμως και ερωτήματα τα οποία είναι και πέραν της επίκαιρης ερώτησης και οφείλω να δώσω απαντήσεις.

**ΕΥΚΛΕΙΔΗΣ ΤΣΑΚΑΛΩΤΟΣ:** Καθόλου.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Αν δεν κάνω λάθος, ήσασταν Υπουργός της κυβέρνησης ΣΥΡΙΖΑ και μάλιστα Υπουργός των Οικονομικών. Ξέρετε πάρα πολύ καλά ότι η Κυβέρνηση της Νέας Δημοκρατίας τον μέσο μισθό τον παρέλαβε στα 1.000 ευρώ και τον έχει πάει στα 1.251 ευρώ και έχει αύξηση τουλάχιστον 20%.

Δεύτερον, σε λίγες εβδομάδες θα έχουμε την τέταρτη αύξηση του κατώτατου μισθού και θα έχει μπροστά το νούμερο 8. Τρίτον, ξέρετε πάρα πολύ καλά, κύριε συνάδελφε, ότι παραλάβαμε την ανεργία στο 17% και πλέον και σήμερα η ανεργία είναι σε μονοψήφιο αριθμό.

Και όχι μόνο αυτό, δεν μιλάμε πλέον για θέσεις ανεργίας αλλά μιλάμε για κενές θέσεις εργασίας. Και αυτό να το κρατήσουμε. Και το λέτε μάλιστα, ενώ πριν από λίγες εβδομάδες τελείωσε το 2023 και μόνον το 2023 δημιουργήθηκαν εκατόν τριάντα έξι χιλιάδες νέες θέσεις εργασίας.

Όμως επιτρέψτε μου να θέσω και κάποια ερωτήματα από τα οποία θα καταλάβετε ότι αυτό το οποίο μας ρωτάτε μάλλον πέφτει σε μεγάλες αντιφάσεις. Ποια κυβέρνηση, κύριε συνάδελφε, θεσμοθέτησε δικαιώματα για πρώτη φορά στην Ελλάδα πρωτοποριακά για την Ευρώπη για τους εργαζόμενους στις πλατφόρμες; Μήπως αυτή η Κυβέρνηση είναι η Κυβέρνηση της Νέας Δημοκρατίας και του Κυριάκου Μητσοτάκη; Μειώθηκαν ή αυξήθηκαν οι θέσεις απασχόλησης; Ποιοι τελικά γυρίζουν την πλάτη σε αυτούς τους απασχολούμενους; Μήπως την είχατε γυρίσει εσείς τόσα χρόνια;

Λέτε στο κείμενο της ερώτησής σας ότι το 15,44% του συνόλου των εργαζομένων στη χώρα μας απασχολείται σε ψηφιακές πλατφόρμες. Κύριε συνάδελφε, ο Αστικός Κώδικας και το Εργατικό Δίκαιο προβλέπουν τις προϋποθέσεις με βάση τις οποίες μια σύμβαση εργασίας χαρακτηρίζεται ως σύμβαση μίσθωσης παροχής εξαρτημένης εργασίας, σύμβαση μίσθωσης παροχής ανεξάρτητων υπηρεσιών και σύμβαση μίσθωσης έργου δηλαδή εργολαβία. Η οριστική κρίση για το χαρακτηρισμό μιας σύμβασης εργασίας ως εξαρτημένη ή ανεξάρτητη ανήκει στα ελληνικά δικαστήρια αναλόγως με τα στοιχεία που κατά την κρίση του υπερέχουν και δεν δεσμεύεται από τον χαρακτηρισμό των συμβαλλομένων και τη μεταξύ τους συμβατική σχέση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Όμως με τον ν.4808/2021 και ειδικότερα με τα άρθρο 68 έως 72 θεσπίστηκε το νομικό πλαίσιο για την εργασία μέσω ψηφιακής πλατφόρμας, καλύπτοντας αφ’ ενός ένα θεσμικό κενό που υπήρχε επί των ημερών σας και δημιουργώντας αφ’ ετέρου περισσότερες δυνατότητες απασχόλησης και νέες θέσεις εργασίας. Στα συγκεκριμένα άρθρα ορίζεται ρητά πότε υπάρχει παροχή σύμβασης εξαρτημένης εργασίας, πότε παροχή ανεξάρτητων υπηρεσιών στις ψηφιακές πλατφόρμες, διασφαλίζονται τα δικαιώματα για τους εργαζόμενους ανεξαρτήτως του νομικού δεσμού που τους συνδέει με τις πλατφόρμες. Και ειδικότερα με το άρθρο 69 ορίζονται τα κριτήρια για τη διάκριση μεταξύ των περιπτώσεων παροχής εξαρτημένης εργασίας και ανεξάρτητων υπηρεσιών σε ψηφιακές συνεργατικές πλατφόρμες, όπως αυτά προσδιορίστηκαν με την πρόσφατη νομολογία του δικαστηρίου της Ευρωπαϊκής Ένωσης.

Τονίζω ότι η χώρα μας με στόχο τη μέγιστη διασφάλιση των δικαιωμάτων των εργαζομένων σε πλατφόρμες θέσπισε τη σωρευτική συνδρομή και όχι διαζευκτική τεσσάρων κριτηρίων, που διατυπώθηκαν στη νομολογία του δικαστηρίου που ανέφερα προηγουμένως. Παρά το ότι στο σκεπτικό αυτής ήταν η διαζευκτική συνδρομή τους. Επιμένω ότι το θεσμικό πλαίσιο για την εργασία σε ψηφιακές πλατφόρμες είναι ξεκάθαρο ότι θωρακίζει στον μέγιστο βαθμό τα δικαιώματα των εργαζομένων σε αυτές.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Περισσότερα θα πω στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υφυπουργό.

Παρακαλώ πολύ, κύριε συνάδελφε, κύριε Τσακαλώτο, έχετε τον λόγο για τρία λεπτά για τη δευτερολογία σας.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευτυχώς, κύριε Σπανάκη, που δεν είσαστε φοιτητής μου. Γιατί όταν ένας φοιτητής έχει ετοιμάσει την απάντηση σε οποιαδήποτε ερώτηση εκτός από αυτή για την οποία έχει ερωτηθεί, παίρνει κάτω από τη βάση.

Σας ρώτησα πολύ συγκεκριμένα και απαξιώσατε να απαντήσετε το βασικό ερώτημα, ότι τέσσερις χώρες προσπαθούν να σταματήσουν την οδηγία, η οποία θα βοηθήσει τους εργαζόμενους και τις εργαζόμενες στην πλατφόρμα. Και δεν είπατε τίποτε γι’ αυτό. Μιλήσατε τεσσεράμισι λεπτά αντί για τα τρία και δεν είπατε ούτε μία κουβέντα για ποιο λόγο η Κυβέρνηση σαμποτάρει μαζί με τη Γερμανία, τη Γαλλία και την Εσθονία αυτή την οδηγία της Ευρωπαϊκής Ένωσης.

Το κάνετε για να στηρίξετε τον εργαζόμενο και την εργαζόμενη στις πλατφόρμες; Αυτό κάνετε; Ή το κάνετε για να συμπιεστούν οι μισθοί; Η απάντηση είναι νομίζω σαφής.

Και σας λέω κάτι άλλο. Γιατί να είναι -όπως στον νόμο του Χατζηδάκη- το βάρος της απόδειξης υπέρ της εταιρείας και όχι υπέρ των εργαζομένων; Κύριε Σπανάκη, υπάρχουν και άλλα ζητήματα. Οι εργαζόμενοι και οι εργαζόμενες στις πλατφόρμες έχουν μια διπλή καταπίεση. Πρώτον, δεν έχουν όλα τα δικαιώματα, γιατί θεωρούνται ότι είναι αυτοαπασχολούμενοι και άρα ο κοινωνικός μισθός μειώνεται.

Κοιτάξτε, προσπαθήστε να ακούσετε. Την πρώτη φορά δεν ήταν ο κ. Γεραπετρίτης και πάλι δεν ακούσατε την ερώτηση. Αυτή τη φορά κάντε μια προσπάθεια μήπως ακούσετε την ερώτηση και πάρω απάντηση στην ερώτηση και όχι αυτό που έχετε ήδη ετοιμάσει, το «σκονάκι» σας.

Άρα κύριε Σπανάκη -και το ξαναλέω και θα μου δώσετε λίγο χρόνο για να μπορέσει ο κύριος Υπουργός να εμπεδώσει την ερώτηση- γιατί είσαστε μαζί με την Εσθονία και τη Γερμανία και την Ισπανία για να σαμποτάρετε αυτή την οδηγία;

Δεύτερον, έχετε καταλάβει ότι εκτός από τον κοινωνικό μισθό που οι αυτοαπασχολούμενοι δεν έχουν άδειες, δεν έχουν διακοπές, πρέπει να ξοδεύουν με δικά τους λεφτά πολλά από τα πάγια έξοδα, υπάρχει και το ζήτημα της δημοκρατίας; Γιατί τους εργαζόμενους και τις εργαζόμενες που είναι στην πλατφόρμα, η εταιρεία τους χρησιμοποιεί για πληροφορίες όπως πού πάνε, πού αποστέλλουν πράγματα. Δηλαδή τους εκμεταλλεύεται και μέσα από τους αλγόριθμους που δεν ξέρουν οι εργαζόμενοι πού δουλεύουν. Εδώ δεν είμαστε σε ένα καθεστώς που είναι ένας επιχειρηματίας που δίνει ή δεν δίνει υψηλούς μισθούς και ξέρουν γιατί τους δίνει και δίνει εξήγηση. Εδώ έχουμε εργαζόμενους και εργαζόμενες που η τύχη τους ακόμη και αν απολυθούν, βγαίνει από έναν αλγόριθμο που δεν ξέρουμε πώς δουλεύει. Και μέσα στην οδηγία που εσείς σαμποτάρετε, υπήρχε μια μέριμνα για τη διαφάνεια, να ξέρουν οι εργαζόμενοι πώς δουλεύουν αυτοί οι αλγόριθμοι.

Και να σας ρωτήσω το τελευταίο. Ελπίζω να συγκρατήσατε αυτή τη φορά τα ερωτήματα. Ποια συμφέροντα υπηρετείτε, όταν δεν θέλετε να ελεγχθούν οι επιχειρήσεις που είναι πλατφόρμες και εκμεταλλεύονται τους εργαζόμενους και τις εργαζόμενες με αυτόν τον τρόπο; Ποια συμφέροντα; Γιατί το συμπέρασμα που βγάζω εγώ ειδικά με την απαράδεκτη απάντησή σας -απαράδεκτο για έναν Υπουργό να μην απαντάει στο ερώτημα και να μας λέει φιλοσοφίες τι έκανε ο ΣΥΡΙΖΑ, τι έκανε η Νέα Δημοκρατία σε άλλα θέματα- είναι ότι έχουμε μια Κυβέρνηση που όταν είναι να διαλέξει ανάμεσα στα μεγάλα συμφέροντα και τα συμφέροντα των εργαζομένων, ποτέ δεν έχει δείξει αναποφασιστικότητα. Πάντα αποφασίζετε υπέρ των μεγάλων συμφερόντων.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσακαλώτο.

Τον λόγο έχει ο κύριος Υφυπουργός για τρία λεπτά.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Θα μου επιτρέψετε λίγο παραπάνω γιατί έγινε και προσωπική αναφορά.

**ΠΡΟΕΔΡΕΥΩΝ (Βασίλειος Βιλιάρδος):** Δεν είναι προσωπική, κύριε Υπουργέ. Ήδη την πρώτη φορά μιλήσατε τεσσεράμισι λεπτά.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κατ’ αρχάς θέλω να πω, κύριε συνάδελφε, ότι ποτέ δεν συνήθιζα να έχω «σκονάκια». Πάντα ήθελα να απαντάω πολύ συγκεκριμένα. Και τα ότι κάτι εξυπηρετείτε, κάτι κρύβετε και όλο κάτι κρύβετε, τα έχετε πει πολλές φορές. Έχετε κριθεί από τον ελληνικό λαό. Αλλά μάλλον σε λάθος άνθρωπο τα λέτε. Διότι θα έπρεπε να γνωρίζετε τη διαδρομή μου. Εσείς μπορεί να έχετε σπουδάσει πολιτική φιλοσοφία στην Οξφόρδη. Εγώ έχω μπει με την πρώτη στην Ανωτάτη Εμπορική. Έχω τελειώσει στα τέσσερα χρόνια το πανεπιστήμιο και είμαι πολύ περήφανος, πάρα πολύ περήφανος γι’ αυτή τη διαδρομή. Άρα λοιπόν τα «σκονάκια» και αυτές οι λογικές παρακαλώ πολύ στα όργανα της Νέας Αριστεράς.

**ΕΥΚΛΕΙΔΗΣ ΤΣΑΚΑΛΩΤΟΣ:** Απαντήστε στο ερώτημα!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τσακαλώτε, παρακαλώ πολύ, δεν σας διέκοψε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Όχι σε μένα αυτές οι λογικές, όχι σε μένα! Για να μην θυμηθώ τη διαδρομή σας ως Υπουργός Οικονομικών, να μη θυμηθώ!

Με βάση τα όσα είπα στην πρωτολογία μου, δεν μπορεί κανείς να αμφισβητήσει ότι έχουμε έναν πρωτοποριακό για τα ευρωπαϊκά δεδομένα νόμο σήμερα στην Ελλάδα. Αυτός εφαρμόζεται είτε θέλετε είτε δεν θέλετε. Ποιος είναι ο νόμος αυτός; Είναι ο ν.4801/2021.

**ΕΥΚΛΕΙΔΗΣ ΤΣΑΚΑΛΩΤΟΣ:** Για την οδηγία θα μας πείτε κάτι;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τσακαλώτε, δεν σας διέκοψε. Παρακαλώ! Τι συμπεριφορά είναι αυτή; Μπορεί να πει ό,τι θέλει. Σας διέκοψε; Σας παρακαλώ!

Συνεχίστε, κύριε Υπουργέ.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Δεν του αρέσουν οι απαντήσεις. Αλλά τι να κάνουμε τώρα; Αυτά θα τα ακούσει.

Τι πετύχαμε με αυτό τον νόμο; Να εξομοιώσουμε και σε θέματα υγείας και ασφάλειας τον εργαζόμενο-αυτοαπασχολούμενο σε ψηφιακή πλατφόρμα με τον εργαζόμενο με σχέση εξαρτημένης εργασίας. Αυτή είναι η αλήθεια.

Και επειδή για το Υπουργείο Εργασίας και Κοινωνικής Ασφάλισης, κύριε συνάδελφε, η υγεία και η ασφάλεια των εργαζόμενων είναι αδιαπραγμάτευτη, αμέσως με την ανάληψη των καθηκόντων μου ως Υφυπουργού Εργασίας, μαζί με τον τότε Υπουργό αλλά και τώρα, θωρακίζουμε την ασφάλεια, για παράδειγμα των διανομέων, κατά την εργασία τους, συμπεριλαμβανομένων και όσων εργάζονται μέσω ψηφιακής πλατφόρμας.

Μέσα στο καλοκαίρι επίσης προβλέψαμε με υπουργική απόφαση την υποχρεωτική παύση εργασιών κατά την περίοδο του καύσωνα στη βάση αντικειμενικών κριτηρίων θεσμικής επιβάρυνσης. Στο πεδίο της εν λόγω πρόβλεψης φυσικά εντάσσεται και ο εργαζόμενος στην ψηφιακή πλατφόρμα.

Με το άρθρο 70, τώρα, του ν.4808/2021 δώσαμε το δικαίωμα στον εργαζόμενο αυτοαπασχολούμενο σε ψηφιακή πλατφόρμα του συνδικαλίζεσθαι. Ο ν.4808/2021, που θεσπίστηκε για πρώτη φορά στην ελληνική έννομη τάξη η εργασία σε ψηφιακή πλατφόρμα –επαναλαμβάνω- ισχύει συγχρόνως με τον Ευρωπαϊκό Κανονισμό για την Προστασία Δεδομένων Προσωπικού Χαρακτήρα, κάτι το οποίο σημαίνει ότι τα δικαιώματα αυτά διασφαλίζονται στο ακέραιο, διότι συλλέγονται τα ελάχιστα ψηφιακά δεδομένα, τα οποία αξιοποιούνται αποκλειστικά και μόνο για τον σκοπό προς τον οποίο λαμβάνονται.

Επιπρόσθετα, βάσει του ισχύοντος Ευρωπαϊκού Κανονισμού περί Προστασίας Προσωπικών Δεδομένων, ο εργαζόμενος συγκατατίθεται στην αξιοποίηση δεδομένων, τα οποία συλλέγονται κατά τη διάρκεια της εργασίας του μέσω της πλατφόρμας.

Κύριε συνάδελφε, άκουσα στην ερώτησή σας και στην τοποθέτησή σας την λέξη ότι η Ελλάδα μπλοκάρει. Η Ελλάδα δεν μπλοκάρει, σε καμμία των περιπτώσεων. Η Ελλάδα διεκδικεί. Η Ελλάδα πρωτοπορεί και μάλιστα θέλω να σας πω το εξής, ότι σήμερα η Υπουργός, η Δόμνα Μιχαηλίδου, βρίσκεται στο Συμβούλιο των Υπουργών Εργασίας με διεκδικητικό πλαίσιο για τη χώρα μας. Αλλά σας παρακαλώ πολύ μην λέτε άλλα μες στο Κοινοβούλιο και άλλα εκτός. Σας παρακαλώ πολύ!

**ΕΥΚΛΕΙΔΗΣ ΤΣΑΚΑΛΩΤΟΣ:** Θα μας πείτε για την οδηγία; Χλευάζετε τη Βουλή, το καταλαβαίνετε; Είστε εδώ για να απαντήσετε στην ερώτηση!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τσακαλώτε!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Εσείς, κύριε Τσακαλώτο, προσωπικά έχετε ψηφίσει το άρθρο 68! Δείτε λοιπόν τα Πρακτικά της Βουλής. Άρα λοιπόν σταματήστε αυτό το παιχνίδι της υποκρισίας!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τσακαλώτε, δεν γίνεται αυτό το πράγμα που κάνετε! Είναι μια διαδικασία που πρέπει να τηρείται. Εσείς δεν θα επεμβαίνετε κάθε λίγο. Αφήστε τον να ολοκληρώσει.

**ΕΥΚΛΕΙΔΗΣ ΤΣΑΚΑΛΩΤΟΣ:** Τον ρώτησα για την οδηγία και δεν είπε μία κουβέντα, κύριε Πρόεδρε!

**ΠΡΟΕΔΡΕΥΩΝ (Βασίλειος Βιλιάρδος):** Θα απαντήσει αυτό που θέλει, κύριε Τσακαλώτε. Κάντε του άλλη ερώτηση, γραπτά. Αφού πλέον γνωρίζετε τη διαδικασία.

Κύριε Υπουργέ, ολοκληρώσατε;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Ναι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι τρεις μαθήτριες και μαθητές και τέσσερις συνοδοί εκπαιδευτικοί από το 28ο Δημοτικό Σχολείο Ηρακλείου Κρήτης, καθώς επίσης δεκατέσσερις μαθήτριες και μαθητές και τρεις συνοδοί εκπαιδευτικοί από το 57ο Δημοτικό Σχολείο Ηρακλείου Κρήτης.

Η Βουλή σάς καλωσορίζει, παιδιά, και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Θα συνεχίσουμε -ελπίζω πιο ήρεμα- με τη δεύτερη με αριθμό 778/29-2-2024 επίκαιρη ερώτηση δεύτερου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη προς τον Υπουργό Εξωτερικών με θέμα: «Χρονοδιάγραμμα και παράμετροι υλοποίησης της συμφωνίας χορήγησης θεώρησης εισόδου (visa) - express στους Τούρκους πολίτες για την επίσκεψη στα νησιά του Ανατολικού Αιγαίου».

Θα απαντήσει ο Υπουργός Εξωτερικών ο κ. Γεραπετρίτης.

Παρακαλώ πολύ, κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, ανάμεσα σε όσα υπεγράφησαν μεταξύ Ελλάδας και Τουρκίας με το μνημόνιο μετά από το πέμπτο ανώτατο συμβούλιο συμφωνήθηκε η παροχή επταήμερης θεώρησης εισόδου, της λεγόμενης (visa), σε Τούρκους υπηκόους που θέλουν να επισκεφτούν δέκα από τα νησιά μας. Την πρόβλεψη αυτή την επιθυμούσε και η Τουρκία διακαώς, διότι για χρόνια ολόκληρα επιδιώκει να διασφαλίσει την είσοδο των υπηκόων της στην Ευρωπαϊκή Ένωση χωρίς visa. Ήταν όμως ένα πολύ ευχάριστο νέο για τους νησιώτες μας, γιατί θα αυξηθούν τα τουριστικά μας έσοδα πολλαπλώς και σημαντικώς.

Αξίζει βέβαια να σημειώσω ότι έξι από τα δέκα νησιά, κύριε Πρόεδρε, είναι του τόπου καταγωγής μου και του κυρίου Υπουργού Εξωτερικών. Είναι στη Δωδεκάνησο. Θέλω όμως και να υπομνήσω ότι και παλαιότερα, όταν ήμουν εγώ στο Υπουργείο Τουρισμού, είχαμε εφαρμόσει ένα παρόμοιο σύστημα και είχαμε εξαιρετικά αποτελέσματα τότε, με την είσοδο πολλών Τούρκων στην πατρίδα μας, στα νησιά μας.

Ως εκ τούτου υποδέχτηκαν με ενθουσιασμό οι νησιώτες μας τη διάταξη αυτή και εμείς από το ΠΑΣΟΚ τη χαιρετήσαμε, και εγώ προσωπικώς ως Δωδεκανήσιος Βουλευτής καταλαβαίνετε ότι τη χαιρέτησα με ενθουσιασμό.

Όμως το πρόγραμμα θα ξεκινούσε 1η Φεβρουαρίου. Πήρε παράταση για 1η Μαρτίου. Ο Μάρτιος τελειώνει σε λίγο. Δεν ξέρουμε τι θα γίνει. Στην πρόσφατη έκθεση της ITB στο Βερολίνο μού μετέφεραν δικοί μας πράκτορες από τη Ρόδο ότι πολλοί Τούρκοι πράκτορες τούς πλησίαζαν και ρωτούσαν τι θα γίνει με αυτή τη θεώρηση εισόδου, τι θα γίνει με αυτή τη visa, και δυστυχώς κανένας δεν γνώριζε να απαντήσει κάτι, να τους εξηγήσει.

Αυτήν τη στιγμή που μιλάμε υπάρχουν χιλιάδες κρατήσεις. Χθες, κύριε Υπουργέ, μιλούσα με συγκεκριμένο πρακτορείο, το οποίο μου δήλωσε ότι έχει τώρα δύο χιλιάδες εκατόν ογδόντα τέσσερις κρατήσεις από Τουρκία και στα άλλα νησιά είναι πολύ περισσότερα. Δηλαδή στην Κω εξαιτίας του ότι τις πρώτες μέρες του Απρίλη γιορτάζουν οι Τούρκοι το Μπαϊράμ έρχονται πάρα, πάρα πολλοί Τούρκοι στα νησιά μας. Δηλαδή στην Κω υπολογίζω ότι μπορεί να έρθουν επτά χιλιάδες αυτό το δεκαήμερο από την Τουρκία και δεν λογαριάζω εδώ Λέσβο, δεν λογαριάζω Σάμο, δεν λογαριάζω Χίο. Μιλάμε δηλαδή για τουρίστες που θα ξεπεράσουν τις τριάντα χιλιάδες.

Το πρόβλημα είναι ότι όλοι αυτοί, αναμένοντας το νέο σύστημα της βίζας, δεν φρόντισαν να πάνε με το παλαιότερο σύστημα και έτσι υπάρχει μεγάλος κίνδυνος να ακυρώσουνε το ταξίδι τους. Στη χώρα μας, κύριε Υπουργέ και κύριε Πρόεδρε, του 2024, εάν εφαρμοστεί σωστά το σύστημα μπορεί και να έρθουν πάνω από ενάμιση εκατομμύριο Τούρκοι τουρίστες.

Ερωτάται, λοιπόν, ο κύριος Υπουργός, υπάρχει ένα χρονοδιάγραμμα; Υπάρχει ημερομηνία; Θα την ανακοινώσετε κάποια στιγμή και θα υπάρχει συνέπεια στην υλοποίησή της; Γιατί καθυστέρησε τόσο η υλοποίηση αυτής της μεθόδου εισόδου; Έχετε εξετάσει παραλλήλως τις παραμέτρους και για τα δέκα νησιά μας; Πώς θα αντιμετωπιστεί αυτή η κατακόρυφη αύξηση που θα υπάρχει από αεροδρόμια και λιμάνια;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Παρακαλώ πολύ, κύριε Υπουργέ, έχετε τον λόγο τρία λεπτά για την πρωτολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ, κύριε Πρόεδρε. Σας ευχαριστώ πολύ, κύριε Βουλευτά, και για την ερώτηση και για τη διαρκή μέριμνα για τα νησιά μας.

Θα ήθελα να επισημάνω επί της αρχής ότι το προσωρινό πρόγραμμα της επιτόπιας θεώρησης είναι ένα πρόγραμμα το οποίο πράγματι είχε εφαρμοστεί σε μικρότερη κλίμακα, πιο οριοθετημένο, και στο παρελθόν και έχει παραγάγει σημαντικά αποτελέσματα.

Η απόφαση για την επιτόπια θεώρηση ελήφθη και ανακοινώθηκε, όπως γνωρίζετε, μονομερώς από τη χώρα μας -δεν είναι θέμα συμφωνίας- στις 7 Δεκεμβρίου στο Ανώτατο Συμβούλιο Συνεργασίας με την Τουρκία. Θέλω απλώς να επισημάνω ότι αυτό κατέστη δυνατό μετά από μια πολύ συστηματική προσπάθεια την οποία έκανε η ελληνική Κυβέρνησή, το Υπουργείο Εξωτερικών, σε συνεργασία με το Υπουργείο Μετανάστευσης και Ασύλου, έτσι ώστε να μπορέσουμε να εξασφαλίσουμε τη σχετική άδεια από την Ευρωπαϊκή Επιτροπή. Διότι το πρόγραμμα αυτό συνιστά επί της αρχής μια διαφοροποίηση σε σχέση με τους βασικούς κανόνες Σένγκεν, αλλά έγινε μια πολύ συστηματική προσπάθεια από τα Υπουργεία μας για να μπορέσουμε να εξασφαλίσουμε την άδεια αυτή.

Τώρα, η πραγματικότητα είναι ότι είναι μια σύνθετη άσκηση, κύριε Βουλευτά, και τούτο διότι απαιτεί τη συνέργεια πολλών Υπουργείων. Πρόκειται για το Υπουργείο Αιγαίου και Νησιωτικής Πολιτικής, δεδομένου του γεγονότος ότι έχει ευθύνη των πλόων, για το Υπουργείο Προστασίας του Πολίτη, που θα έχει το κομμάτι των θεωρήσεων και βεβαίως της προστασίας των συνόρων και του πολίτη, το Υπουργείο Εσωτερικών, το οποίο έχει την επιμέλεια των δήμων και άρα και των δημοτικών λιμενικών ταμείων, και βεβαίως όλων των δήμων των δέκα νησιών, στα οποία θα έχουμε την επιτόπια θεώρηση.

Η σύνθετη αυτή άσκηση έχει ήδη δρομολογηθεί, κύριε Βουλευτά. Γίνονται διαρκείς συσκέψεις. Συντονιζόμαστε, έτσι ώστε να έχουμε αποτελέσματα τα οποία θα είναι όσο το δυνατόν πιο θετικά και για την ελληνική οικονομία αλλά όμως και για την περαιτέρω εμβάθυνση των σχέσεων μεταξύ των δύο λαών.

Θέλω να σας πω ότι μικτά κλιμάκια των Υπουργείων επισκέπτονται τα νησιά μας, διότι θα πρέπει να υπάρξει μια χωροθέτηση μέσα στον χώρο του λιμανιού για να μπορεί να γίνεται η επιτόπια θεώρηση, η οποία απαιτεί αφ’ ενός έκδοση παραβόλου, στη συνέχεια λήψη κάποιων βιομετρικών στοιχείων -συγκεκριμένα δακτυλοσκόπηση- και στη συνέχεια να δίδεται η θεώρηση.

Έχει επίσης προβλεφθεί, κύριε Βουλευτά, να υπάρξει σημαντική ενδυνάμωση όλων των νησιών σε ό,τι αφορά τα σημεία εισόδου στα δέκα νησιά και στα λιμάνια των δέκα νησιών με προσωπικό τόσο από το Υπουργείο Προστασίας του Πολίτη όσο και από το Υπουργείο Αιγαίου και Νησιωτικής Πολιτικής.

Επιπλέον, θέλω να σας πω για τον προγραμματισμό για τη λειτουργία της πρώτης φάσης, γιατί αυτό θα γίνει σταδιακά. Η πρώτη φάση θα περιλαμβάνει κατ’ ελάχιστον τα πέντε νησιά μας. Ο προγραμματισμός του Υπουργείου Προστασίας του Πολίτη είναι για πλήρη λειτουργία την 30η Μαρτίου του τρέχοντος έτους, δηλαδή σε δεκαεννιά ημέρες από σήμερα.

Επαναλαμβάνω ότι αυτή τη στιγμή βρισκόμαστε στη φάση της υλοποίησης. Αντιλαμβάνομαι ότι είναι ένα μέτρο το οποίο έχει πολύ μεγάλη σημασία για την ανάπτυξη της τοπικής οικονομίας των δέκα νησιών. Κάνουμε μια πολύ μεγάλη προσπάθεια. Δεν υπήρξε καμμία καθυστέρηση, θα μου επιτρέψετε να πω, κύριε Βουλευτά. Ουδέποτε είχε ανακοινωθεί ο Φεβρουάριος. Θα ήταν ένας στόχος ο οποίος θα ήταν ανέφικτος να είναι αρχές Φεβρουαρίου. Είμαστε, όμως, αισιόδοξοι ότι όλα θα πάνε κατά τον προγραμματισμό, πρώτη φάση 30 Μαρτίου και στο αμέσως επόμενο διάστημα πλήρης εφαρμογή.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε συνάδελφε, έχετε τον λόγο για τρία λεπτά για τη δευτερολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, άκουσα τις αναφορές σας στα πολλαπλά Υπουργεία, αλλά εσείς είστε το επιτελικό κράτος, εσείς το διακηρύξατε. Το επιτελείο είναι αυτό που δεν μπορεί να τα συντονίσει; Αναρωτιέμαι. Καταλαβαίνω τα προβλήματα, αλίμονο, αλλά επιτελικό κράτος διακηρύξατε.

Αναφερθήκατε σε πέντε νησιά. Θα ήθελα στη δευτερολογία σας, αν είναι δυνατό, να γνωρίζουμε αυτά τα νησιά και καταλαβαίνω ότι στο τέλος του μήνα θα αρχίσει να λειτουργεί το σύστημα στα νησιά αυτά. Το εύχομαι. Περιμένω. Πιστεύω ότι κι εσείς το θέλετε, δεν υπάρχει αντίρρηση. Εύχομαι αργότερα να πάει και στο δικό σας νησί, στην Κάρπαθο, να πάει και στη Νίσυρο, να πάει και στην Πάτμο, να πάει σ’ όλα τα νησιά μας.

Όμως, δεν ξέρω πόσο ενημερώνεστε μεταξύ σας. Οι τρόποι εισόδου είναι πολύ συγκεκριμένοι. Υπάρχει το σύστημα που εφαρμοζόταν μέχρι σήμερα με τα δακτυλικά αποτυπώματα. Είναι ένα χρονοβόρο σύστημα. Αν πάμε με αυτό το σύστημα και περιμένουμε να έχουμε εκατόν πενήντα άτομα, διακόσια άτομα μαζεμένα και να τους έχουμε να περιμένουν τρεις ώρες μέχρι που να περάσει μέσα ο τελευταίος, θα έχουμε τεράστιο πρόβλημα. Το δεύτερο σύστημα είναι «ελεύθεροι όλοι». Ούτε το επιθυμούμε ούτε το θέλουμε ούτε το επιτρέπει η Ευρωπαϊκή Ένωση, συνεπώς δεν το συζητάμε. Και το τρίτο υποθέτω ότι είναι η πλατφόρμα με βάση την οποία αυτοί που είναι να επισκεφθούν τη χώρα θα έχουν υποβάλει τα έγγραφα τους, θα έχουν ήδη εγκριθεί και όταν θα έρχονται στη χώρα θα απαιτείται μόνο μία σφραγίδα. Εύχομαι να είναι αυτό, γιατί αυτό θα είναι ταχύτατο και πραγματικά θα λύσει πάρα πολλά προβλήματα.

Όμως, δεν είναι μόνο αυτό το πρόβλημα. Είπατε για ανθρώπινο δυναμικό. Η άποψή μου είναι ότι θα χρειαστεί διπλασιασμός και τριπλασιασμός του ανθρώπινου δυναμικού, προκειμένου να καταφέρει να ανταπεξέλθει στις δυσκολίες. Συνεπώς, χρειάζεται πάρα πολλή δουλειά.

Κύριε Υπουργέ, εγώ χθες το βράδυ επικοινώνησα με τέσσερα αστυνομικά τμήματα σε τέσσερα νησιά μας και υποθέτω ότι είναι μέσα στα πέντε που είπατε, ενδεχομένως στα τρία. Ουδείς γνωρίζει τίποτα. Έχουν πάει κάποια κομπιούτερ, κανένας δεν ξέρει τι θα γίνει, με ποιον τρόπο θα γίνεται η είσοδος, η διεκπεραίωση, πώς όταν θα τους σταματάνε θα τους διώχνουν πίσω, αν κάποιοι δεν κρίνονται ικανοί να περάσουν. Αυτά είναι προβλήματα. Οι χώροι υποδοχής πάσχουν. Στη Ρόδο πριν από μια βδομάδα το κέντρο που έχετε προγραμματίσει να είναι ο χώρος υποδοχής πλημμύρισε από την βροχή. Αν, δηλαδή, πιάσει μια βροχή, θα έχουμε μέσα στην πλημμύρα τους επισκέπτες να περιμένουν; Στην Κω επίσης υπάρχει πρόβλημα, γιατί έχουν κοντέινερ για την υποδοχή. Τεράστιο πρόβλημα κι εκεί. Φοβάμαι, δηλαδή, ότι δεν έχετε δείξει την ικανότητα να συντονιστούν όλα αυτά τα Υπουργεία και να προχωρήσουν όλα αυτά, όταν περιμένουμε τόσο κόσμο και πρέπει οπωσδήποτε να μη χάσουμε την περίοδο της γιορτής του Μπαϊράμ που έχουν οι Τούρκοι και είναι τις πρώτες μέρες του Απριλίου.

Κύριε Υπουργέ, εύχομαι να τα καταφέρατε. Η εμπειρία έχει δείξει ότι ήταν για πρώτη Φεβρουαρίου, που κακώς το προγραμματίσατε, το πήγατε πρώτη Μαρτίου, τώρα μου λέτε τέλος Μαρτίου. Μακάρι να επιτευχθεί. Ωστόσο, να ξέρετε ότι ο κόσμος περιμένει με πολύ μεγάλη αγωνία, έχει προετοιμαστεί γι’ αυτό το πρόγραμμα και του χρειάζεται πραγματικά αυτή η «ένεση» αυτή την περίοδο που ξεκινάνε τις επιχειρήσεις τους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη. Ελπίζουμε να έχει σκεφτεί η Κυβέρνηση τις ενδεχόμενες συνέπειες απ’ αυτή την εξάρτηση των νησιών μας.

Παρακαλώ πολύ, κύριε Υπουργέ, έχετε τον λόγο για τρία λεπτά για τη δευτερολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ πολύ, κύριε Πρόεδρε.

Θα είμαι πολύ σαφής, κύριε Βουλευτά. Πρώτα απ’ όλα, να επισημάνω ότι η συγκεκριμένη ερώτηση απευθύνεται στο Υπουργείο Εξωτερικών, αλλά δεν είναι αρμοδιότητας του Υπουργείου Εξωτερικών. Το Υπουργείο Εξωτερικών δεν έχει συντονιστικό ρόλο στο ζήτημα αυτό. Σας τιμώ με την απάντηση, διότι αντιλαμβάνομαι ότι θέλετε να λάβετε μια απάντηση η οποία να καλύπτει το ζήτημα το οποίο θέτετε, αλλά από τη στιγμή που ελήφθη η απόφαση στο πλαίσιο της λειτουργίας του Πρωθυπουργού και του Υπουργείου Εξωτερικών και στη συνέχεια ελήφθη από την Ευρωπαϊκή Επιτροπή, πλέον είναι αμιγώς επιχειρησιακό το ζήτημα. Παρά ταύτα, σας απαντώ και σαφώς.

Χαίρομαι για το γεγονός ότι αναγνωρίζετε τη συνθετότητα του εγχειρήματος, όμως έχετε μια αντίφαση, θα μου επιτρέψετε να πω, κύριε Βουλευτά. Δεν μπορείτε να λέτε ότι είναι τόσο σύνθετο το ερώτημα, ότι πρέπει να βρεθούν χώροι, ότι πρέπει να συντονιστούν οι υπηρεσίες, ότι θα πρέπει να ενημερωθούν οι υπηρεσίες, ότι θα πρέπει να υπάρξει υλικοτεχνικός εξοπλισμός, ότι θα πρέπει να ενισχυθούν οι υπηρεσίες με ανθρώπινο δυναμικό, ότι θα πρέπει να διασυνδεθούν συστήματα και να θεωρείτε ότι έχουμε καθυστερήσει. Με κάθε σεβασμό, το «πρώτη Φεβρουαρίου» δεν υπήρξε ποτέ. Δεν ξέρω από πού το εκλαμβάνετε. Εγώ δεν είχα ανακοινώσει ποτέ για πρώτη Φεβρουαρίου. Επίσης, δεν αντιλαμβάνομαι πώς θεωρείτε ότι υπήρξε καθυστέρηση, όταν βρισκόμαστε σήμερα τρεις μήνες μετά την ανακοίνωση, όταν εσείς ο ίδιος συνομολογήσατε ότι το έργο είναι τεράστιας συνθετότητας.

Με κάθε σεβασμό, θα μου επιτρέψετε να πω ότι όλες οι διαδικασίες κινήθηκαν με πολύ μεγάλη ταχύτητα. Δεν γνωρίζω από πού ενημερώνεστε, αλλά εγώ ενημερώνομαι από τα Υπουργεία και μπορώ να σας πω ότι είμαι πολύ αισιόδοξος ότι ο προγραμματισμός θα τηρηθεί, όπως ανελήφθη.

Για δε το επιτελικό κράτος, θα μου επιτρέψετε να πω, χωρίς να είναι η αρμοδιότητά μου, ότι ακριβώς τέτοιου είδους διυπουργικά προγράμματα τα συντονίζει όπως πρέπει και ευελπιστούμε ότι σε λιγότερο από τέσσερις μήνες, σχεδόν σε τρεισήμισι μήνες από την ανακοίνωση του προγράμματος, θα έχουμε λάβει την έγκριση της Ευρωπαϊκής Επιτροπής, θα έχουμε κάνει όλες τις αναγκαίες συνέργειες που εμπλέκουν και δήμους -όχι μόνο την κεντρική εξουσία-, θα έχουμε τον υλικοτεχνικό εξοπλισμό, θα έχουμε κάνει χωροταξία, θα έχουμε στείλει προσωπικό και θα έχουμε εξασφαλίσει τη βιώσιμη λειτουργία του συστήματος.

Σε ό,τι αφορά το ζήτημα των χρόνων, ο εορτασμός του Εϊντ-αλ-φιτρ είναι στις 10 Απριλίου. Η ελπίδα μας είναι ότι η πρώτη φάση του προγράμματος θα λειτουργήσει κανονικά, όπως σας είπα, στις 30 Μαρτίου. Τα νησιά τα οποία θα ξεκινήσουν είναι τα νησιά τα οποία έχουν ήδη ώριμες εγκατεστημένες υποδομές, που υπάρχει μεγάλη χωροταξία.

Γνωρίζετε πολύ καλά, κύριε Βουλευτά, ότι υπάρχουν συγκεκριμένα λιμάνια, τα οποία έχουν σοβαρότατο ζήτημα χώρου. Παραδείγματος χάριν, το λιμάνι της Σύμης δεν είχε εύκολο χώρο. Θα πρέπει να υπάρξει ένα ειδικό χωροταξικό πλάνο για να μπορέσουμε να εγκαταστήσουμε, όπως και το λιμάνι του Καστελόριζου. Εκεί όπου υπάρχουν ήδη υποδομές μεγαλύτερες, όπως είναι τα λιμάνια της Ρόδου και της Κω, προφανώς είναι ευκολότερο και θα λειτουργήσει στην πρώτη φάση της 30ης Μαρτίου.

Σε ό,τι αφορά την επέκταση και σε άλλα νησιά, αντιλαμβάνομαι ότι τα νησιά μας θα ήθελαν να μπουν στο πρόγραμμα και πράγματι κι εγώ έχω γίνει πολλαπλός δέκτης αιτημάτων εκ μέρους των νησιών για την ενίσχυση της τοπικής οικονομίας. Είναι ένα πρόγραμμα που κι εγώ θεωρώ ότι θα εφαρμοστεί με μεγάλη επιτυχία. Αντιλαμβανόμαστε, όμως, ότι υπάρχουν και όρια στο πόσο μπορούμε να επεκτείνουμε το πρόγραμμα αυτό, δεδομένου του εξαιρετικού του χαρακτήρα σε σχέση με το δίκαιο που διέπει τη Σύμβαση Σένγκεν και κατά τούτο είμαστε ήδη αρκετά οριακά.

Τέλος, να επισημάνω ότι πρόκειται για ένα πρόγραμμα το οποίο έχει πολύ μεγάλη σημασία και για την ανάπτυξη των σχέσεων των δύο χωρών. Θεωρώ, δηλαδή, ότι θα φέρει κοντά και τους ανθρώπους μεταξύ των δύο χωρών τώρα που επιχειρείται η βελτιστοποίηση των σχέσεων μεταξύ των πολιτών Ελλάδας και Τουρκίας, αλλά και των δύο χωρών μας και θεωρώ ότι θα είναι ένα θετικό μήνυμα για να έχουμε μια ουσιαστική προσέγγιση, για να μπορούμε να ζήσουμε με ειρήνη και ευημερία στην ευρύτερη περιοχή μας.

Θερμές ευχαριστίες, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υφυπουργό.

Η πέμπτη με αριθμό 784/1-3-2024 επίκαιρη ερώτηση δεύτερου κύκλου της Βουλευτού Κοζάνης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Καλλιόπης Βέττα προς τον Υπουργό Αγροτικής Ανάπτυξης και Τροφίμων, με θέμα: «Άμεση ανάγκη για στήριξη των επαγγελματιών αλιέων της Λίμνης Πολυφύτου», δεν θα συζητηθεί κατόπιν συνεννόησης.

Η όγδοη με αριθμό 786/1-3-2024 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς την Υπουργό Εσωτερικών, με θέμα: «Εργασιακός εγκλωβισμός ο εργασιακός «εθελοντισμός» των σχολικών τροχονόμων», δεν θα συζητηθεί κατόπιν συνεννόησης.

Η δέκατη με αριθμό 798/4-3-2024 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς την Υπουργό Εσωτερικών, με θέμα: «Η Κυβέρνηση προτίθεται να σεβαστεί εμπράκτως με την αναγκαία νομοθετική πρωτοβουλία, την επιθυμία του 1 εκατομμυρίου πολιτών που στηρίζουν το ψήφισμα των συγγενών των θυμάτων του δυστυχήματος των Τεμπών;», δεν θα συζητηθεί κατόπιν συνεννόησης.

Η τρίτη με αριθμό 790/4-3-2024 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή, προς την Υπουργό Εσωτερικών, με θέμα: «Για το στεγαστικό πρόβλημα των Ειδικών Σχολείων στην Περιφερειακή Ενότητα (Π.Ε.) Θεσσαλονίκης», δεν θα συζητηθεί λόγω κωλύματος του Βουλευτή.

Στη σημείο αυτό θα κάνουμε μια μικρή διακοπή, επειδή δεν έχει έρθει ο Υφυπουργός Εθνικής Οικονομίας και Οικονομικών κ. Θεοχάρης.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, συνεχίζεται η συνεδρίαση.

Θα συζητηθεί η έκτη με αριθμό 783/ 1-3-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Σπαρτιάτες» κ. Μιχαήλ Γαυγιωτάκη προς τον Υπουργό Εθνικής Οικονομίας και Οικονομικών με θέμα: «Λαϊκές αγορές και υποχρεωτική χρήση POS από τους παραγωγούς».

Κύριε συνάδελφε, έχετε τον λόγο.

**ΜΙΧΑΗΛ ΓΑΥΓΙΩΤΑΚΗΣ:** Ευχαριστώ, κύριε Πρόεδρε.

Κύριε Υπουργέ, σύμφωνα με το νομοσχέδιο του Υπουργείου Οικονομικών περί υποχρεωτικής χρήσης των POS σε όλες τις επιχειρήσεις μεταξύ αυτών και των παραγωγών λαϊκών αγορών καθώς και των πλανόδιων στην επαρχία για πώληση προϊόντων πρωτογενούς παραγωγής όπου πολλά από αυτά δεν διατίθενται σε σουπερμάρκετ και φυσικά όλα είναι ελληνικά προϊόντα που παράγονται από τους ίδιους στην Ελλάδα, σε συνδυασμό με την ανεξέλεγκτη εισαγωγή αγροτικών προϊόντων από τρίτες χώρες που παρανόμως βαφτίζονται ελληνικά χωρίς να έχουν επέμβει οι δημόσιες ελεγκτικές υπηρεσίες, εγείρονται ερωτήματα και δημιουργούν σοβαρές δυσκολίες χρήσης που έχουν ως εξής.

Οι ανοιχτοί χώροι των λαϊκών αγορών δεν προσφέρονται για χρήση τέτοιων μηχανημάτων λόγω καιρικών συνθηκών, δυσκολιών στη διαδικτυακή τους σύνδεση σε απομακρυσμένες περιοχές καθώς και ίσως στην αδυναμία λόγω ηλικίας κάποιων εξ αυτών να χρησιμοποιούν τη νέα αυτή τεχνολογία. Επίσης, δεν έχει διασφαλιστεί από δημόσιες υπηρεσίες ελέγχου τι θα γίνει σε περίπτωση ελέγχου όπου εκείνη τη χρονική στιγμή για λόγους κακής διαδικτυακής σύνδεσης δεν θα έχει πραγματοποιηθεί συναλλαγή μέσω POS ούτε με τον καταναλωτή. Το αποτέλεσμα είναι να μην έχει κοπεί η απαραίτητη απόδειξη και να έχει γίνει πληρωμή μέσω μετρητών.

Το κυριότερο όμως πρόβλημα έγκειται στο ίδιο το διατραπεζικό σύστημα, κάτι που δεν έχει προβλεφθεί από το Υπουργείο Οικονομικών. Με βάση αυτό μπορώ να σας παραθέσω ένα χαρακτηριστικό παράδειγμα. Όταν ένας καταναλωτής θα αγοράσει σε μία λαϊκή αγορά από έναν παραγωγό προϊόν αξίας 50 λεπτών του ευρώ η τράπεζα αμέσως με την πληρωμή μέσω POS θα παρακρατήσει ένα ποσό της τάξης των 4 έως 10 λεπτών. Αυτό θα χρεωθεί ο παραγωγός, μαζί με την εφορία, το ΦΠΑ και όλες τις απαιτούμενες κρατήσεις. Έτσι, λοιπόν, θα δημιουργηθεί διαμέσου μιας αλυσιδωτής αντιδράσεως αύξηση των προϊόντων ακόμα πιο μεγάλη από τις τελευταίες αυξήσεις στα προϊόντα διατροφής των πολιτών.

Σας ρωτάμε, λοιπόν, με τι τρόπο θα διασφαλιστεί ένας παραγωγός λαϊκής αγοράς σε περίπτωση αδυναμίας ηλεκτρονικής πληρωμής με POS ώστε να μην υπάρξει επιβολή προστίμου. Τι προτίθεστε να πράξετε σχετικά με το πάγωμα της παρακράτησης ποσού εκ μέρους των τραπεζών που θα οδηγήσει σε ακόμα μεγαλύτερη αύξηση των διατροφικών προϊόντων προς τους καταναλωτές;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε. Να ευχαριστήσω και τον κ. Γαυγιωτάκη για την ερώτησή του αυτή. Είναι μια ερώτηση η οποία μας δίνει την ευκαιρία να συζητήσουμε αυτό το πολύ σημαντικό θέμα, ένα θέμα το οποίο παρακολουθούμε πάρα πολύ στενά σε συνεργασία με τις ομοσπονδίες, με τους ανθρώπους των λαϊκών αγορών. Θέλω εδώ και δημόσια να ευχαριστήσω και τον Δημήτρη Μουλιάτο, τον Πρόεδρο της Ομοσπονδίας των Εμπόρων των Λαϊκών Αγορών και τον Βασίλη Μακρίδη, τον Πρόεδρο των Παραγωγών Λαϊκών Αγορών Βορείου Ελλάδας που είναι συνεχώς ενεργοί και μας μεταφέρουν ακριβώς όλα αυτά τα προβλήματα ή τα υποτιθέμενα προβλήματα -θα εξηγήσω τι εννοώ- που αυτή τη στιγμή υπάρχουν στο πεδίο, ή στις αγορές.

Η αλήθεια είναι ότι με την ενεργοποίηση της διαδικασίας για να επεκταθεί η χρήση των POS στους τριάντα πέντε κλάδους που έμεναν, στους κλάδους της λιανικής, υπήρχε μια αναστάτωση στην αγορά, μια δικαιολογημένη σύγχυση, αγωνία ή φόβος για το πώς θα μπορούσαν να ανταποκριθούν στις υποχρεώσεις αυτές. Όμως η αγορά ανταποκρίθηκε. Δόθηκε και μια παράταση ενός μηνός στην υλοποίηση, στην πλήρωση των υποχρεώσεων των παραγωγών και συνεπώς βλέπουμε ότι έχει υπάρξει, πια, μια εξομάλυνση των ζητημάτων.

Δεν ξέρω ακριβώς την ημερομηνία που καταθέσατε. Καταθέσατε τώρα πρόσφατα την ερώτηση αυτή, αλλά θα έλεγα ότι και πριν την κατάθεση σας, σε γενικές γραμμές, η αγορά είχε εξομαλυνθεί.

Πρώτο ζήτημα το οποίο θέτετε είναι οι τεχνικές δυνατότητες. Μπορεί κάποιος να συνδεθεί στις λαϊκές αγορές; Εδώ υπάρχουν πάρα πολλές λύσεις πια και από την άποψη των λεγόμενων hot spots, δηλαδή το ίδιο το κινητό τηλέφωνο του ανθρώπου της λαϊκής αγοράς μπορεί να χρησιμοποιηθεί ως διασύνδεση, αλλά τώρα πια και τα POS και οι ταμειακές μηχανές και κυρίως τα λεγόμενα all in one, δηλαδή τα μηχανήματα τα οποία εμπεριέχουν και το POS και την ταμειακή μηχανή σε ένα, δίνουν πλήρη δυνατότητα. Άρα, υπάρχουν τουλάχιστον δύο λύσεις, οι οποίες αυτή τη στιγμή είναι ενεργές και μπορεί κάποιος να τις αξιοποιήσει. Τώρα εγκρίνονται και περαιτέρω εναλλακτικές σε αυτό το πεδίο. Έχουμε δει, βέβαια, στο πεδίο ακόμα και πολύπλοκες λύσεις με μπαταρίες, κ.λπ.. Δηλαδή είδαμε και αυτούς οι οποίοι είναι πιο εξοικειωμένοι να αξιοποιούν την τεχνολογία προς όφελός τους, με ρούτερ, με το ένα ή το άλλο -δεν θέλω να μπλέξω στα τεχνικά- αλλά σε κάθε περίπτωση βλέπουμε πως, πια, σε τεχνικό επίπεδο η λύση μπορεί να υπάρχει.

Τώρα, το δεύτερο θέμα που θέτετε είναι αν χαθεί το δίκτυο, αν δεν υπάρχει καλό σήμα στο σημείο της αγοράς κ.λπ.. Πρώτα απ’ όλα να πούμε το εξής: ότι εμείς θέλουμε να διασφαλίσουμε ότι υπάρχει η δυνατότητα πληρωμής με POS, εφόσον ο καταναλωτής το επιλέγει. Εφόσον, δηλαδή, ο πελάτης θέλει να πληρώσει με κάρτα, να μπορεί να το κάνει αυτό. Αυτό σημαίνει ότι μπορεί ένα σημείο να μην έχει πολύ καλό σήμα, δεν σημαίνει όμως ότι σε κάθε λαϊκή και σε κάθε σημείο που ο παραγωγός ή ο έμπορος πηγαίνει κατά τη διάρκεια της εβδομάδας θα υπάρχουν οι δυσμενείς συνθήκες του σήματος.

Το δεύτερο, φυσικά, είναι ότι το πρωτόκολλο -όπως έχει υπογραφεί και από τις αποφάσεις του διοικητή και από τις δικές μου- επιτρέπει τη δυνατότητα καταγραφής των συναλλαγών σε τοπικό επίπεδο και της μεταφοράς τους ακόμα και μέχρι την επόμενη μέρα μέσω των παρόχων στην ΑΑΔΕ και στο myDATA. Συνεπώς, δεν υπάρχει κάποιο ζήτημα τεχνολογικά από αυτή την άποψη. Και αυτό απαντάει και στο κατά πόσον είναι θωρακισμένη -και θα είναι θωρακισμένη- σε οποιοδήποτε ζήτημα ελέγχου.

Τώρα, θέσατε και κάποια θέματα που έχουν σχέση με την κοστολόγηση κ.λπ. αλλά θα επανέλθω στη δευτερολογία μου για να μην καθυστερήσω και χρησιμοποιήσω παραπάνω χρόνο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΜΙΧΑΗΛ ΓΑΥΓΙΩΤΑΚΗΣ:** Κύριε Υφυπουργέ, εγώ προέρχομαι από λαϊκή αγορά, έμπορος σε ρούχα ήμουν για ένα διάστημα, αρκετά μεγάλο πιστεύω. Και έχω να σας πω το εξής: Η ΑΑΔΕ έχει ήδη εντάξει στο πρόγραμμά της τουλάχιστον εβδομήντα πέντε χιλιάδες ελέγχους, ενώ το πρόστιμο για τη μη προμήθεια POS θα φτάνει τα 1.500 ευρώ. Κάποιοι πωλητές, ήδη, προεξοφλούν ότι το κόστος της τραπεζικής προμήθειας θα βγει από την τσέπη του καταναλωτή με αυξήσεις σε πολλά προϊόντα.

Δηλαδή, ας πάρουμε ένα προϊόν, για παράδειγμα, ένα μαρούλι. Ξέρετε πόσο κοστίζει; Πενήντα λεπτά. Πέστε μου εσείς, σε αυτή την απόδειξη εάν βάλουμε την προμήθεια της τράπεζας, το ΦΠΑ και όλες τις νόμιμες κρατήσεις, τί κέρδος έχει αυτός ο παραγωγός; Θα του μείνουν δεκαπέντε με είκοσι λεπτά. Πόσα μαρούλια πρέπει να πουλήσει αυτός ο έμπορος, ο παραγωγός, για να πάει σπίτι του με ένα μεροκάματο; Δείτε το, σας παρακαλώ, λίγο πιο ανθρώπινα. Δεν γίνεται.

Έχουμε πάρα πολλές ενστάσεις. Έχω επισκεφτεί το προηγούμενο διάστημα πάνω από πενήντα λαϊκές αγορές, αγανακτούν οι αγρότες.

Και άλλο ένα θέμα που θέλω να το δείτε. Εάν έχετε δει τους παραγωγούς, ο μέσος όρος ηλικίας τους είναι εξήντα πέντε ετών και είναι στη βροχή. Αυτοί οι άνθρωποι μπορούν να λειτουργήσουν ταμειακές μηχανές ή τις εφαρμογές στο κινητό; Δείτε το λίγο πιο ανθρώπινα. Δεν μπορώ να βρω κάποια άλλη λέξη.

Αυτά σας μεταφέρω. Καθώς επίσης και την προμήθεια της τράπεζας. Είναι ένα πάρα πολύ σοβαρό θέμα αυτό με τις τράπεζες. Όλοι επαναστατούν. Γυρνάνε σπίτι τους χωρίς μεροκάματο. Ακούστε το. Δείτε το.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Είπα ότι στα ζητήματα που έχουν σχέση με τις χρεώσεις, θα επανέλθω τώρα στη δευτερολογία μου, όμως, θα ήθελα να επιμείνω σε ένα σημείο που θέσατε για το κατά πόσο έχουν τη δυνατότητα να χρησιμοποιήσουν τις ταμειακές ή όχι.

Πρώτα απ’ όλα οι υποχρεώσεις για τις ταμειακές μηχανές είναι ήδη υπαρκτές και τώρα. Έχουν υποχρέωση να μπορούν να χρησιμοποιήσουν την ταμειακή μηχανή. Το POS, εντάξει, έχει μια λίγο μεγαλύτερη πολυπλοκότητα, όμως –ξαναλέω- με τα μηχανήματα δύο σε ένα είναι στην ουσία ένα μηχάνημα με το οποίο έχουν να ασχοληθούν και προφανώς στην περίπτωση που απλώς κόβεται μια απόδειξη, κάνουν ό,τι περίπου έκαναν το προηγούμενο διάστημα. Στην περίπτωση που πρέπει να πληρωθεί και η κάρτα, χρειάζεται και ένα δεύτερο βήμα να πληρωθεί μέσω κάρτας. Συνεπώς, δεν νομίζω ότι είναι ζήτημα τώρα ηλικίας ή οτιδήποτε άλλο. Προφανώς όλοι τους έχουν βοηθούς, όλοι τους έχουν ανθρώπους που ξέρουν και εν πάση περιπτώσει, το ζήτημά του να υπάρχουν νόμιμες ταμειακές μηχανές και αντίστοιχα δυνατότητες πληρωμής με POS, είναι κάτι το οποίο είναι αδιαπραγμάτευτο για όλους όσοι θέλουμε να λέμε ότι θέλουμε να καταπολεμήσουμε τη φοροδιαφυγή.

Τώρα, όσον αφορά τις χρεώσεις που, πράγματι, είναι ένα ζήτημα το οποίο μας απασχόλησε και μας απασχολεί, ξέρετε πολύ καλά ότι υπό την καθοδήγηση του Υπουργού, έχω και εγώ ο ίδιος κάνει συναντήσεις και με τους διάφορους παίκτες της αγοράς, τους εκκαθαριστές, τις τράπεζες και τις εταιρείες που έχουν τα σχήματα -τη VISA και τη Mastercard, τις δύο μεγάλες εταιρείες- και από εκεί και πέρα είναι οι τρεις -ας το πούμε- πόλοι χρέωσης αυτή τη στιγμή, σύμφωνα και με την οδηγία για τις συναλλαγές μέσω καρτών. Και από κει και πέρα, η διαδικασία για τις μικρές συναλλαγές και τη μείωση του συνολικού κόστους, είναι μια διαδικασία σε εξέλιξη και μια διαδικασία για την οποία είμαι σίγουρος ότι το επόμενο διάστημα θα έχουμε συγκεκριμένα πράγματα να πούμε. Αλλά ήδη το γεγονός ότι βάλαμε και το IRIS ως μία εναλλακτική έχει οξύνει τον ανταγωνισμό. Θυμίζω ότι το IRIS, η μέγιστη χρέωση που είχε από μία τράπεζα ήταν 1% και αυτή η τράπεζα πριν από λίγες μέρες -ή την προηγούμενη ή την προ-προηγούμενη εβδομάδα, δεν θυμάμαι ακριβώς- προχώρησε σε μείωση του τιμολογίου της από το 1% στο 0,4%.

Συνεπώς, πράγματι αυτή τη στιγμή το IRIS δημιουργεί μια πίεση και κρατάει τις τιμές προς τα κάτω. Η διάθεση όλων των παικτών της αγοράς είναι να ανταποκριθούν στις παραινέσεις και στην πίεση που ασκούμε. Αν χρειαστεί, θα νομοθετήσουμε. Σας διαβεβαιώ ότι η βούληση του Υπουργού είναι τέτοια ώστε να μην αφεθεί αυτό το ζήτημα στην τύχη του.

Από την άλλη, δεν πρέπει να λαϊκίζουμε. Με ποια έννοια; Με την έννοια ότι όλα αυτά τα συστήματα των πληρωμών έχουν υποδομές, έχουν ανθρώπους οι οποίοι ελέγχουν συναλλαγές για πιθανές κλοπές και άλλα τέτοιου είδους προβλήματα και τους οποίους τους θέλουμε για τη δική μας προστασία, γιατί μπορεί εμείς να βρεθούμε στην άσχημη θέση με μια συναλλαγή απατηλή η οποία να χρεώσει τον δικό μας λογαριασμό. Συνεπώς, όλη αυτή η υποδομή ασφαλείας και ελέγχου των διαδικασιών, προφανώς, πρέπει από κάπου να πληρωθεί.

Μέσω των διαδικασιών αυτών και του ανταγωνισμού βλέπουμε ήδη μια πρώτη συμπίεση των τιμών και κυρίως -αν θέλετε- ένα πάγωμα των αυξήσεων που ενδεχομένως κάποιοι να σκέφτονταν. Και είμαι σίγουρος ότι το επόμενο διάστημα, με τις συζητήσεις που κάνουμε με την αγορά, θα έχουμε και πολύ συγκεκριμένες λύσεις και απαντήσεις και σκέψεις που θα υλοποιηθούν στο πεδίο αυτό.

Μας απασχολεί, για να μην εστιάζουμε μόνο στη διαφωνία. Η συμφωνία μας είναι ότι μας απασχολεί αυτό το ζήτημα. Έχουν ήδη γίνει βήματα σημαντικά και ουσιαστικά, όμως πρέπει να γίνουν ακόμα περισσότερα και πρέπει να τα κάνει όλη η αγορά και οι εκκαθαριστές και τα σχήματα και οι τράπεζες. Φυσικά, το Υπουργείο παίζει το δικό του ρόλο, με την έννοια ότι έχει βάλει χρήματα για να μπορέσει να ανοίξει αυτή η αγορά, έχει βάλει ένα κανονιστικό πλαίσιο για να μπορούν όλοι να έχουν αυτού του είδους τα μηχανήματα. Συνεπώς, έχει παίξει ήδη το δικό του ρόλο και να είστε σίγουρος ότι θα παίξει και το δικό του ρόλο αν χρειάζεται να επιβάλει κάποιες ρυθμίσεις, θα τις επιβάλει, ώστε όλοι μας να διασφαλίσουμε ότι αυτή η αγορά, αυτή η χρήση των πιστωτικών και χρεωστικών καρτών, δεν θα θεωρηθεί ως ένα κρυφό κόστος, ως μια έξτρα φορολόγηση, για τους ελεύθερους επαγγελματίες, μεταξύ των οποίων και τους επαγγελματίες των λαϊκών αγορών.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 780/29-2-2024 επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεόφιλου Ξανθόπουλου προς τον Υπουργό Υγείας, με θέμα: «Σε δεινή θέση το Νοσοκομείο Δράμας -Χωρίς μόνιμους γιατρούς η παθολογική κλινική- Ανάγκη λήψης άμεσων μέτρων για πρόσληψη του αναγκαίου ιατρικού προσωπικού και στήριξη του ΕΣΥ».

Ελάτε, κύριε συνάδελφε, για δύο λεπτά.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, έρχομαι σε αυτή τη συζήτηση της επίκαιρης ερώτησης χωρίς αντιπολιτευτική διάθεση και μεταφέρω την αγωνία, τον φόβο, την ανασφάλεια και την απογοήτευση των συμπολιτών μου γιατί εδώ και μήνες στην παθολογική κλινική του Γενικού Νοσοκομείου Δράμας υπάρχει ένα πρόβλημα ουσιαστικής ύπαρξης.

Ήδη από το 2023 δύο παθολόγοι δήλωσαν την πρόθεσή τους να παραιτηθούν και τότε ζήτησαν από κοινού, αν θυμάμαι καλά, την κανονική τους άδεια, έμεινε η κλινική χωρίς τους απαραίτητους γιατρούς και ο προκάτοχός σας ο κ Χρυσοχοΐδης με «μεταγραφές» από παρακείμενα νοσοκομεία επιστράτευσε στην κυριολεξία -γιατί ο ένας από τους δύο γιατρούς ήταν από το Στρατιωτικό Νοσοκομείο της Θεσσαλονίκης- το αναγκαίο προσωπικό για να μπορέσει να αντιμετωπιστεί το άμεσο πρόβλημα και να μην κλείσει η κλινική.

Θεία βουλήσει, οι άνθρωποι αυτοί το ξανασκέφτηκαν. Ήταν η πίεση της κοινωνίας, ήταν η συνείδησή τους, ήταν ο όρκος του Ιπποκράτη, εν πάση έπεσαν λυτοί και δεμένοι επάνω τους και έδωσαν μια δεύτερη ευκαιρία. Ήδη προ δέκα ημερών περίπου, δεν είναι τυχαίο ότι 29 Φεβρουαρίου έχω καταθέσει την επίκαιρη ερώτηση, ο Σύλλογος των Νοσοκομειακών Γιατρών του Νοσοκομείου της Δράμας εξέδωσε ανακοίνωση με την οποία έλεγε ότι οι άνθρωποι αυτοί όντως έχουν αποφασίσει να φύγουν. Ξανά ένα κύμα αμφιβολίας, αγωνίας, ανασφάλειας κατέλαβε όλους μας γιατί ξέρετε πολύ καλά ότι το επίκεντρο της λειτουργίας του νοσοκομείου είναι η παθολογική κλινική. Και μάλιστα μιλάμε για μια παθολογική κλινική στην οποία συμπτύχθηκαν οι δύο επί μνημονιακών υποχρεώσεων γύρω στο 2012 ή το 2013 αν θυμάμαι καλά και εξυπηρετεί δεκάδες ασθενείς.

Επομένως, καίρια είναι τα ερωτήματα που σας απευθύνω. Ποια άμεσα μέτρα προτίθεστε να λάβετε ώστε να αποκατασταθεί η ομαλή λειτουργία της παθολογικής και αν προτίθεστε να ενισχύσετε το Νοσοκομείο Δράμας με προσλήψεις ιατρών παθολόγων. Θα μου πείτε, ξέρω, την τελευταία προκήρυξη που μιλάει για πέντε, αλλά θα σας υπενθυμίσω καθ’ υποφοράν ότι στο τάξιμο δεν χαλάει η δουλειά, στο δόσιμο χαλάει. Γίνονται προκηρύξεις, δεν καλύπτονται οι θέσεις. Αυτό είναι το πρόβλημα.

Κι αν, εν πάση περιπτώσει, σκέφτεστε ως Υπουργείο γι’ αυτές τις εξαιρετικές περιπτώσεις να κηρύξετε το νοσοκομείο ως άγονο, έτσι ώστε να καλυφθούν οι αναγκαίες θέσεις.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, κύριε συνάδελφε, ευχαριστώ για την ερώτηση. Δεν θεωρώ ότι είναι για φθηνούς αντιπολιτευτικούς λόγους. Απηχεί πραγματική αγωνία. Και, για να το ξεκαθαρίσω, σας θεωρώ σοβαρό άνθρωπο για να κάνετε φτηνές ερωτήσεις. Πάντα η κριτική σας έχει βάση.

Υπάρχει πρόβλημα στο Νοσοκομείο Δράμας. Δεν υπάρχει αμφιβολία. Κατ’ αρχάς, να πω τι έχω κάνει εγώ στο διάστημα της θητείας μου και μετά θα πάμε λίγο στο παρελθόν.

Στην τελευταία προκήρυξη, με προθεσμία υποβολής αιτήσεων από τις 12 Μαρτίου έως και τις 29 Μαρτίου, δηλαδή τώρα που μιλάμε είμαστε ακριβώς στην προθεσμία, κύριε Πρόεδρε, κύριε συνάδελφε, μπορούν να καταθέσουν για το Νοσοκομείο Δράμας για τις εξής θέσεις:

Έχουμε προκηρύξει τρεις θέσεις Εσωτερικής Παθολογίας, μία θέση επιμελητού Β΄, μία θέση επιμελητού Α΄ και μία θέση διευθυντού, έχουμε προκηρύξει μία θέση επιμελητού Β΄ Παιδιατρικής και έχουμε προκηρύξει και μία θέση επιμελητού Β΄ και μία θέση επιμελητού Α΄ για Αναισθησιολογία, Εσωτερική Παθολογία, Καρδιολογία ή Χειρουργική. Άρα δυνητικά μπορούν οι παθολόγοι να φτάσουν και στους πέντε. Εάν έχουμε, δηλαδή, πέντε αιτήσεις για παθολόγους, θα πάρουμε και τους πέντε.

Προφανώς, για να προκηρύσσουμε τόσες πολλές θέσεις, αναγνωρίζουμε ότι υπάρχει πρόβλημα και ο λόγος που προκηρύσσουμε μαζί και τις πέντε θα σας πω και ποιος είναι. Διότι πολλές φορές, όταν προκηρύσσεις μία θέση ή δύο θέσεις έρχονται δυσκολότερα γιατροί, σκεπτόμενοι ότι, αν είναι μόνοι τους, δεν θα προλαβαίνουν καθόλου να ξεκουράζονται και θα είναι όλη τη μέρα στο νοσοκομείο. Και αυτοί που θέλουμε να μείνουν και να μη φύγουν θέλουμε να δουν ότι η πολιτεία εμπράκτως ανοίγει θέσεις και στην πραγματικότητα θέλουμε με αυτόν τον τρόπο να τους πείσουμε να μείνουν. Άρα όσα είπατε τα προσυπογράφω, είναι αληθή κι έχουμε δράσει κατ’ αυτόν τον τρόπο.

Έχουμε δράσει και με έναν άλλον τρόπο. Εκεί δεν θα συμφωνήσουμε, αλλά δεν πειράζει. Εγώ θα σας πω πώς το βλέπουμε εμείς και θα φανεί από το αποτέλεσμα αν έχουμε εμείς δίκιο ή εσείς.

Κατ’ αρχάς, να ενημερώσω το Σώμα, για να υπάρχει και μία διαδικασία ενημέρωσης, κύριε Πρόεδρε. Σε προηγούμενη ερώτηση προηγούμενου συναδέλφου είχα δεσμευτεί ότι θα προσληφθεί με μπλοκάκι γιατρός ογκολόγος στον Βόλο και πριν από λίγο ενημερώθηκα ότι προσελήφθη ο γιατρός, άρα καλύφθηκε αυτή η θέση. Το λέω για να φαίνεται και μια πρόοδος από τη διαδικασία.

Γιατί δεν έρχονται γιατροί στο ΕΣΥ; Γιατί αν ξεκινούσα να σας διαβάσω την απάντηση της υπηρεσίας για την προϊστορία προκηρύξεων θέσεων από το 2020 και εντεύθεν, έχουμε προκηρύξει όχι τόσες πολλές η αλήθεια είναι, τόσες πολλές μαζικά είναι η πρώτη φορά, αλλά έχουμε προκηρύξει κατά καιρούς θέσεις που πάνω από τις μισές δεν είχαν προσελκύσει το ενδιαφέρον.

Πιστεύουμε ότι ο τρόπος που λειτουργεί ως σήμερα το Εθνικό Σύστημα Υγείας και με τις συνθήκες όπως έχουν διαμορφωθεί στον ιδιωτικό τομέα καθιστούν τη θέση του γιατρού στο ΕΣΥ όχι τόσο ελκυστική όσο ήταν κάποτε. Για να την κάνουμε ελκυστικότερη, λοιπόν, καθιερώσαμε τον θεσμό των απογευματινών χειρουργείων -θα πω κάτι στη δευτερολογία μου-, ώστε να μπορούν να αυξηθούν οι αμοιβές τους. Για να κάνουμε ελκυστικότερη στη δημόσια διαβούλευση του νομοσχεδίου -είναι ήδη τώρα που μιλάμε σε δημόσια διαβούλευση, κύριε Πρόεδρε, και εσείς είστε γιατρός- έχουμε τη δυνατότητα γιατρών του ΕΣΥ να μπορούν να παρέχουν υπηρεσίες ιδιωτικές με μπλοκ παροχής υπηρεσιών εκτός του ωραρίου τους, έτσι ώστε -και κλείνω με αυτό- παραδείγματος χάριν ένας που αποφασίσει να γίνει παθολόγος στη Δράμα -η Δράμα έχει την ιδιομορφία το νοσοκομείο να είναι αρκετά μακριά από όμορα νοσοκομεία, δεν είναι εύκολη περιοχή η Δράμα, είναι δύσκολη περιοχή η Δράμα-, αλλά θα ξέρει ο παθολόγος που θα επιλέξει να πάει στη Δράμα ότι θα μπορεί να κάνει και ιδιωτικούς ασθενείς, ιδιωτικό κατάλογο ασθενών και να έχει και ένα επιπλέον εισόδημα.

Θα πω περισσότερα στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Κατ’ αρχάς, η Δράμα παραμένει δυσπρόσιτη περιοχή, κύριε Υπουργέ, εξαιτίας του ότι ένας δρόμος που ενώνει τη Δράμα με την Αμφίπολη και την Εγνατία Οδό σέρνεται επί είκοσι πέντε χρόνια.

Δεύτερον, έχετε δίκιο και συνομολογώ ότι για πρώτη φορά προκηρύξατε τόσες θέσεις, γιατί ακριβώς διαπιστώσατε το ατελέσφορο των προηγούμενων προκηρύξεων, ακριβώς διότι δεν πήγαινε κανένας να κάνει δεκαπέντε και δέκα και δώδεκα εφημερίες τον μήνα.

Το τρίτο που θέλω να πω είναι ότι προφανώς διαφωνούμε για την ιστορία των απογευματινών χειρουργείων. Θα σας μεταφέρω, όμως, μια εμπειρική άποψη. Κι έχει μεγάλη σημασία ότι σήμερα στην Αίθουσα είναι και ο εκ του ΠΑΣΟΚ προερχόμενος Βουλευτής Δράμας ο κ. Νικολαΐδης, γιατί είναι ένα πολύ σημαντικό θέμα και σωστά αποδεχθήκατε τη σοβαρότητα με την οποία το προσεγγίζουμε.

Έχοντας αυτή την εμπειρία του Νοσοκομείου της Δράμας, σας λέω ότι τα απογευματινά χειρουργεία θα είναι δώρο άδωρο, όπως και για πολλά επαρχιακά νοσοκομεία, γιατί δεν υπάρχει η απαραίτητη υποδομή είτε σε κλίνες είτε σε βοηθητικό προσωπικό. Ξέρετε -και το ξέρουν όλοι- ότι το χειρουργείο δεν είναι μόνο ο χειρουργός. Είναι και ο αναισθησιολόγος, είναι ο τραυματιοφορέας, είναι και ο εργαλειοδότης κ.λπ.. Δεν υπάρχουν οι άνθρωποι αυτοί οι οποίοι θα ενισχύσουν. Εν πάση περιπτώσει, δεν θέλω να είμαι μάντης κακών. Θέλω να περιμένω και θα το δούμε, θα το εκτιμήσουμε. Εδώ θα είμαστε.

Αυτό που σας έθεσα -και θέλω μια απάντηση- είναι εάν, εξαιτίας του ότι δεν τελεσφορεί η διαδικασία των προκηρύξεων, σκέφτεστε να κάνετε κάποιες άλλες θεσμικές πρωτοβουλίες. Γιατί ως θιασώτης της ελεύθερης αγοράς πήρατε τα μέτρα σας να λειτουργήσει και κάποιοι που θέλουν να γίνουν παθολόγοι στη Δράμα να έρθουν να χειρουργήσουν. Μπορεί να μη λειτουργήσει. Θεσμικά η ευθύνη σας φτάνει και πέραν εκείνου.

Για παράδειγμα, εξέφρασα μια άποψη εάν μπορεί να κηρυχθεί το νοσοκομείο της Δράμας άγονο. Το βελτιώνω, λέγοντας το εξής, εσείς θα το απαντήσετε: Μπορεί να κηρύσσεται άγονο αν, αφ’ ετέρου, μετά από τρεις διαδοχικές ανεπιτυχείς προκηρύξεις, οπότε εκ των πραγμάτων θα καθίσταται άγονο για τη συγκεκριμένη προκήρυξη. Έχουμε σκέψεις, έχουμε ιδέες, αυτό που δεν έχουμε είναι υπομονή. Γιατί ακριβώς ξέρετε πάρα πολύ καλά ότι η παθολογική κλινική αποτελεί ουσιαστικά τον πυρήνα, τη βάση της λειτουργίας ενός νοσοκομείου και με την έννοια αυτή δεν μας αρκεί ούτε η κατ’ επίφαση -λέω εγώ, η ουσιαστική, λέτε εσείς- λειτουργία των απογευματινών χειρουργείων -άλλωστε μιλάμε για παθολογική κλινική- ούτε και η ένεση -η ενίσχυση- αυτή με τους ιδιώτες.

Θα θέλαμε, λοιπόν, την άποψή σας για μια θεσμική, ουσιαστική και ολοκληρωμένη παρέμβαση.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, σας ευχαριστώ πολύ που είναι και ο συνάδελφος του ΠΑΣΟΚ εδώ. Δεν ήξερα ότι είναι από τη Δράμα. Χίλια συγγνώμη, θα το είχα αναφέρει πριν.

Το να διαφωνούμε δεν έχει σημασία. Να διαφωνούμε, δεν είναι υποχρεωτικό να συμφωνούμε κιόλας. Είπα ότι μεταρρυθμίσεις που τώρα έχω αναλάβει και κάνω μαζικά και γρήγορα θα κριθούν από το αποτέλεσμα. Οφείλω να σας πω ότι την περασμένη Παρασκευή είχαμε μια συνάντηση διαδικτυακή με όλους τους διοικητές και των εκατόν είκοσι πέντε νοσοκομείων. Ρώτησα ποιοι είναι οι διοικητές που δηλώνουν εκ των προτέρων -για να μην τους καλούμε σε αυτές τις συζητήσεις και τους πιέζουμε- ότι, λόγω ελλείψεων προσωπικού ή από τις συζητήσεις που κάνανε στο νοσοκομείο τους, το νοσοκομείο τους δεν πρόκειται να οργανώσει ούτε σε μια κλινική απογευματινά χειρουργεία. Μας δήλωσαν πέντε. Δεν ήταν η Δράμα μέσα σε αυτά τα πέντε. Άρα ο Διοικητής της Δράμας έχει αφήσει να εννοηθεί ότι πιθανόν και να διοργανώσουν. Θα το δούμε. Δεν έχω ημερομηνία για τη Δράμα για να σας το πω.

Ξέρετε ότι αύριο θα είμαστε με τον κ. Θεμιστοκλέους στη Θεσσαλονίκη, όπου θα παρευρεθούμε για συμβολικούς λόγους στην πρώτη διενέργεια απογευματινών χειρουργείων στο Νοσοκομείο «Παπαγεωργίου». Μετά θα μεταβούμε στο Νοσοκομείο ΑΧΕΠΑ, γιατί και το ΑΧΕΠΑ αποφάσισε να ξεκινήσει αύριο απογευματινά χειρουργεία. Την Πέμπτη ξεκινά απογευματινά χειρουργεία στον «Ευαγγελισμό», εδώ στην Αθήνα, αλλά και στο Πανεπιστημιακό Νοσοκομείο στη Λάρισα. Εγώ σιγά-σιγά θα δημοσιεύω στο επίσημο site του Υπουργείου, αλλά και στα social media του Υπουργείου Υγείας και στα δικά μου -δεν θέλω να περιαυτολογήσω, είναι λίγο πιο δημοφιλή από του Υπουργείου Υγείας, έχω λίγο περισσότερους followers-, για να μάθει ο κόσμος από ποια ημερομηνία, ποια κλινική και σε ποιο νοσοκομείο. Πάντως περίπου εκατόν πενήντα κλινικές έχουν δηλώσει ότι ενδιαφέρονται στο σύνολο της χώρας. Αυτό θα το δούμε πώς θα πάει.

Θέσατε, όμως, έναν προβληματισμό που δεν θέλω να τον αφήσω να περάσει, αν θα μπορούμε να συμπεριλάβουμε περιοχές, όπως η Δράμα, στις άγονες, που θα σήμαινε ότι θα συμπληρώναμε τις προκηρύξεις και με τα επιπλέον κίνητρα που ο χαρακτηρισμός «άγονη περιοχή» συμπαρασύρει. Θέλω να είμαι ειλικρινής, δεν το έχω ξαναπεί, μου δίνετε την ευκαιρία. Έχω ήδη ξεκινήσει μια εσωτερική συζήτηση στο Υπουργείο Υγείας και έχω κάνει και μια πρώτη συνάντηση με τον Πανελλήνιο Ιατρικό Σύλλογο για το πώς θα πρέπει να αναμορφώσουμε όλο το σύστημα με τις άγονες περιοχές και τι νοούμε άγονο σήμερα. Είναι λίγο διαφορετικό από ό,τι ήταν το 1983-1984. Δεν είναι ακριβώς το ίδιο.

Μπορώ να σας το πω από την αρχή. Εάν και τώρα που προκηρύξαμε δυνητικά πέντε θέσεις παθολόγου -δεν μπορούμε να βάλουμε παραπάνω, πέντε βάλαμε, ήδη είναι πολλές για ένα νοσοκομείο σαν τη Δράμα, πέντε ταυτόχρονα- πάλι δεν έχουμε, τότε προφανώς κάτι άλλο πρέπει να σκεφτούμε. Και αν σκεφτείτε ότι παράλληλα θα ψηφιστεί και το μπλοκάκι, άρα αυτό που είπα εγώ ότι πιστεύω ότι θα κάνει πιο ελκυστική τη θέση του παθολόγου και αυτό είναι σε λειτουργία και πάλι δεν έρθουν, τότε προφανώς δεν αποκλείω να συζητήσουμε και αυτό που είπατε. Δεν το αποκλείω καθόλου. Γενικά είμαστε σε μια συζήτηση αλλαγής όλου του συστήματος των άγονων.

Να φέρω ένα παράδειγμα που σκέφτομαι. Δεν σημαίνει ότι το έχουμε αποφασίσει, αλλά το σκέφτομαι. Παραδείγματος χάριν, θα μπορούσαμε να μειώσουμε για λίγο τα έτη παραμονής στις άγονες, που είναι πέντε χρόνια σήμερα, για παράδειγμα στα τέσσερα και μετά μπορείς να πας όπου θέλεις, γιατί ίσως τα πέντε χρόνια να είναι πολλά στην εποχή μας για να μείνει κάποιος μακριά. Θα το δούμε. Δεν θα αποφασίσω εύκολα. Θέλω να σας διαβεβαιώσω ότι θα ζητήσω και ακρόαση από την αρμόδια επιτροπή της Βουλής πριν αποφασίσω γι’ αυτό το θέμα, γιατί θέλω να πάρω και τη γνώμη των Βουλευτών όλης της επαρχίας, γιατί αυτούς αφορά περισσότερο και όχι τη δική μου εκλογική περιφέρεια, γιατί θέλω να ακούσω λίγο τι είναι αυτό που περίπου εκείνοι μου λένε. Είμαι πολύ πρόθυμος, εάν δούμε ότι πράγματι το σύστημα χρειάζεται αλλαγή, να το νομοθετήσουμε και ει δυνατόν γρήγορα, για να προλάβουμε και τη φετινή περίοδο.

Ο λόγος που δεν το έχω κάνει ακόμα είναι γιατί τώρα τρέχουν οι μεγάλες προσκλήσεις και πιθανόν κάποιες από τις περιοχές που θεωρούμε ότι δεν είναι τόσο ελκυστικές να γεμίσουν. Άρα να έχουμε έναν άλλο χάρτη μετά από μερικές εβδομάδες, γιατί όπως ξέρετε ο διορισμός γιατρών δεν κρατάει πολύ, δεν είναι όπως οι άλλες κατηγορίες που περνάνε μέσω ΑΣΕΠ και κάνουν και δύο και τρία χρόνια. Σε τρεις μήνες από σήμερα θα ξέρουμε ακριβώς πώς θα πάνε. Δεν είναι, δηλαδή, μεγάλο χρονικό διάστημα. Μέχρι τον Μάιο θα ξέρουμε και τότε θα μου κάνετε ερώτηση από τους πέντε πόσοι πήγαν στη Δράμα και πόσοι δεν πήγαν. Μετά θα μπορούμε να περάσουμε στην επόμενη συζήτηση, στην οποία είμαι απολύτως ανοιχτός και τη θεωρώ πολύ γόνιμη.

**ΘΕΟΦΙΛΟΣ ΞΑΝΘΟΠΟΥΛΟΣ:** Ως προσθήκη, επειδή βλέπω καλή διάθεση, ακόμη σκεφτείτε τη δυνατότητα να κηρύσσεται άγονη η κλινική και όχι το νοσοκομείο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα το δούμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

Συνεχίζουμε με την τρίτη με αριθμό 796/4-3-2024 επίκαιρη ερώτηση δεύτερου κύκλου του Βουλευτή Β΄ Δυτικής Αττικής της Κοινοβουλευτικής Ομάδας «Κομμουνιστικό Κόμμα Ελλάδας» κ. Χρήστου Τσοκάνη προς τον Υπουργό Υγείας, με θέμα: «Να εξασφαλισθούν ασφαλείς συνθήκες νοσηλείας των δεκάδων παθολογικών και πνευμονολογικών ασθενών στο Νοσοκομείο ʺΘριάσιοʺ και να ενισχυθεί με προσλήψεις μόνιμου ιατρικού, νοσηλευτικού και παραϊατρικού προσωπικού».

Κύριε συνάδελφε, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Καλησπέρα σε όλους και όλες.

Καζάνι που βράζει η δυτική Αττική, μέσα στην απελπισία, τα αδιέξοδα και τις δυσκολίες της καθημερινότητας. Παρ’ όλα αυτά, θα προσπαθήσω όσο μπορώ πιο ψύχραιμα να μεταφέρω τις αγωνίες και τις δυσκολίες πάνω στο ερώτημα που έχουμε υποβάλει στον Υπουργό Υγείας.

Το «Θριάσιο» Νοσοκομείο αποτελεί το επιστέγασμα των αγώνων των εργαζομένων, των βιοπαλαιστών της υπαίθρου, των μικρών αυτοαπασχολούμενων, της νεολαίας και όλων των κατοίκων της περιοχής του Θριασίου που, με τους κομμουνιστές μπροστά, επέβαλαν την ανέγερσή του στις κυβερνήσεις τις δεκαετίες του 1970 και του 1980. Η ανέγερσή του ήρθε να ικανοποιήσει τις τεράστιες υγειονομικές ανάγκες μιας μεγάλης έκτασης περιοχής με χιλιάδες μόνιμους κατοίκους και αυξημένα ποσοστά νοσηρότητας και θνησιμότητας του πληθυσμού που εργάζονταν στις βιομηχανικές ζώνες του Θριασίου, καθώς και του υψηλού αριθμού τροχαίων ατυχημάτων, δεδομένης και της γεωγραφικής θέσης του Θριασίου.

Σήμερα, στην περιοχή του Θριασίου ο μόνιμος πληθυσμός έχει διπλασιαστεί, ενώ ο αριθμός των εργαζομένων -εκτός των μόνιμων κατοίκων- που εργάζονται στις επιχειρήσεις ξεπερνάει τις εκατόν πενήντα χιλιάδες. Καθημερινά τα εργοδοτικά εγκλήματα σε βάρος των εργαζομένων πολλαπλασιάζονται. Θάνατοι, ακρωτηριασμοί, αναπηρίες, εγκαύματα και δεν έχει τέλος ο κατάλογος. Τα τροχαία περιστατικά, είτε με ΙΧ είτε με φορτηγό είτε με πεζούς που προσπαθούν να διασχίσουν τις ανύπαρκτες διαβάσεις στους δρόμους, αυξάνονται επικίνδυνα, λόγω και της χωρίς σχεδιασμό οδικής κυκλοφορίας κίνησης δεκάδων χιλιάδων φορτηγών βαρέος τύπου, ενώ οι καρκίνοι, τα εγκεφαλικά, τα αυτοάνοσα, τα πνευμονολογικά, τα ψυχολογικά και ορθοπεδικά περιστατικά αυξάνονται με γεωμετρική πρόοδο, λόγω της ατμοσφαιρικής ρύπανσης, του τρόπου ζωής, των πυρκαγιών, της λειτουργίας της χωματερής και του χαμηλού βιοτικού επιπέδου των κατοίκων.

Γίνεται, λοιπόν, κατανοητή από όλους μας η ανάγκη το μοναδικό νοσοκομείο της περιοχής να λειτουργεί σύμφωνα με τις δυνατότητες της επιστήμης, της τεχνολογίας, των υποδομών του 21ου αιώνα, και όχι περασμένων δεκαετιών, για την ικανοποίηση των σύγχρονων αναγκών υγείας των εργαζομένων και των κατοίκων της περιοχής.

Σήμερα, λοιπόν, περισσότεροι από εκατόν είκοσι παθολογικοί και πνευμονολογικοί ασθενείς -κρατήστε τα νούμερα- νοσηλεύονται σε επικίνδυνες συνθήκες, λόγω των μεγάλων ελλείψεων προσωπικού και της ανεπάρκειας κλινών παθολογικού τομέα, διασκορπισμένοι σε διαφορετικές κλινικές και διαφορετικούς ορόφους του «Θριάσιου» Νοσοκομείου, κάτι που επιβεβαιώνεται και από αλλεπάλληλα έγγραφα των ιατρών της Α΄ και Β΄ παθολογικής και πνευμονολογικής κλινικής.

Αυτό το σκηνικό είναι αποτέλεσμα των μεγάλων ελλείψεων σε ειδικευμένους παθολόγους, δεδομένου ότι σε καθεμία από τις παθολογικές κλινικές υπηρετούν μόνο πέντε ειδικευμένοι γιατροί και μάλιστα στη μία ο ένας συνταξιοδοτήθηκε, ενώ στην άλλη πρόκειται να συνταξιοδοτηθεί και ένας ή δύο ειδικευόμενοι ιατροί εφημερεύουν για περισσότερους από εβδομήντα παθολογικούς ασθενείς με μόνο έναν ειδικευμένο.

Ακόμη πιο επικίνδυνη είναι η συνεχιζόμενη υποστελέχωση της πνευμονολογικής κλινικής, όπου υπηρετούν μόνο τέσσερις ειδικευμένοι ιατροί από τους οποίους η μία απουσιάζει λόγω άδειας ανατροφής. Έτσι, λοιπόν, έχουμε το φαινόμενο σε μια τόσο σημαντική, υψηλών για την περιοχή απαιτήσεων κλινική οι τρεις γιατροί να κάνουν δέκα εφημερίες ο καθένας, ενώ στα όρια της ανθρώπινης αντοχής είναι οι τέσσερις έως πέντε εφημερίες τον μήνα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, είστε στα τέσσερα λεπτά.

**ΧΡΗΣΤΟΣ ΤΣΟΚΑΝΗΣ:** Σας ευχαριστώ πολύ.

Θα ήθελα να μη μας διακόψετε, γιατί φέρνω πολλή αγωνία και πολλή ένταση από την περιοχή ενός νοσοκομείου που παραλίγο να καεί το καλοκαίρι και να μην είχαν οι ασθενείς χώρο να περιθαλπτούν.

Παρόμοιες είναι οι ελλείψεις σε νοσηλευτικό και βοηθητικό υγειονομικό προσωπικό στην πνευμονολογική και στις Α΄ και Β΄ παθολογικές κλινικές, αλλά και στην κλινική ΩΡΛ, τη νευροχειρουργική, την ορθοπεδική και χειρουργική, όπου υπάρχει το επικίνδυνο φαινόμενο νοσηλείας ασθενών με λοιμώξεις δίπλα σε χειρουργημένους και αυτοανοσοκατεσταλμένους ασθενείς.

Συνολικά στο «Θριάσιο» Νοσοκομείο παραμένουν ογδόντα τρεις θέσεις κενές νοσηλευτικού και μαιευτικού προσωπικού, σαράντα οκτώ θέσεις τραυματιοφορέων και βοηθών θαλάμου κενές, με αποτέλεσμα μόνο δυο ή τρεις νοσηλευτές ανά βάρδια να έχουν την ευθύνη για περισσότερους από τριάντα πέντε ασθενείς, ενώ η έλλειψη τραυματιοφορέων έχει σαν αποτέλεσμα να καθυστερεί η διεκπεραίωση εξετάσεων και εισαγωγών όπως και η μεταφορά ασθενών για χειρουργικές επεμβάσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε φθάσει τα πέντε λεπτά.

**ΧΡΗΣΤΟΣ ΤΣΟΚΑΝΗΣ:** Ολοκληρώνω σε μισό λεπτό.

Ερωτάται, λοιπόν, ο κύριος Υπουργός, πρώτον, τι μέτρα θα λάβει ώστε να προκηρυχθούν άμεσα όλες οι κενές θέσεις παθολόγων και πνευμονολόγων στον βαθμό του επιμελητή Β΄ και να ενισχυθεί το Νοσοκομείο «Θριάσιο» με επείγουσες προσλήψεις μόνιμου νοσηλευτικού και βοηθητικού υγειονομικού προσωπικού. Δεύτερον, τι μέτρα θα πάρει ώστε να προχωρήσει η σύσταση και στελέχωση με τις αναγκαίες προσλήψεις μόνιμου ιατρικού και νοσηλευτικού προσωπικού τρίτης παθολογικής κλινικής, για να εξασφαλιστούν οι ασφαλείς συνθήκες νοσηλείας και παθολογικών ασθενών που νοσηλεύονται διασκορπισμένοι σε κλινικές του χειρουργικού τομέα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, χρειαστήκαμε πέντε λεπτά και τριάντα τέσσερα δευτερόλεπτα. Σας λέω ότι στη δευτερολογία σας πρέπει να είστε εντός του χρόνου σας. Διαφορετικά θα σας διακόψω.

Με συγχωρείτε πάρα πολύ, αλλά ξεφύγαμε.

Ελάτε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε Πρόεδρε.

Πάω γρήγορα, για να μη χάσω τον χρόνο.

Δεν είναι το «Θριάσιο» Νοσοκομείο κατά τον τρόπο που το περιγράψατε από τα πολύ αδικημένα νοσοκομεία αυτής της χώρας. Συγκεκριμένα, στο παθολογικό τμήμα οι οργανικές θέσεις είναι δώδεκα. Σήμερα υπηρετούν δέκα. Υπάρχουν δύο κενές θέσεις, οι οποίες έχουν προκηρυχθεί στις 6 Μαρτίου του 2024. Στο πνευμονολογικό τμήμα οι θέσεις είναι επτά. Υπηρετούν τέσσερις. Υπάρχουν τρεις κενές θέσεις, αλλά αυτή τη στιγμή που μιλάμε έχουν προκηρυχθεί και οι τρεις. Αναμένεται η έκδοση των οριστικών αποτελεσμάτων της προκήρυξης 7Κ για το νοσηλευτικό προσωπικό απ’ όπου το νοσοκομείο έχει εγκριθεί να πάρει δεκατρείς ΠΕ Νοσηλευτικής, είκοσι επτά ΤΕ Νοσηλευτικής, δώδεκα ΔΕ Βοηθών Νοσηλευτών. Έχει ήδη ολοκληρωθεί μία πρόσληψη υπαλλήλου κλάδου ΠΕ Νοσηλευτικής. Όσον αφορά τους τραυματιοφορείς και τους βοηθούς θαλάμου έχουν γίνει προσλήψεις μέσω του προγράμματος ΟΑΕΔ τριών κλάδου μεταφορέων ασθενών και τριών βοηθών θαλάμου. Επιπρόσθετα έχει σταλεί αίτημα στο Υπουργείο Υγείας και έχει γίνει δεκτό για δέκα επικουρικούς υπαλλήλους τραυματιοφορέων και ακολουθεί νέο αίτημα στον ΟΑΕΔ για πρόσληψη για άλλους δέκα ανθρώπους ως τραυματιοφορείς.

Άρα, σύμφωνα με τα επίσημα στοιχεία, το Νοσοκομείο «Θριάσιο» έχει αυτή τη στιγμή το 100% των ελλειπουσών οργανικών του θέσεων σε προκήρυξη, σε υπηρεσία περίπου το 75% των οργανικών του θέσεων και έχει πάρει και επιπλέον θέσεις από το πρόγραμμα του ΟΑΕΔ, αναλογικά περισσότερους από κάθε άλλο νοσοκομείο. Άρα όλη αυτή η ιερά οργή που βγάλατε… Πριν οι συνάδελφοι από τη Δράμα… Να δεχθώ ότι εκεί τα κενά είναι πολλά. Στις πέντε οργανικές παθολόγων είχαν έναν. Εσείς στις δώδεκα να υπηρετούν οι δέκα και οι δύο να είναι προκηρυγμένες θέσεις και να κάνετε αυτή την επανάσταση;

Με συγχωρείτε, κύριε συνάδελφε, αλλά αντιλαμβανόμενοι πλήρως την αξία του «Θριασίου» Νοσοκομείου, τη θέση του στη δυτική Αττική, τη σημασία του για τον τοπικό πληθυσμό… Και θα μου επιτρέψετε να πω, αν και Βουλευτής Βόρειας Αθήνας, ως Υπουργός Ανάπτυξης, επειδή είχα ιδιαίτερη ασχολία με τα ναυπηγεία Ελευσίνας, έχω γίνει τρόπον τινά και τοπικός οιονεί Βουλευτής και δεν θα άφηνα το «Θριάσιο» Νοσοκομείο έξω από τη φροντίδα μου.

Άρα το νοσοκομείο είναι στην πρώτη ταχύτητα, επαναλαμβάνω με το σύνολο, το 100% των ελλειπουσών οργανικών θέσεων σε προκήρυξη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, εντός του χρόνου απαρέγκλιτα.

Παρακαλώ.

**ΧΡΗΣΤΟΣ ΤΣΟΚΑΝΗΣ:** Κύριε Πρόεδρε, θα ήθελα μία ανοχή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα τι ανοχή να σας δείξω; Μιλήσατε έξι λεπτά.

**ΧΡΗΣΤΟΣ ΤΣΟΚΑΝΗΣ:** Είναι ο λόγος μας…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, μιλήσατε έξι λεπτά. Παρακαλώ τα τρία, να τελειώνουμε.

**ΧΡΗΣΤΟΣ ΤΣΟΚΑΝΗΣ:** Κατ’ αρχάς, διαπιστώνουμε, με πολλή ένταση, ότι, βλέποντας τις περιοδείες και τις κινητοποιήσεις μας γύρω από το νοσοκομείο και από τα κέντρα υγείας, όπου διαπιστώνουμε όλα αυτά τα κενά και θα ήθελα να έρθετε, κύριε Υπουργέ, στο Θριάσιο, να επικοινωνήσετε και με τους κατοίκους και με τους γιατρούς, διαπιστώνουμε ότι μόλις τρέξαμε να καταθέσουμε την ερώτηση για το «Θριάσιο», αμέσως έτρεξε η Κυβέρνηση να προκηρύξει κάποιες ελάχιστες θέσεις γιατρών. Μόλις τρέξαμε να σηκώσουμε το ζήτημα για τα κέντρα υγείας, αμέσως έτρεξε η Κυβέρνηση με τους τοπικούς Βουλευτές, ειδικά στο Κέντρο Υγείας Μεγάρων να κάνει περιοδεία. Όμως τα κενά είναι τραγικά, είναι μεγάλα. Και τα κενά θα τα μετράμε σύμφωνα με τις σημερινές ανάγκες, παίρνοντας υπ’ όψιν ότι τα οργανογράμματα των νοσοκομείων είναι προ εικοσιπενταετίας, ακόμα και για το «Θριάσιο» της δεκαετίας του 1990.

Για να δούμε όμως, γιατί ξέρετε τι λέει: «χαρτί μιλήσει, καρδιά ραγίσει». Το «Θριάσιο» Νοσοκομείο εφημερεύει κάθε τέσσερις μέρες. Τη μια μέρα εφημερεύει η Α΄ και την άλλη η Β΄ παθολογική κλινική και θα πάω γρήγορα. Η κάθε κλινική έχει τριάντα έξι κρεβάτια, δηλαδή και οι δύο μαζί εβδομήντα δύο. Σε κάθε εφημερία του νοσοκομείου, ειδικά μετά το κλείσιμο του «Λοιμωδών», προκύπτει ανάγκη για εβδομήντα έως εβδομήντα πέντε ασθενείς σε κάθε κλινική. Δηλαδή σύνολο εκατόν σαράντα πέντε. Έχουμε, λοιπόν, εβδομήντα τρεις ασθενείς περισσότερους, διπλάσιους και βάλε, των υποδομών σε κλίνες της Α΄ και της Β΄ παθολογικής κλινικής.

Ελάτε να δείτε τους ασθενείς. Ασθενείς που με μεγάλο ρίσκο μοιράζονται σε άλλους ορόφους, με αποτέλεσμα να απέχει κάθε γιατρός δυο ή τρεις ορόφους από τον ασθενή. Άρα η ανάγκη δημιουργίας τρίτης παθολογικής κλινικής, γιατί εκεί είναι το δεύτερο ερώτημα, επιβάλλεται, με την πρόσληψη μόνιμου ιατρικού, νοσηλευτικού, βοηθητικού και διοικητικού προσωπικού. Χαρακτηριστικό είναι το παράδειγμα και των τελευταίων εφημεριών, που, αν ρωτήσετε τους γιατρούς, θα σας πουν ότι έτρεχαν ανάμεσα σε τρεις ορόφους να επισκεφθούν τους ασθενείς.

Δεύτερον, μετά την κατάθεσή μας βγήκε ανακοίνωση για προκήρυξη κενών θέσεων ιατρών, δύο παθολόγων, δύο πνευμονολόγων και άλλων επτά ειδικοτήτων, σύνολο έντεκα γιατροί. Από τις τριάντα έξι θέσεις του προ εικοσιπενταετίας οργανογράμματος του ιατρικού προσωπικού, πάλι λείπουν είκοσι πέντε. Μαθηματικά είναι. Ενώ για τις ογδόντα τρεις κενές θέσεις νοσηλευτικού και μαιευτικού προσωπικού και τις σαράντα οκτώ θέσεις βοηθητικού υγειονομικού προσωπικού, από την προκήρυξη τον Οκτώβριο του 2022, δεν έχουν εκδοθεί ακόμα τα οριστικά αποτελέσματα και δεν έχει έρθει κανείς.

Απαράδεκτη είναι επίσης και η μη έγκριση του αιτήματος της ίδιας της διοίκησης του «Θριάσιου» Νοσοκομείου για ενίσχυση με είκοσι επικουρικούς εργαζόμενους απαραίτητους για τη σωστή λειτουργία του νοσοκομείου. Στο «Θριάσιο» Νοσοκομείο περιμένουν για χειρουργεία οκτώ έως δώδεκα μήνες. Και κόψτε με, κύριε Πρόεδρε, να το πούμε στους ασθενείς που περιμένουν δώδεκα μήνες σε λίστες αναμονής περίπου χίλιοι τριακόσιοι, χίλιοι τετρακόσιοι ασθενείς, ενώ στην ορθοπεδική κλινική είναι σε αναμονή εκατόν δέκα, γεγονός που προκαλεί τεράστιο πρόβλημα στους ασθενείς, βάζοντας σε κίνδυνο τη ζωή τους, την υγεία τους, αφήνοντάς τους μόνιμες αναπηρίες. Στο νοσοκομείο υπάρχουν δεκατρείς χειρουργικές αίθουσες εκ των οποίων ανακαινίστηκαν οι οκτώ, ενώ λειτουργούν μόνο οι έξι από τις οκτώ και μία από τις μη ανακαινισθείσες.

Καταλαβαίνετε, λοιπόν, ότι η έλλειψη σε αναισθησιολόγους που είναι τεράστια, ενώ όταν προκηρύχθηκε μία κοινή θέση παρουσιάστηκαν δύο είναι σημαντικά στοιχεία να τα ακούει το κοινό. Πρέπει να επισημάνουμε ότι στους εναπομείναντες αναισθησιολόγους οι περισσότεροι από τους οποίους έχουν ήδη ηλικία πάνω από πενήντα πέντε, τους οφείλονται άδειες από το 2022.

Επίσης, υπάρχουν κενά σε δώδεκα θέσεις χειριστών ιατρικών συσκευών και βοηθών, έξι τεχνολογικών ακτινολογικών και χειριστών εφαρμοστών, δεκαοκτώ θέσεις προσωπικού στην τεχνική υπηρεσία και έξι θέσεις διοικητικού προσωπικού. Επίσης, στην περιοχή υπολειτουργούν…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κλείστε, κύριε συνάδελφε.

**ΧΡΗΣΤΟΣ ΤΣΟΚΑΝΗΣ:** Θα ήθελα ένα λεπτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, δεν έχετε ένα λεπτό.

**ΧΡΗΣΤΟΣ ΤΣΟΚΑΝΗΣ:** Μην εξαντλείτε στους Βουλευτές του ΚΚΕ, κύριε Κωνσταντινόπουλε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, κύριε συνάδελφε, αλλά έχετε μιλήσει έξι λεπτά στην πρωτολογία σας.

**ΧΡΗΣΤΟΣ ΤΣΟΚΑΝΗΣ:** Είναι η πρώτη φορά που η δυτική Αττική έβγαλε Βουλευτή που μιλάει για τα προβλήματα και θα ακουστούν μέσα στο Κοινοβούλιο. Είτε είναι για τον ποντιακό Ελληνισμό είτε είναι για τους εργάτες είτε είναι για τους Ελευσίνιους…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αφήστε τα αυτά. Παντού έχει εργάτες. Και στην Τρίπολη έχει εργάτες και παντού έχει εργάτες.

**ΧΡΗΣΤΟΣ ΤΣΟΚΑΝΗΣ:** Εντάξει, κύριε Κωνσταντινόπουλε, αφήστε με να ολοκληρώσω και μη μου διακόπτετε τον ειρμό μου.

Σας ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας αφήνω δέκα δευτερόλεπτα για να τελειώσετε.

**ΧΡΗΣΤΟΣ ΤΣΟΚΑΝΗΣ:** Όχι, δεν θα με αφήσετε δέκα δευτερόλεπτα. Θα μου δώσετε ενάμισι λεπτό να ολοκληρώσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, δεν θα σας αφήσω. Θα σας λέω ότι θα σας διακόψω.

**ΧΡΗΣΤΟΣ ΤΣΟΚΑΝΗΣ:** Παρ’ όλα αυτά, δεν έχει προκηρυχθεί -επίσης να το κρατήσουμε- καμμία θέση από τις χίλιες θέσεις νοσηλευτών και φυσικοθεραπευτών για τις ΜΕΘ σε πανελλήνιο επίπεδο που συστάθηκαν με τον ν.4690/2020 κ.λπ..

Επίσης, γνωρίζουμε καλά ότι δεν έχουν ολοκληρωθεί οι προκηρύξεις για την πρόσληψη παραϊατρικού, τεχνικού, διοικητικού προσωπικού που έχουν επανειλημμένα εξαγγείλει ο Πρωθυπουργός και οι Υπουργοί Υγείας από τον ένατο του 2020.

Γνωρίζουμε, επίσης, ότι θα προκηρυχθούν επτακόσιες τέσσερις θέσεις ιατρών. Οι κενές θέσεις, όμως, είναι πάνω από έξι χιλιάδες. Έτσι, λοιπόν, υπολείπονται πέντε χιλιάδες τριακόσιοι. Με αυτούς τι πρόκειται να γίνει; Και πρέπει να λάβει κανείς, όπως είπα και πρωτύτερα, ότι οι ανάγκες των νοσοκομείων…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ. Ελάτε.

**ΧΡΗΣΤΟΣ ΤΣΟΚΑΝΗΣ:** …είναι περισσότερες.

Και τελειώνω, η τελευταία παράγραφος.

Αυτή η απαράδεκτη κατάσταση είναι το αποτέλεσμα της εφαρμογής από όλες τις κυβερνήσεις της στρατηγικής της Ευρωπαϊκής Ένωσης σύμφωνα με την οποία η υγεία αποτελεί αποκλειστική ευθύνη για τις λαϊκές οικογένειες και πεδίο επέκτασης της επιχειρηματικής δράσης και αύξηση της κερδοφορίας για τους ομίλους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, ευχαριστούμε.

Έχετε μιλήσει δώδεκα λεπτά.

**ΧΡΗΣΤΟΣ ΤΣΟΚΑΝΗΣ:** Σας περιμένουμε στη δυτική Αττική να απολογηθείτε γιατί με διακόψατε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακούστε να δείτε σχετικά με το να απολογηθώ, είστε Βουλευτής εκεί και θα πάτε να πείτε ό,τι θέλετε στους πολίτες εκεί. Όμως, έχετε μιλήσει δώδεκα λεπτά απέναντι στους συναδέλφους σας, γιατί εδώ απολογείστε απέναντι στους συναδέλφους και στο Σώμα, και αυτό είναι μοναδικό. Όταν θα πάτε στους πολίτες θα απολογηθείτε. Εγώ θα πάω στην Αρκαδία, εσείς στη δυτική Αττική. Εδώ στους συναδέλφους σας έχετε μιλήσει δώδεκα λεπτά αντί για πέντε. Ακούσατε τι σας είπα; Όλοι οι συνάδελφοι αγαπούν τον τόπο τους το ίδιο. Αυτή είναι η δική μου άποψη. Από εκεί και πέρα, ο καθένας λέει ό,τι θέλει.

**ΧΡΗΣΤΟΣ ΤΣΟΚΑΝΗΣ:** Δείχνετε υπερβάλλοντα ζήλο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κανέναν υπερβάλλοντα ζήλο δεν δείχνω. Το ΚΚΕ το λέει συνήθως αυτό και καλά κάνει. Μιλήσατε δώδεκα λεπτά αντί για πέντε. Όλοι οι προηγούμενοι συνάδελφοί σας δεν ξεπέρασαν τα έξι λεπτά. Όλοι αγαπούν το ίδιο την περιοχή τους.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, θα πω μόνο το τελευταίο που μπορεί να μην το άκουσε ο κύριος συνάδελφος όσον αφορά τους νοσηλευτές. Από την 7Κ/2022 έχουν εγκριθεί για το «Θριάσιο» δεκατρείς νοσηλευτές ΠΕ, είκοσι επτά ΤΕ και δώδεκα ΔΕ. Δηλαδή πενήντα δύο θέσεις.

**ΧΡΗΣΤΟΣ ΤΣΟΚΑΝΗΣ:** Δεν έχουν καλυφθεί οι θέσεις, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, είστε Βουλευτής και το γνωρίζετε. Η διαδικασία γίνεται μέσω του ΑΣΕΠ, δεν γίνεται μέσω του Υπουργείου Υγείας. Η διαδικασία διορισμού των νοσηλευτών και του λοιπού προσωπικού δεν γίνεται με τη διαδικασία που γίνονται οι γιατροί, που είναι η ταχεία διαδικασία. Θέλω να συμφωνήσω μαζί σας ότι οι διαδικασίες του ΑΣΕΠ είναι αργές. Κι εγώ θα ήθελα να έχουν ήδη καλυφθεί αυτές οι θέσεις. Αν θέλετε να μιλήσουμε σοβαρά γιατί αργούν, πολύ ευχαρίστως. Δεν είναι τόσο ευθύνη του ΑΣΕΠ. Είναι βαριά η γραφειοκρατική διαδικασία και οι υποχρεώσεις που οι αποφάσεις του Συμβουλίου της Επικρατείας επιβάλλουν να εφαρμόζονται για την απόλυτη διαφάνεια και ισονομία. Και, άρα, πράγματι υπάρχει καθυστέρηση. Όμως, οι θέσεις έχουν προκηρυχθεί και καλυφθεί. Έχουν γίνει οι αιτήσεις και έχουν εγκριθεί και οι θέσεις. Είναι πια στην τελική ευθεία για να προσληφθούν.

Κατά συνέπεια το ότι δεν έχουν γίνει οι αιτήσεις δεν ισχύει, γιατί είναι ήδη πενήντα οκτώ εγκεκριμένες θέσεις. Και επαναλαμβάνω, επειδή φέτος έχουμε ένα ευρύ πρόγραμμα προσκλήσεων νοσηλευτών, έχουμε ήδη προκηρύξει δύο χιλιάδες εκατόν σαράντα πέντε επιπλέον θέσεις νοσηλευτικού προσωπικού και εκεί θα πάρει το «Θριάσιο» Νοσοκομείο μια σημαντική μερίδα.

Άρα επαναλαμβάνω, δεν υπολείπεται το ενδιαφέρον μας για το «Θριάσιο» του δικού σας, ούτε και δέχομαι ότι θα πάμε να απολογηθούμε. Εγώ στη δυτική Αττική πηγαίνω συχνά. Σας είπα ότι την απολογιστική μου δράση για τα τέσσερα χρόνια ως Υπουργός Ανάπτυξης την έκανα στην Ελευσίνα, στην καρδιά της δυτικής Αττικής, στα ναυπηγεία. Είχε έρθει από την περιοχή πλήθος κόσμου, χιλιάδες κόσμου. Η περιοχή αυτή έβγαλε πρώτη τη Νέα Δημοκρατία στις πρώτες εκλογές με πολύ μεγάλη διαφορά, επειδή ο κόσμος αναγνώρισε το πολύ μεγάλο ενδιαφέρον αυτού του Πρωθυπουργού και αυτής της Κυβέρνησης για τη δυτική Αττική.

**ΧΡΗΣΤΟΣ ΤΣΟΚΑΝΗΣ:** Το χαμηλότερο ποσοστό πήρατε, 32%.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ξέρετε να είχε ποτέ ισχυρό ποσοστό η Νέα Δημοκρατία στη δυτική Αττική; Πάρα ταύτα, ενώ πάντα ήμασταν δεύτεροι, τρίτοι, τέταρτοι, τώρα ήμασταν σταθερά πρώτοι και με πολύ μεγάλη διαφορά.

Άρα ο λαός της δυτικής Αττικής επιβράβευσε την Κυβέρνηση του Κυριάκου Μητσοτάκη κι εμένα προσωπικά και τους ευχαριστώ για τη συγκλονιστική τους συμμετοχή τη μέρα εκείνη, με βροχή, στην Ελευσίνα, που δεν μπορούσε να πλησιάσει ούτε αυτοκίνητο από το πλήθος του κόσμου ο οποίος ήρθε. Και το ξέρετε γιατί είστε Βουλευτής της περιοχής.

Για το Κέντρο Υγείας Μεγάρων, πρέπει να σας πω ότι πράγματι ήρθε στο γραφείο μου ο Βουλευτής δυτικής Αττικής και Υφυπουργός Εξωτερικών κ. Γιώργος Κώτσηρας μαζί με τον συνεργάτη του Σταμάτη Πουλή και συζητήσαμε για το θέμα των προσλήψεων στο Κέντρο Υγείας Μεγάρων. Άλλωστε, έχω κάνει και σημαντική συζήτηση γι’ αυτό με τον Αντιπρόεδρο της Βουλής κ. Θανάση Μπούρα, που επίσης έχει δείξει πάρα πολύ μεγάλο ενδιαφέρον, και με τον κ. Λιάκο. Πρέπει να σας πω ότι και οι τοπικοί Βουλευτές της Νέας Δημοκρατίας έχουν δείξει ανάλογο ενδιαφέρον με το δικό σας και μεγαλύτερο.

Οφείλω να σας πω επίσης ότι δεν έγινε καμμία αλλαγή λόγω της ερωτήσεώς σας. Είχα προαναγγείλει από την πρώτη μέρα που πήγα στο Υπουργείο ότι ετοιμάζεται το πρόγραμμα προσλήψεων του 2024. Το πρόγραμμα προσλήψεων του 2024 συμπεριλαμβάνει εξίμισι χιλιάδες προκηρύξεις θέσεων μόνιμου προσωπικού στο ΕΣΥ. Είναι το μεγαλύτερο πρόγραμμα μόνιμων προσλήψεων στο ΕΣΥ από την ίδρυσή του για ένα χρόνο. Σε αυτό το πρόγραμμα έχουμε χίλιες επτακόσιες θέσεις για ιατρούς -τώρα προκηρύσσουμε τις επτακόσιες- και θα γίνουν και άλλες χίλιες προϊόντος του χρόνου για να δούμε πώς πηγαίνουν οι προκηρύξεις. Και έχουμε και βεβαίως πάνω από τρεις χιλιάδες προκηρύξεις νοσηλευτικού προσωπικού και πάνω από δυόμισι χιλιάδες λοιπού προσωπικού, τραυματιοφορέων και λοιπού προσωπικού σε εποπτευόμενους φορείς και νοσοκομεία.

Άρα δεν ενδιαφέρεστε εσείς περισσότερο από εμάς για το ΕΣΥ, ούτε ενδιαφέρεστε εσείς περισσότερο από εμάς για το «Θριάσιο». Επαναλαμβάνω, το «Θριάσιο» Νοσοκομείο έχει αυτή τη στιγμή σε προκήρυξη, όλες μα όλες, το 100%, των αιτουμένων από το νοσοκομείο θέσεών του. Δεν μπορούμε να προκηρύξουμε πέραν των οργανικών θέσεων, όπως καλώς γνωρίζετε, ούτε μία.

Να είστε καλά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δεύτερη, με αριθμό 774/26-2-2024, επίκαιρη ερώτηση πρώτου κύκλου της Βουλευτού Ηρακλείου της Κοινοβουλευτικής Ομάδας του «ΠΑΣΟΚ - Κίνημα Αλλαγής» κ. Ελένης Βατσινά προς τον Υπουργό Κλιματικής Κρίσης και Πολιτικής Προστασίας με θέμα: «Έλλειψη Κανονισμού Λειτουργίας Ειδικής Μονάδας Δασικών Επιχειρήσεων (ΕΜΟΔΕ) και ανάγκη στελέχωσης της 3ης ΕΜΟΔΕ (Κρήτης) εν όψει της πρόσληψης εποχικών πυροσβεστών στο Διαγωνισμό της Πυροσβεστικής ΦΕΚ ΑΣΕΠ 52/13-12-2023».

Ελάτε, κυρία συνάδελφε.

**ΕΛΕΝΗ ΒΑΤΣΙΝΑ:** Ευχαριστώ κύριε Πρόεδρε.

Κύριε Υπουργέ, το 2022 συστάθηκαν έξι Ειδικές Μονάδες Δασικών Επιχειρήσεων, οι ΕΜΟΔΕ. Οι μονάδες αυτές συνέδραμαν στις δασικές πυρκαγιές το καλοκαίρι του 2022, στη συνέχεια, όμως, κλήθηκαν και με αποτελεσματικότητα συνέδραμαν σε πολλά συμβάντα ανά την Ελλάδα.

Θα μου επιτρέψετε εδώ να επαινέσω φυσικά το τεράστιο έργο τους, τη συμβολή τους και την αυταπάρνηση των ανθρώπων αυτών.

Να έρθω, όμως, πιο συγκεκριμένα στην Κρήτη. Η 3η μονάδα ΕΜΟΔΕ που εδρεύει στην Κρήτη συνέδραμε στις πλημμύρες του Οκτωβρίου του 2022 στη Σητεία και την Αγία Πελαγία, στη διάσωση ορειβάτη στο φαράγγι της Σαμαριάς με ελικόπτερο της ίδιας υπηρεσίας, μαζί με την 3η ΕΜΑΚ, στο πολύνεκρο δυστύχημα των Τεμπών, επίσης μαζί με την ΕΜΑΚ, το περσινό καλοκαίρι του 2023 στις πυρκαγιές στη Ρόδο, την Πάρνηθα και τον Έβρο και ταυτόχρονα στις πλημμύρες στη Λάρισα και τον Βόλο.

Σχεδόν δύο χρόνια μετά την έναρξη λειτουργίας των ΕΜΟΔΕ, με την κλιματική κρίση, την καταστροφή μεγάλων δασικών εκτάσεων και την καταστροφή από πλημμύρες και χιονοπτώσεις, η Κυβέρνηση αποφάσισε να δημιουργήσει επιπλέον δέκα μονάδες ΕΜΟΔΕ. Έχει ήδη προκηρυχθεί και μάλλον μέχρι τις 20 Μαρτίου ολοκληρώνεται ο διαγωνισμός για την πρόσληψη εποχικών πυροσβεστών, ως πυροσβέστες δασικών επιχειρήσεων.

Λόγω των προϋποθέσεων της προκήρυξης, οι περισσότεροι συμμετέχοντες στον διαγωνισμό είναι ήδη εποχικοί πυροσβέστες. Επομένως θα τοποθετηθούν ως πυροσβέστες σε διάφορες μονάδες ανά την Ελλάδα, με αποτέλεσμα οι τωρινές μονάδες τους να αποδυναμωθούν.

Με την προκήρυξη, λοιπόν, θα έχουμε ανακατανομή του πυροσβεστικού προσωπικού, αφού οι σημερινοί εποχικοί πυροσβέστες θα φύγουν από τις υπηρεσίες τους για άλλες περιοχές, εγκαταλείποντας οικογένειες και σπίτια.

Ένα παράδειγμα, από την Κρήτη συμμετέχουν στον διαγωνισμό σαράντα έξι άτομα από διάφορες υπηρεσίες. Αν επιλεγούν και τοποθετηθούν οπουδήποτε στην Ελλάδα εκτός Κρήτης, οι τωρινές υπηρεσίες τους θα υποστελεχωθούν και η υποστελέχωση αυτή δεν δύναται να καλυφθεί από την υπάρχουσα 3η ΕΜΟΔΕ Κρήτης. Εδώ έρχεται να προστεθεί και το πρόβλημα της ελλείψεως κανονισμού λειτουργίας των ΕΜΟΔΕπου θα αναπτύξω στη δευτερολογία μου.

Είναι, επομένως, σημαντικό να λυθεί το πρόβλημα αυτό με τις μετακινήσεις στελεχών σε άλλες περιοχές εκτός Κρήτης, διασφαλίζοντας την εντοπιότητα.

Είναι αυτονόητο εν όψει των ιδιαίτερα κρίσιμων συνθηκών, που αντιμετωπίζει τα τελευταία χρόνια η χώρα μας στον τομέα των φυσικών καταστροφών ότι πρέπει άμεσα να ληφθούν μέτρα για την ενίσχυση και τη στελέχωση της 3ης ΕΜΟΔΕ.

Για τους λόγους αυτούς ερωτάσθε, κύριε Υπουργέ: Θα προχωρήσετε και με ποιο χρονοδιάγραμμα στην πλήρη στελέχωση της 3ης μονάδας ΕΜΟΔΕ; Θα προχωρήσετε σε ρύθμιση που θα εξασφαλίσει τον διορισμό των νέων στελεχών της Πυροσβεστικής σε υπηρεσίες του τόπου που ήδη υπηρετούν ή έστω στον τόπο συμφερόντων και μόνιμης διαμονής τους; Θα προχωρήσετε και με ποιο χρονοδιάγραμμα στη θέσπιση κανονισμού λειτουργίας για την ΕΜΟΔΕ;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για την τήρηση του χρόνου.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κύριε Πρόεδρε.

Κυρίες και κύριοι Βουλευτές, κ. Βατσινά, από την πρώτη στιγμή που δημιουργήθηκε το Υπουργείο Κλιματικής Κρίσης και Πολιτικής Προστασίας, θέσαμε ως πρώτη προτεραιότητα την ενίσχυση του Πυροσβεστικού Σώματος, που αποτελεί τον βασικό επιχειρησιακό βραχίονα της πολιτικής προστασίας. Για τον σκοπό αυτό, με το άρθρο 38 του ν.4892/2022 συστήσαμε τις Ειδικές Μονάδες Δασικών Επιχειρήσεων, ως ειδικές περιφερειακές υπηρεσίες του Πυροσβεστικού Σώματος. Ήδη, από το 2022 προσελήφθησαν οι πρώτοι πεντακόσιοι ΕΜΟΔΕ, οι οποίοι μετά την επιτυχή ολοκλήρωση της εκπαίδευσής τους τοποθετήθηκαν στις πρώτες έξι μονάδες σε όλη την επικράτεια.

Αναφορικά τώρα για το 2024, σας ενημερώνω ότι έχουν δρομολογηθεί οι προσλήψεις εννιακοσίων ενενήντα στελεχών όλων των κατηγοριών του Πυροσβεστικού Σώματος, μεταξύ των οποίων και οι εξακόσιοι πενήντα δασοκομάντο.

Ταυτόχρονα, δημιουργούνται οι δέκα νέες μονάδες σε όλη τη χώρα, έτσι ώστε να πυκνώσουμε το δίκτυο διασποράς τους, πετυχαίνοντας γρήγορη απόκριση και μείωση του χρόνου κατά τον οποίο οι ομάδες των δασοκομάντο θα βρίσκονται στο πεδίο των επιχειρήσεων.

Η προσπάθεια ενδυνάμωσης με ανθρώπινο δυναμικό, ικανό να ανταποκριθεί στο δύσκολο και απαιτητικό επιχειρησιακό έργο του Πυροσβεστικού Σώματος, προφανώς αποτελεί για εμάς πρώτη προτεραιότητα και θα συνεχιστεί και τα επόμενα χρόνια, σύμφωνα πάντα με τον επιχειρησιακό σχεδιασμό του Πυροσβεστικού Σώματος.

Στο σημείο αυτό να σας ενημερώσω ότι μέχρι το 2020 ο αριθμός του προσωπικού στο Πυροσβεστικό Σώμα έφτανε τα δεκατρείς χιλιάδες διακόσια πενήντα επτά άτομα. Το 2023 ο αριθμός αυτός ανέβηκε στα δεκατέσσερις χιλιάδες εκατόν εξήντα δύο άτομα, ενώ για το 2024 θα ξεπεράσει τα δεκαπέντε χιλιάδες άτομα.

Αναφορικά τώρα με τα ερωτήματά σας. Μετά την επιτυχή ολοκλήρωση της εκπαίδευσής τους η τοποθέτηση των δασοκομάντο στις Ειδικές Μονάδες Δασικών Επιχειρήσεων διενεργείται με απόφαση της ηγεσίας του Πυροσβεστικού Σώματος, σύμφωνα με την παράγραφο 3 του άρθρου 13 του π.δ.18/2022.

Ακολούθως, τα κενά που θα προκύπτουν στην κατηγορία των πυροσβεστών εποχικής απασχόλησης, θα καλυφθούν από τους πίνακες επιλαχόντων των εποχικών και εφόσον δεν υφίστανται επιλαχόντες στους εν λόγω πίνακες της κάθε περιοχής ή οι επιλαχόντες δεν επαρκούν η κάλυψή τους θα γίνει με πρόσκληση ενδιαφέροντος από άλλες διοικήσεις, διαφορετικά προλαβαίνουμε και θα κάνουμε νέο διαγωνισμό.

Σε κάθε περίπτωση, η διοίκηση έχει προβεί στις απαιτούμενες ενέργειες, έτσι ώστε να ολοκληρωθούν οι προβλεπόμενες διαδικασίες και να καλυφθούν όλα τα κενά. Στο πλαίσιο αυτό σας ενημερώνω ότι σύμφωνα με τον επιχειρησιακό σχεδιασμό που επεξεργάζεται και αποφασίζει η ηγεσία του Πυροσβεστικού Σώματος, πρόκειται να ενισχυθούν και η 3η ΕΜΟΔΕ του Ηρακλείου με αριθμό δασοκομάντο.

Αναφορικά με το δεύτερο ερώτημά σας, από τις κείμενες διατάξεις δεν προβλέπεται προτεραιοποίηση της εντοπιότητας κατά τον διορισμό των πυροσβεστών δασικών επιχειρήσεων και των πυροσβεστικών υπαλλήλων εν γένει, διότι το κριτήριο αυτό, σύμφωνα με τη νομολογία των διοικητικών δικαστηρίων, έχει κριθεί ως αντισυνταγματικό.

Τέλος, σύμφωνα με την παράγραφο 12 του άρθρου 37 του ν.5075/2023, με τον οποίο τροποποιήθηκε ο ν.4892/22 για τις Ειδικές Μονάδες Δασικών Επιχειρήσεων με απόφαση του αρχηγού του Πυροσβεστικού Σώματος ρυθμίζονται θέματα οργάνωσης και λειτουργίας των μονάδων αυτών και στο πλαίσιο αυτό προχωράει η σχετική κανονιστική διάταξη για τον κανονισμό λειτουργίας των ΕΜΟΔΕ, που θα έχει ολοκληρωθεί στο τέλος Μαρτίου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Ορίστε, κυρία συνάδελφε, έχετε τον λόγο.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κύριε Υπουργέ, δεν μου είπατε, όμως, με πόσους ακριβώς θα ενισχυθεί η 3η ΕΜΟΔΕ. Το ’22 συστάθηκαν έξι Ειδικές Μονάδες Δασικών Επιχειρήσεων.

Όπως σας είπα κράτησα ένα μέρος της ερώτησης μου για τη δευτερολογία μου για να είμαι συνεπής με τον χρόνο.

Αποτέλεσμα αυτού είναι τα περισσότερα πράγματα στην πράξη να γίνονται εμπειρικά είτε αυτό έχει να κάνει με τον εξοπλισμό είτε με το πολύ σπουδαίο ζήτημα της στελέχωσης. Αυτή τη στιγμή δεν υπάρχει ένας κανόνας δικαίου που να ορίζει, παραδείγματος χάριν, εάν η 3η ΕΜΟΔΕ όταν επιχειρεί σε ένα δάσος με πυρκαγιά πρέπει να έχει δέκα, είκοσι, τριάντα άτομα, όπως γνωρίζει μία διμοιρία της Αστυνομίας, όπως συμβαίνει στην ΕΜΑΚ που προσφάτως απέκτησε κανονισμό λειτουργίας. Αν υπήρχε αυτή η κωδικοποίηση, καταλαβαίνετε ότι η απάντησή σας και στην πρώτη ερώτησή μου θα ήταν άλλη, γιατί θα υπήρχε ρητώς κανόνας δικαίου που θα όριζε ότι η 3η ΕΜΟΔΕ χρειάζεται σήμερα επιπλέον δέκα άτομα. Και ο αριθμός αυτός που σας λέω, κύριε Υπουργέ, δεν είναι προσωπική μου εκτίμηση, είναι αποτίμηση των αναγκών της υπηρεσίας αυτής που εγώ μπήκα στον κόπο να ψάξω και να ακούσω δύο και τρεις μήνες πριν την έναρξη της πυροσβεστικής περιόδου.

Επιτρέψτε μου να σας πω ότι η λύση δεν είναι να τοποθετήσουμε στον Έβρο έναν άνθρωπο που μένει στην Κρήτη και να νιώθουμε ότι επιτελέσαμε ένα θεάρεστο έργο και στην τελική να λέμε: Έλα δεν πειράζει, άμα πιάσει φωτιά, θα τους πάμε στη Ρόδο, θα τους πάμε στην Κέρκυρα και τους στέλνουμε και στην Κρήτη. Και τις συνθήκες με τις οποίες τους στείλατε, τις είδε πέρυσι δυστυχώς όλο το πανελλήνιο, όπου οι άνθρωποι αυτοί μετά από εβδομάδες δουλειάς σε αντίξοες συνθήκες δεν είχαν καν καμπίνα στο καράβι της γραμμής και κοιμόντουσαν στα καταστρώματα των πλοίων.

Ο κανονισμός λειτουργίας, λοιπόν, θα καθόριζε τις ακριβείς ανάγκες ανά υπηρεσία, άρα θα προκηρύσσονταν συγκεκριμένες θέσεις για την ΕΜΟΔΕ Κρήτης, όπως συμβαίνει και στο Λιμενικό και στην Αστυνομία. Ο κανονισμός λειτουργίας, επίσης, θα καθόριζε και τον τρόπο μεταθέσεων των στελεχών που είναι σε μετέωρο καθεστώς.

Θα δεχόμουν, λοιπόν, την άποψη ότι έτσι είναι οι διαγωνισμοί αν οι διαγωνισμοί τοποθετούσαν τα στελέχη σε υπηρεσίες με πλήρως κατοχυρωμένα δικαιώματα. Το να υπάρξει νομοθετική πρόβλεψη μετά το πέρας της διαδικασίας του διαγωνισμού για ρύθμιση στα ζητήματα δεν επηρεάζει το κύρος του, ιδίως αφού εσείς οι ίδιοι ως Κυβέρνηση έχει αψηφήσει τα εργασιακά δικαιώματα. Και κάπως αυτό πρέπει να σταματήσει.

Δεν είναι εδώ το παν ούτε το πού μένει κάποιος ούτε πού πάνε σχολείο τα παιδιά του ούτε ποια ειδίκευση και σε ποια περιοχή εργάζεται τόσα χρόνια. Υπάρχει κάτι πάνω και πέρα από αυτό, κάτι που προηγείται και είναι η ανθρώπινη ζωή. Τα στελέχη της ΕΜΟΔΕ ενεργούν υπό αντίξοες συνθήκες, σβήνουν τη φωτιά με φωτιά.

Εγώ και όσοι είμαστε εδώ σήμερα έχουμε την τύχη κάθε μέρα να ξυπνάμε και να κάνουμε μια εργασία με ελάχιστο ρίσκο για τη ζωή μας. Οι άνθρωποι αυτοί κάθε μέρα πηγαίνουν στην εργασία τους και δεν γνωρίζουν αν θα είναι η τελευταία μέρα της ζωής τους και μαζί με τους συναδέλφους τους γίνονται οι άνθρωποι χάρη στους οποίους σώζονται οι συνάνθρωποί μας, γίνονται οι άνθρωποι που μερικοί γονείς, όπως οι γονείς των θυμάτων των Τεμπών, εξαιτίας τους θα βρουν κάτι να τους θυμίζει τους ανθρώπους τους και έχετε την ευθύνη να εργάζονται υπό άριστες συνθήκες και σε άριστα στελεχωμένες υπηρεσίες.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ και πάλι, κύριε Πρόεδρε.

Κατ’ αρχάς, να σας πω ότι και τα τρία ερωτήματα, τα οποία έχετε θέσει, δεν εμπίπτουν στη σφαίρα της πολιτικής ευθύνης, είναι καθαρά θέματα που απασχολούν το Πυροσβεστικό Σώμα, είναι θέματα που μελετώνται και αποφασίζονται μέσω του Συμβουλίου Επιτελικού Σχεδιασμού και αποφασίζονται από την ηγεσία του Πυροσβεστικού Σώματος. Η ηγεσία, λοιπόν, είναι εκείνη που αποφασίζει τι μονάδες θέλει και πώς θα στελεχωθούν και πού τις θέλει, πού καλεί το καθήκον, η ανάγκη, η επικινδυνότητα των περιοχών να φτιάξει μονάδες και πώς θα στελεχωθούν.

Εμείς, ως πολιτική ηγεσία έχουμε την ευθύνη να ικανοποιήσουμε αυτές τις ανάγκες, να βρούμε τον τρόπο για να εξοπλίσουμε το Πυροσβεστικό Σώμα με το αναγκαίο προσωπικό και βέβαια και με τα αναγκαία μέσα μέσω του προγράμματος «ΑΙΓΙΣ» και αυτό κάνουμε.

Από εκεί και πέρα με αυτό το σκεπτικό προσλάβαμε τους πεντακόσιους δασοκομάντο και με αυτό τον τρόπο προχωράμε και στην πρόσληψη των επόμενων εξακοσίων πενήντα. Αναφέρεστε στο ότι θα δημιουργηθούν κενά. Σας είπα και στην πρωτολογία μου ότι τα κενά θα καλυφθούν από τις λίστες των επιλαχόντων. Εξάλλου, γι’ αυτόν ακριβώς τον σκοπό την περασμένη εβδομάδα περάσαμε σχετική διάταξη με την οποία θα επαναπροσλάβουμε επτακόσιους σαράντα έναν εποχικούς πυροσβέστες, των οποίων η δυνατότητα επαναπρόσληψης έληξε το 2023.

Στόχος, καλύπτοντας αυτά τα κενά από τις λίστες των επιλαχόντων, είναι να φτάσουμε εν τέλει να καλύψουμε και τις δυόμιση χιλιάδες των εποχικών που προβλέπονται μέσα από την πράξη Υπουργικού Συμβουλίου του 2024.

Τώρα όσον αφορά την εντοπιότητα που μου λέτε, επαναλαμβάνω ότι έχει κριθεί ως αντισυνταγματική, άρα δεν είναι δυνατόν να νομοθετήσουμε έτσι ώστε να μοριοδοτήσουμε την εντοπιότητα. Η προσπάθεια, βέβαια, θα γίνει από το Πυροσβεστικό Σώμα να την καλύψει αυτή την εντοπιότητα κατά το δυνατόν. Και επίσης να δώσει το δικαίωμα, μέσω αμοιβαίων μεταθέσεων, να καλυφθούν όσο το δυνατόν περισσότερο. Από εκεί και πέρα όμως και εμείς θα τη θέλαμε την εντοπιότητα, γιατί ενδεχομένως θα μας βοηθούσε σε κάποιες περιοχές όπως στις ακριτικές περιοχές που δεν είναι τόσο ελκυστικές και δεν έχουμε δηλώσεις επιθυμίας.

Όμως, θα επαναλάβω ότι οι δεκαέξι μονάδες οι οποίες ιδρύονται, ιδρύονται σύμφωνα με τον επιχειρησιακό σχεδιασμό του Πυροσβεστικού Σώματος εκεί που τις χρειάζονται, εκεί που υπάρχει αποστολή και ανάγκη. Δεν μπορούμε να φτιάξουμε άπειρες τέτοιες μονάδες, γιατί πρέπει να προχωρήσουμε σύμφωνα με τον επιχειρησιακό σχεδιασμό του Πυροσβεστικού Σώματος στην ενίσχυσή του με ανθρώπινο δυναμικό και πυροσβεστών, τα χρόνια που έρχονται.

Άρα, λοιπόν, αυτές θα είναι οι επίλεκτες μονάδες, οι δασοκομάντο τις οποίες στελεχώνουμε με αυτά τα επιπλέον εξακόσια πενήντα άτομα που παίρνουμε. Και σας ενημερώνω και πάλι ότι, ναι, ο επιχειρησιακός σχεδιασμός του Πυροσβεστικού Σώματος αποφάσισε να ενισχύσει την τρίτη ΕΜΟΔΕ του Ηρακλείου.

Από εκεί και πέρα η άποψή μου είναι προερχόμενος σαράντα χρόνια έχοντας υπηρετήσει στις Ένοπλες Δυνάμεις, θα ήθελα να σας πω ότι αυτά τα παιδιά που αλλάζουν στάτους, που περνάνε από την κατάσταση του εξαμηνίτη εποχικού, περνάνε σε ένα ειδικό σώμα σε ένα επίλεκτο σώμα όπως είναι οι δασοκομάντο, το πρώτο που θα έπρεπε να νιώθουν είναι περηφάνια, γιατί πέτυχαν κάτι πολύ σημαντικό και επιπλέον θα έπρεπε να νιώθουν την ανάγκη να υπηρετήσουν εκεί που τους χρειάζεται η υπηρεσία, η αποστολή, γιατί όλοι στο Πυροσβεστικό Σώμα υπάρχουν γιατί το Πυροσβεστικό έχει αποστολή.

Κυρία Βατσινά, η κλιματική κρίση τρέχει με μεγάλη ταχύτητα. Μας έχει προσπεράσει. Είναι ανάγκη, λοιπόν, και εμείς, ως πολιτικοί προϊστάμενοι, να προσπαθήσουμε να ισχυροποιήσουμε, να ενισχύσουμε το σύνολο του μηχανισμού της πολιτικής προστασίας. Κι αυτό κάνουμε με αυτές τις προσλήψεις και αυτό κάνουμε με το πρόγραμμα, δηλαδή προσπαθούμε να ενισχύσουμε το Πυροσβεστικό Σώμα που αποτελεί τον κυρίαρχο βραχίονα της πολιτικής προστασίας, έτσι ώστε να μπορεί να ανταποκρίνεται στην αποστολή του.

Σας ευχαριστώ για την υπομονή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο και τη συνάδελφο Βουλευτή, την κ. Βατσινά, και τον Υπουργό.

Συνεχίζουμε με την ένατη με αριθμό 797/4-3-2024 επίκαιρη ερώτηση πρώτου κύκλου του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Υποδομών και Μεταφορών με θέμα: «Οδική ασφάλεια και έλλειψη ενεργειών του Υπουργείου».

Κύριε συνάδελφε, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Πρόεδρε.

Όπως γνωρίζετε έχουν περάσει δώδεκα μήνες από την τραγωδία στα Τέμπη και η παρούσα Βουλή, ακόμα και σήμερα, ερευνά μεταξύ άλλων τους προκατόχους στο συγκεκριμένο Υπουργείο για τυχόν πολιτικές ευθύνες μέσω εξεταστικής επιτροπής, και νομίζω ότι συμφωνούμε πως θα πρέπει όλοι να κάνουμε ό,τι μπορούμε ιδίως όταν τέτοια θέματα ασφαλείας δύνανται να ρυθμιστούν με μηδενικό κόστος και αυτό είναι πολύ σημαντικό. Αυτό μάλιστα μπορεί να γίνει και γρήγορα και με αποτελεσματικότητα και πρέπει να μειώσουμε τον κίνδυνο των μεταφορών.

Και γι’ αυτό έχω θέσει αυτή την ερώτηση προς το Υπουργείο σας, γιατί πολλά από τα ερωτήματα που θέτω μπορούν να λυθούν με απλή πολιτική απόφαση. Μπορούν να ρυθμιστούν θέματα και να μπει σε τάξη ένα ζήτημα που απασχολεί και την καθημερινότητα των πολιτών και ενδεχομένως θα συμφωνείτε και εσείς ότι δημιουργεί σημαντικά προβλήματα.

Αυτή τη στιγμή υπάρχουν οδηγοί επαγγελματίες, εφοδιασμένοι με άδειες οδήγησης επαγγελματικές, που πιθανώς να εξακολουθούν να οδηγούν θέτοντας σε κίνδυνο την οδική ασφάλεια. Θέλω να θυμίσω ότι πριν από μερικές εβδομάδες στη Θεσσαλονίκη οδηγός του ΟΑΣΘ έπαθε έμφραγμα εν ώρα υπηρεσίας και είχε σαν αποτέλεσμα τον τραγικό θάνατο μιας συμπολίτισσάς μου.

Γι’ αυτόν το λόγο –χωρίς να χρειαστεί να διαβάσω όλη την ερώτηση- θέλω να την απαντήσετε και ενδεχομένως και στη δευτερολογία σας -και εγώ θα επανέλθω- λαμβάνοντας υπ’ όψιν ότι αναφέρεται σε δύο σκέλη. Το πρώτο είναι γενικότερο και αφορά τον Κώδικα Οδικής Κυκλοφορίας και φαίνεται πως υπάρχει κενό νόμου, δεδομένου ότι η επανεξέταση γι’ αυτούς τους οδηγούς, αν και προβλέπεται, δεν έχει ρυθμιστεί καθόλου πως θα λάβει χώρα πρακτικά, δηλαδή κανείς δεν μπορεί να στείλει κάποιον για επανεξέταση. Δεν προβλέπεται, λοιπόν, αυτή η διαδικασία.

Το δεύτερο σκέλος αφορά τις ειδικές επιτροπές εξέτασης των οδηγών σε Αθήνα και Θεσσαλονίκη που δεν έχουν συσταθεί, αν και έχουν νομοθετηθεί από την παρούσα Κυβέρνηση και είναι κάτι το οποίο θα πρέπει να ληφθεί υπ’ όψιν.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υφυπουργέ, έχετε τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Αξιότιμε κύριε συνάδελφε, με την ευκαιρία της επίκαιρης ερώτησής σας -και σας ευχαριστούμε γι’ αυτή- θέλω να σας διαβεβαιώσω ότι για την πολιτική ηγεσία του Υπουργείου Υποδομών και Μεταφορών αποτελεί πρώτιστη προτεραιότητα η λήψη κάθε αναγκαίου μέτρου για την ασφάλεια των οδικών μεταφορών και την ασφάλεια, βέβαια, των πολιτών.

Απαντώντας στην ερώτησή σας, με τον ν.4850/2021 -οδηγώντας με ασφάλεια- με τον οποίο επιδιώκεται η ριζική αναμόρφωση και βελτίωση του συστήματος χορήγησης αδειών και στο πλαίσιο της συνεργασίας του Υπουργείου μας με το Υπουργείο Ψηφιακής Διακυβέρνησης για την ηλεκτρονικοποίηση, ψηφιοποίηση, αυτοματοποίηση και αναβάθμιση των διαδικασιών που αφορούν στην άδεια οδήγησης, ήδη από το Δεκέμβριο του 2021 εφαρμόζεται η ηλεκτρονική υποβολή της αίτησης και των δικαιολογητικών και η ηλεκτρονική διεκπεραίωση της διαδικασίας ανανέωσης της άδειας οδήγησης με σκοπό την ταχύτερη και ποιοτικότερη εξυπηρέτηση των πολιτών.

Με τον ν.4413/2016 ο θεσμός των δευτεροβάθμιων ιατρικών επιτροπών είχε καταργηθεί και επανήλθε με τον ν.4625/2019, ενώ μέχρι την έναρξη λειτουργίας οι ιατρικές εξετάσεις διενεργούνται σύμφωνα με το π.δ. 51/2012. Επειδή βρίσκεται ήδη σε εξέλιξη ηλεκτρονικοποίηση, ψηφιοποίηση των διαδικασιών που αφορούν στην ηλεκτρονική εξέταση των οδηγών και υποψήφιων οδηγών, τελεί προσωρινά σε αναμονή ενεργοποίησης των σχετικών ΚΥΑ για τη συγκρότηση των ΔΙΕ, καθόσον μετά την ολοκλήρωση ψηφιοποίησης θα επαναξιολογηθεί η σκοπιμότητα των διατάξεων των δευτεροβάθμιων ιατρικών επιτροπών.

Με την κοινωνικοποίηση, ψηφιοποίηση της διαδικασίας ανανέωσης της άδειας οδήγησης εκδίδεται από τον διενεργούνται την εξέταση ιατρό ψηφιακό ιατρικό πιστοποιητικό, ενημερώνεται αυτόματα ο ψηφιακός ιατρικός φάκελος του ενδιαφερομένου και καταγράφεται η γνωστοποίηση του ιατρού.

Είναι σημαντικό ότι δρομολογείται η έκδοση ψηφιακών ιατρικών πιστοποιητικών για το σύνολο των διαδικασιών που αφορούν στην άδεια οδήγησης, προκειμένου να εξαλειφθεί κατά το δυνατόν η έκδοση και διακίνηση πλαστών ή παραποιημένων ιατρικών πιστοποιητικών, σε έγχαρτη μορφή.

Δικλίδα ασφαλείας για την έκδοση αληθών ιατρικών πιστοποιητικών υγείας από τους ιατρούς που κρίνουν τη σωματική και πνευματική ικανότητα των υποψηφίων οδηγών ή οδηγών, παρέχει και το άρθρο 17 του προεδρικού διατάγματος του 2012, με το οποίο προβλέπεται η παραπομπή γιατρού με επιβολή κυρώσεων λόγω παράβασης του κώδικα ιατρικής δεοντολογίας και των άρθρων 217 και 221 του Ποινικού Κώδικα.

Σχετικά με το ζήτημα της ειδικής επιτροπής ιατρών για την εκτίμηση της ικανότητας για ασφαλή οδήγηση των οδηγών αστικών συγκοινωνιών Αθηνών και Θεσσαλονίκης στην παράγραφο 4 του τρίτου παραρτήματος του π.δ. 51/2012, προβλέπεται η σύσταση μητρώου γιατρών και η παραπομπή οδηγού αστικών συγκοινωνιών Αθηνών και Θεσσαλονίκης στην ειδική επιτροπή κατόπιν εισήγησης του γιατρού εργασίας της εταιρείας στην οποία εργάζεται ο οδηγός, ενώ περιγράφεται η διαδικασία της ιατρικής αξιολόγησης και ακολουθείται διαδικασία όταν ο οδηγός κριθεί από την ειδική επιτροπή μη ικανός. Τα υπόλοιπα στη δευτερολογία μου, κύριε Πρόεδρε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Χουρδάκη.

**ΜΙΧΑΗΛ ΧΟΥΡΔΑΚΗΣ:** Άκουσα προσεκτικά όσα είπατε. Νομίζω τα μισά ίσως και παραπάνω αναφέρονται σε πράγματα που θα γίνουν. Οπότε αναρωτιέμαι αν έχετε ένα συγκεκριμένο χρονοδιάγραμμα για αυτές τις ενέργειες στις οποίες αναφερθήκατε, διότι διαφορετικά αυτό που θα γίνει θα είναι ότι αυτά που νομοθετήθηκαν το 2007, το 2019, το 2021 και τώρα αρχές του 2024, τα συζητάμε και θα τα ξανασυζητάμε ενδεχομένως και σε έξι ή σε δώδεκα μήνες, ελπίζω επειδή πάλι κάποιος επίμονος θα φέρει το θέμα σε συζήτηση και όχι επειδή θα έχει προκύψει ξανά κάποιο δυσάρεστο γεγονός.

Θέλω να τραβήξω την προσοχή σας και σε ένα άλλο θέμα ότι με βάση την τρέχουσα νομοθεσία σε περίπτωση που οι οδηγοί των οργανισμών μεταφορών βγουν «ελευθέρας», όπως λέγεται, δηλαδή ως μη ικανοί για ένα συγκεκριμένο χρονικό διάστημα ή και διαρκώς από την υπηρεσία τους, εξακολουθούν και κατέχουν τα επαγγελματικά τους διπλώματα. Αυτό είναι κάτι το οποίο θα πρέπει να σταματήσει, δηλαδή όποιος δεν μπορεί να δουλέψει, επί παραδείγματι στον ΟΑΣΘ τον Οργανισμό Αστικών Συγκοινωνιών Θεσσαλονίκης, επειδή δεν είναι ικανός για οδήγηση δεν μπορεί να εξακολουθεί να φέρει ενεργό επαγγελματικό δίπλωμα, διότι ξέρουμε ότι αρκετοί από αυτούς είτε παράλληλα με το έργο τους είτε και όταν θα έχουν βγει ανενεργοί εξακολουθούν και δουλεύουν ιδιωτικά. Άρα είναι κάτι το οποίο μπορεί να επιφέρει προβλήματα. Θα ήθελα, λοιπόν, και εδώ λίγο την προσοχή του Υπουργείου προκειμένου να μην έχουμε τέτοιες ασυμφωνίες.

Σε περίπτωση μάλιστα που τεθεί θέμα, ναι, αλλά εφόσον ο ιατρός εργασίας -και σε αυτό αναφερθήκατε- με την εξέταση και καθοδηγώντας πολλούς, εφόσον φυσικά γίνουν όλα αυτά που είπατε και υπάρχει τρόπος επανεξέτασης, οδηγηθούν πάρα πολλοί οδηγοί στο να είναι ανενεργοί, αναρωτιέμαι τι θα μπορούσε να κάνει το Υπουργείο Υποδομών και Μεταφορών, προκειμένου να διευκολύνει τους οργανισμούς. Ειδικά στην περίοδο που διανύουμε όπου υπάρχει ένδεια νέων προσλήψεων από τη μια και ξέρουμε ότι υπάρχουν αρκετοί οδηγοί που συνταξιοδοτούνται πρόωρα σε σχέση με την ηλικία τους στον Στρατό, αν θα θέλατε να λάβετε υπ’ όψιν ότι αρκετοί από αυτούς δεν θέλουν να βγουν στη σύνταξη στα πενήντα πέντε, στα πενήντα οχτώ και άρα θα μπορούσαν να μεταπηδήσουν προς τους οργανισμούς για να καλύψουν αυτά τα κενά.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία Υπουργέ.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε συνάδελφε, σας διαβεβαιώνω ότι τόσο η πολιτική ηγεσία όσο και οι αρμόδιες υπηρεσίες του Υπουργείου Υποδομών και Μεταφορών εργαζόμαστε μεθοδικά και με συνέπεια προκειμένου να διασφαλίσουμε προς όφελος του κοινωνικού συνόλου, το οποίο υπηρετούμε, ασφαλείς για όλους οδικές μεταφορές.

Στην κατεύθυνση αυτή και στο πλαίσιο μιας ολοκληρωμένης πολιτικής επιτήρησης της οδικής ασφάλειας που να χαρακτηρίζεται από διαφάνεια και δικαιοσύνη, βρίσκονται σε εξέλιξη εργασίες νομοπαρασκευαστικής επιτροπής του Υπουργείου, με στόχο και σκοπό την προώθηση σχεδίου νόμου για την αναμόρφωση του νέου κυρωτικού πλαισίου του Κώδικα Οδικής Κυκλοφορίας, με σκοπό την επικαιροποίηση διατάξεων του ΚΟΚ, ώστε να είναι πλήρως προσαρμοσμένος στις σύγχρονες ανάγκες ασφαλούς κυκλοφορίας πεζών και οχημάτων στο οδικό δίκτυο της χώρας και τη διαμόρφωση συνθηκών βιώσιμης αστικής κινητικότητας.

Μεταξύ άλλων προβλέπεται εξορθολογισμός των ποινών και κατηγοριοποίηση των παραβάσεων του ΚΟΚ, ανάλογα με την επικινδυνότητα και τον αντίκτυπο στην κυκλοφορία και σειρά άλλων ρυθμίσεων σε όλο το πλέγμα διατάξεων του κώδικα για την αντιμετώπιση σημερινών δυσλειτουργιών.

Οι εργασίες της νομοπαρασκευαστικής επιτροπής συνεχίζονται και είναι βέβαιο ότι κατ’ αντικειμενική κρίση οποιαδήποτε τροποποίηση ή νομοθετική παρέμβαση κριθεί αναγκαία τόσο κατά τις εργασίες της επιτροπής όσο και επί των υποβληθησομένων σχολίων πολιτών και φορέων κατά το στάδιο της πολύ χρήσιμης δημόσιας διαβούλευσης που θα ακολουθήσει, θα εξεταστούν με τη δέουσα προσοχή με σκοπό όσες παρατηρήσεις αξιολογηθούν ως ουσιώδεις και αναγκαίες να ενσωματωθούν στο εν λόγω σχέδιο νόμου.

Κλείνοντας, θα ήθελα να τονίσω ότι σύντομα, όπως ευελπιστούμε, η χώρα μας θα αποκτήσει νέο θεσμικό πλαίσιο οδικής ασφάλειας, νέους κανόνες οδικής κυκλοφορίας που θα εφαρμόζονται σε ιδιώτες, επαγγελματίες και δημόσια όργανα, προσβάσιμες μεταφορές για όλους και φιλικές προς το περιβάλλον δημόσιες υπηρεσίες στους συμπολίτες μας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 781/29-2-2024 επίκαιρη ερώτηση δεύτερου κύκλου του Βουλευτή Κορινθίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Ψυχογιού προς τον Υπουργό Υποδομών και Μεταφορών με θέμα: «Χωρίς τηλεδιοίκηση και σηματοδότηση ο προαστιακός στο Τμήμα Άνω Λιόσια - Κιάτο, ένα χρόνο μετά την τραγωδία των Τεμπών. Ανάγκη για άμεσες παρεμβάσεις».

Ελάτε, κύριε συνάδελφε.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κυρία Υπουργέ, φέρνουμε στη Βουλή ένα ζήτημα κρίσιμο και σοβαρό που μάλιστα, κατά σύμπτωση, συνδέεται και με τα μέλη της εξεταστικής που βρίσκονται αυτή τη στιγμή εδώ. Αφορά την περιφέρειά μου αλλά και πολύ πέρα από αυτή. Είναι το γεγονός ότι τηλεδιοίκηση και σηματοδότηση εξακολουθεί να μην υπάρχει σε ένα σημαντικό κομμάτι του δικτύου του προαστιακού σιδηροδρόμου ένα χρόνο μετά την τραγωδία των Τεμπών.

Μιλώντας σε εκπομπή κεντρικού μέσου, ο κ. Τερεζάκης, Πρόεδρος και Διευθύνων Σύμβουλος του ΟΣΕ, όταν ρωτήθηκε για τις συνθήκες κάτω από τις οποίες διεξάγεται η σιδηροδρομική κυκλοφορία από Άνω Λιόσια ως Κιάτο, επιβεβαίωσε ότι όχι μόνο δεν υπάρχει σηματοδότηση και τηλεδιοίκηση αλλά και ότι κανένας τοπικός πίνακας τηλεδιοίκησης δεν λειτουργεί στη γραμμή, προσθέτοντας ότι η ίδια κατάσταση επικρατεί και από τον Πειραιά ως τους Αγίους Αναργύρους.

Όπως σημειώνεται και σε σειρά δημοσιευμάτων, μετά από αυτή την, ας πούμε, αποκάλυψη, για παράδειγμα στους «REPORTERS UNITED» ή στο «ATHENS TRANSPORT» ή σε άλλα μέσα τα οποία διαπραγματεύονται θέματα συγκοινωνιακά, αν η γραμμή εμπρός είναι κατειλημμένη πρακτικά σημαίνει ότι οι μηχανοδηγοί δεν βλέπουν κόκκινο φανάρι ενώ το κέντρο ελέγχου κυκλοφορίας δεν μπορεί να παρακολουθεί στην οθόνη τη θέση των τρένων ούτε να τηλεχειρίζεται τα κλειδιά σε μη στελεχωμένους σταθμούς.

Επειδή, λοιπόν, η γραμμή προαστιακού σιδηροδρόμου Άνω Λιόσια – Κιάτο, όπως ξέρετε, χρησιμοποιείται καθημερινά από χιλιάδες πολίτες για εργασία κι άλλους λόγους και επειδή μετά την τραγωδία των Τεμπών εκτός από τη δικαιοσύνη η οποία πρωτίστως πρέπει να αποδοθεί και είναι το ελάχιστο που πρέπει να κάνει η πολιτεία στους γονείς των θυμάτων, έπρεπε να έχει οδηγήσει την Κυβέρνηση και στο να αποκαταστήσει άμεσα τέτοιου είδους βασικές τεχνικές απαιτήσεις τις οποίες είχαμε αναδείξει και ως Βουλευτές και πριν το 2020, διότι υπήρχαν ατυχήματα σε αυτή την περιοχή Άνω Λιόσια - Κιάτο συνεχώς.

Ερωτάσθε, λοιπόν, πότε ακριβώς και με ποιες ενέργειες θα λειτουργήσει το πολύ σημαντικό σύστημα τηλεδιοίκησης και σηματοδότησης στη γραμμή προαστιακού Άνω Λιόσια - Κιάτο για να προστατευθεί η ασφάλεια και των επιβατών, αλλά και των εργαζομένων.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η Υφυπουργός Υποδομών και Μεταφορών κ. Χριστίνα Αλεξοπούλου.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Αξιότιμε κύριε συνάδελφε, το Υπουργείο Υποδομών και Μεταφορών εφαρμόζει ένα συγκροτημένο σχέδιο για την ανάταξη και τη συνολική αναβάθμιση του ελληνικού σιδηροδρόμου, με γνώμονα πάντα την ασφάλεια των επιβατών και των σιδηροδρομικών μεταφορών στη χώρα.

Στο πλαίσιο των ενεργειών ολοκληρώθηκαν οι συμβάσεις για την ανάταξη σηματοδότησης, τηλεδιοίκησης στον άξονα ΠΑΘΕ - Προμαχώνας, εγκατάσταση συστήματος αυτόματης προστασίας συρμών. Ολοκληρώθηκαν πολλά έργα, όπως η κατασκευή σιδηροδρομικών γεφυρών στο Γαλλικό ποταμό, η εγκατάσταση συστήματος παρακολούθησης σε δεκατέσσερις μεγάλες σιδηροδρομικές γέφυρες, η εγκατάσταση ηλεκτροκίνησης σε συγκεκριμένα τμήματα. Ελήφθησαν μέτρα αποκατάστασης εξοπλισμού στο δίκτυο ΟΣΕ όπως αποκαταστάσεις φωτισμών. Έγιναν έλεγχοι πυρόσβεσης, πεδιομέτρησης σήματος σε όλες τις σήραγγες και της λειτουργίας των συστημάτων συναγερμού και καμερών.

Δημιουργήθηκαν κέντρα ελέγχου λειτουργίας του δικτύου, υλοποιήθηκαν ενέργειες ωρίμανσης για την ανάθεση νέων έργων και βρίσκονται σε φάση υλοποίησης ή ανάθεσης έργα που αφορούν επιδομή, συστήματα και φύλαξη εγκαταστάσεων. Τοποθετήθηκαν τριακόσιες κάμερες συνεχούς παρακολούθησης συρμών, δημιουργείται νέος σύγχρονος σιδηροδρομικός ενιαίος δημόσιος φορέας, προχωρά η αποκατάσταση των ζημιών που προκάλεσε ο «Daniel» και επιδιώκουμε τη χρηματοδότηση από την Ευρωπαϊκή Ένωση για σειρά έργων μεταξύ των οποίων και για την εγκατάσταση νέου συστήματος σηματοδότησης και ATCS Άνω Λιόσια - Κιάτο.

Κύριε συνάδελφε, στη συγκεκριμένη σιδηροδρομική γραμμή υπάρχουν ζητήματα τα οποία οφείλονται διαχρονικά σε διαρκείς παρεμβατικές συμπεριφορές ατόμων που δρουν στην περιοχή και εξωγενείς παράγοντες για την επίλυση των οποίων η πολιτική ηγεσία του Υπουργείου εργάζεται μεθοδικά και αποφασιστικά.

Τα συστήματα σηματοδότησης - τηλεδιοίκησης και τηλεπικοινωνιών εγκαταστάθηκαν στο τμήμα αυτό βάσει της 279/2003 σύμβασης μεταξύ ΕΡΓΟΣΕ και κοινοπραξίας ΑΚΤΩΡ και στις 31-12-2007 εκδόθηκε η βεβαίωση περαίωσης του έργου. Ακολούθησε δικαστική διένεξη και η οριστική παραλαβή κρίθηκε ότι συντελέστηκε αυτοδίκαια από τις 6-2-2011 με την 14/2015 απόφαση του διαιτητικού δικαστηρίου.

Από το 2009, ξεκίνησαν και συνεχίστηκαν τα επόμενα χρόνια κλοπές και βανδαλισμοί από παραβατικά άτομα τα οποία συνέχισαν τις εγκληματικές τους πράξεις στις εγκαταστάσεις του ηλεκτρομηχανολογικού εξοπλισμού των σηράγγων, στον εξοπλισμό γραμμής σε καλώδια, ερμάρια, ηλεκτρονικές συσκευές αλλά και στα εγκατεστημένα συστήματα σηματοδότησης – τηλεδιοίκησης ETCS καθώς και σε άλλα υποσυστήματα, με αποτέλεσμα τα συστήματα αυτά να τίθενται σταδιακά εκτός λειτουργίας και εν τέλει να απαξιωθούν τελείως καθώς η ΕΡΓΟΣΕ και η κοινοπραξία που εκτέλεσε το έργο βρίσκονται σε δικαστική διένεξη.

Από το 2015 έως σήμερα το έργο δεν έχει μεταφερθεί στον ΟΣΕ με σχετικό πρωτόκολλο. Για την αποκατάσταση και λειτουργία του συστήματος σηματοδότησης – τηλεδιοίκησης ΕTCS και ηλεκτρομηχανολογικών εγκαταστάσεων σηράγγων της συγκεκριμένης γραμμής ο ΟΣΕ συντάσσει ήδη τα τεύχη δημοπράτησης των νέων εγκαταστάσεων, ενώ έχει ήδη υποβληθεί πρόταση χρηματοδότησης από το Ευρωπαϊκό Πρόγραμμα 2021 – 2027 στη διπλή σιδηροδρομική γραμμή ΣΚΑ - Κιάτο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Κύριε Πρόεδρε, θα ήθελα λίγο παραπάνω χρόνο, γιατί είναι λίγο σημαντικό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Η δημοπράτηση του έργου θα γίνει μετά την έγκριση της πρότασης χρηματοδότησης από το ΣΕΦ-2. Ο εκτιμώμενος χρόνος ολοκλήρωσης του έργου, όταν εγκριθεί, είναι ο Απρίλιος του 2028, και κατά το μεταβατικό στάδιο μέχρι να λειτουργήσει πλήρως το σύστημα, η ασφάλεια της κυκλοφορίας και των επιβατών επιτυγχάνεται πλήρως με την πιστή εφαρμογή του ισχύοντος Γενικού Κανονισμού Κυκλοφορίας επί διπλής γραμμής με έλεγχο από συστήματα CCTV των σηράγγων Ευταξία, Κακιά Σκάλα 1 και 2 και Αγίων Θεοδώρων, καθώς και από το Κέντρο Ελέγχου Κυκλοφορίας Κορίνθου.

Σημειώνεται -και ευχαριστώ πολύ, κύριε Πρόεδρε- ότι ο ΟΣΕ έχει άδεια λειτουργίας σε ισχύ από τη ΡΑΣ.

Κλείνοντας την πρωτολογία μου, θέλω να σας διαβεβαιώσω ότι το ανθρώπινο δυναμικό των αρμοδίων υπηρεσιών, ιδιαίτερα σε ό,τι έχει να κάνει με την ασφάλεια του σιδηροδρομικού δικτύου και των επιβατών, εργάζονται μεθοδικά με συνέπεια και πλήρη αντίληψη του κρίσιμου τομέα που διαχειρίζονται.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο για τη δευτερολογία σας.

**ΓΕΩΡΓΙΟΣ ΨΥΧΟΓΙΟΣ:** Κύριε Υπουργέ, σας άκουσα προσεκτικά και ευχαριστώ για την απάντηση. Δεν αμφισβητεί κανείς ότι το προσωπικό κάνει το καλύτερο δυνατό για να ανταποκριθεί. Το θέμα είναι πόσο προσωπικό έχουμε, σε ποιες θέσεις κλειδιά τους έχουμε, αν είναι καταρτισμένοι, αν προσλαμβάνουμε νέους, εάν πράγματι υπάρχει αυτή η χρηματοδότηση του σιδηρόδρομου που απαιτείται. Και σίγουρα αν δούμε τις ανακοινώσεις των ίδιων των εργαζομένων αυτό δεν συμβαίνει. Εκτός, λοιπόν, από υποστελέχωση έχουμε και υποχρηματοδότηση του σιδηροδρόμου και σε μια περίοδο η οποία είναι πιο αναγκαίο από ποτέ να ενισχυθεί μετά την τραγωδία των Τεμπών.

Όπως επίσης να πούμε ότι αυτήν τη στιγμή το πώς λειτουργεί πρακτικά -αυτό που είπα πριν- η ασφάλεια στο Άνω Λιόσια - Κιάτο είναι ότι μόλις φτάσει το τρένο στην Κόρινθο υπάρχει μια επικοινωνία ότι αφίχθη στην Κόρινθο για να ξεκινήσει το επόμενο. Εάν αυτό θεωρείτε ότι είναι το 2024 ένας τρόπος ούτως ώστε και την ασφάλεια να διασφαλίσουμε αλλά και να αυξήσουμε κάποια στιγμή και τα δρομολόγια -διότι υπάρχει και αυτή η ανάγκη- τότε νομίζω ότι αυτό δεν απαντά στις ανάγκες του κόσμου.

Σε ανακοίνωσή της στις 6 Μαρτίου η αρμόδια διεύθυνση του ΟΣΕ λέει ότι η τηλεδιοίκηση τα τέλη του 2023 απέτρεψε ένα νέο δυστύχημα στα Άνω Λιόσια και αυτό επιβεβαιώνει όλα τα προηγούμενα που λέγαμε, ότι θα πρέπει γρήγορα σύντομα να γίνει κάτι. Και θέλω να ακούσω, πραγματικά, πέρα από την Ευρωπαϊκή Επιτροπή που πράγματι υπάρχει και στα δημοσιεύματα ότι έχει γίνει αίτημα για χρηματοδότηση, τι θα γίνει στο μεταβατικό στάδιο.

Άκουσα αυτό που είπατε αλλά δεν είναι αρκετό, διότι αυτήν τη στιγμή και με επιστολές και με ανακοινώσεις των εργαζομένων μηχανοδηγών, οι οποίοι μάλιστα σήμερα είπαν ότι δεν υπάρχει ημερομηνία αποκατάστασης για την τηλεδιοίκηση και τα φωτοσήματα στο Άνω Λιόσια - Κιάτο, δεν υπάρχει συγκεκριμένο χρονοδιάγραμμα. Δεν έχουν απάντηση σε αυτό που μας λέτε, κι είναι πάρα πολύ κρίσιμο.

Συνυπολογίζοντας και την κατάσταση που είπα πριν της υποβάθμισης του ΟΣΕ και της χρηματοδότησης -υπάρχει και το πόρισμα του ERA το οποίο επιβεβαιώνει όλα αυτά- και σίγουρα επειδή είχαμε πάει μαζί μέχρι το Αίγιο όταν εγκαινιάστηκε η γραμμή Κιάτο - Αίγιο υπάρχουν και εκεί ζητήματα –θα τα φέρω και σε επόμενη επίκαιρη ερώτηση της ηλεκτροκίνησης που δεν έχει ολοκληρωθεί, ένα έργο το οποίο παραδόθηκε στην ουσία το 2020 αλλά τελείωσε στην προηγούμενη κυβέρνηση- αλλά και στο ζήτημα που έχει να κάνει με τον προαστιακό του Λουτρακίου -επίσης σε επόμενη επίκαιρη- το οποίο πέντε χρόνια τώρα περιμένουμε για να ολοκληρωθούν επτά χιλιόμετρα και μάλιστα ο Δήμαρχος Λουτρακίου προκειμένου να ενώσει το Λουτράκι με την Κόρινθο διαμαρτύρεται για τη μη ύπαρξη τηλεδιοίκησης στο κομμάτι Άνω Λιόσια - Κόρινθος.

Άρα, λοιπόν, υπάρχουν πολλές και διαφορετικές πηγές και πλευρές οι οποίες διαμαρτύρονται για την κατάσταση που επικρατεί και πρέπει να αναλάβετε άμεσα μέτρα σε δύο επίπεδα: Πρώτον, στην άμεση στήριξη του σιδηροδρόμου σε υποδομές, προσωπικό και μέσα και στους κανονισμούς λειτουργίας και δεύτερον όπως είπα και πριν και επιμένω, στο μεταβατικό στάδιο μέχρι την όποια δημοπράτηση –γιατί ξέρουμε πολύ καλά τι συμβαίνει με τις καθυστερήσεις- και πώς θα μπορέσουμε να ξέρουμε και να λέμε στον κόσμο και να μπαίνει ο κόσμος με ασφάλεια μέσα. Διότι με τη δική σας Κυβέρνηση -με συγχωρείτε και θα κάνω το πολιτικό σχόλιο- δεν υπάρχει ασφάλεια, ούτε στα τρένα ούτε στα νοσοκομεία ούτε στους εργασιακούς χώρους, ούτε πολύ περισσότερο σε αυτό που είπατε στο να προλάβουμε τις κλοπές που όντως γίνονται, καθώς τα αστυνομικά τμήματα της Κορινθίας έχουν λιγότερο προσωπικό από το 2019 σήμερα.

Αυτά να απαντήσουμε, γιατί το ζήτημα είναι και συνολικό και συγκεκριμένο και σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Υπουργέ.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):**  Ευχαριστώ πολύ, κύριε Πρόεδρε.

Αξιότιμε κύριε συνάδελφε, αναφορικά με το πρώτο ερώτημά σας ως προς τον χρόνο και τις απαιτούμενες ενέργειες για τη λειτουργία του συστήματος τηλεδιοίκησης και σηματοδότησης θεωρώ ότι σας παρασχέθηκε ήδη πλήρης ενημέρωση για τις εν εξελίξει ενέργειες χρηματοδότησης και δημοπράτησης του έργου που θα επιλύσει οριστικά το ζήτημα, καθώς και για τον απαιτούμενο χρόνο ολοκλήρωσής του σύμφωνα με την εκτίμηση του ΟΣΕ.

Όσον αφορά στο δεύτερο ερώτημά σας, συμπληρωματικά σας αναφέρω ότι κατά το παρόν μεταβατικό στάδιο και μέχρι την ολοκλήρωση του έργου εφαρμόζεται, όπως σας είπα, πιστά ο γενικός κανονισμός κίνησης με τα παραρτήματά του, τα οποία έχουν δημοσιευθεί στην Εφημερίδα της Κυβέρνησης, που περιλαμβάνουν τους εθνικούς κανόνες ασφαλείας και αποτελούν βασικό εργαλείο για την επίτευξη της ασφαλούς εκτέλεσης των σιδηροδρομικών μεταφορών σύμφωνα με τη 2016/798 ευρωπαϊκή οδηγία, τη Ρυθμιστική Αρχή Σιδηροδρόμων και τον ΟΣΕ.

Ειδικότερα στις διατάξεις που αφορούν στην κυκλοφορία τμημάτων διπλής γραμμής χωρίς εξοπλισμό ηλεκτρικής σηματοδότησης και ασφάλειας, όπως εν προκειμένω, έχουν προβλεφθεί και ακολουθούνται όλες οι διαδικασίες που αναφέρονται στο παράρτημα 2 του κανονισμού για την ασφαλή κυκλοφορία των προσώπων και του τροχαίου υλικού που βρίσκονται επί των σιδηροδρομικών γραμμών σε κίνηση ή σε στάση, σε κανονική ή σε υποβαθμισμένη κυκλοφορία.

Επιπλέον, οι ταχύτητες των αμαξοστοιχιών είναι μειωμένες στα 120 χιλιόμετρα την ώρα, παρ’ ότι η γραμμή επιτρέπει μάξιμουμ 160 χιλιόμετρα την ώρα. Οι αλλαγές τροχιάς σε όλο το μήκος του δικτύου που δεν καλύπτεται από σηματοδότηση ή τηλεδιοίκηση είναι κλειδωμένοι στην ευθεία αποκλείοντας έτσι την αλλαγή τροχιάς οποιουδήποτε συρμού. Η κυκλοφορία επί διπλής γραμμής είναι ομοιόμορφη με ελαφρές αυτοκινητάμαξες και ρυθμική δρομολόγηση, που είναι εύκολη στη ρύθμισή της, καθ’ ότι κανένας συρμός δεν εισέρχεται στο τμήμα αυτό εάν προηγουμένως οι δύο τηλεδιοικήσεις που ελέγχουν τους εκατέρωθεν σταθμούς δώσουν τη σχετική άδεια αναχώρησης. Καμμία εργασία που να απαιτεί κίνηση σε μονή γραμμή δεν εκτελείται σε ώρες κυκλοφορίας.

Πέραν αυτών, εφαρμόζονται όλες οι προβλέψεις του συστήματος διαχείρισης ασφάλειας. Επισημαίνω επιπροσθέτως ότι δικλίδα ασφαλείας για την εφαρμογή του Γενικού Κανονισμού Κυκλοφορίας αποτελεί το γεγονός ότι η ΡΑΣ βάσει της στρατηγικής της και το σχέδιο εποπτείας που έχει εκπονήσει για το έτος 2024 έχει προγραμματίσει τη σχετική της εποπτική δραστηριότητα που αφορά στην ασφαλή διαχείριση της κυκλοφορίας από τον διαχειριστή υποδομής ΟΣΕ στο εν λόγω τμήμα του σιδηροδρομικού δικτύου.

Κλείνοντας, κύριε συνάδελφε, θα ήθελα να τονίσω και πάλι ότι παρά τις χρόνιες, πολλές και δύσκολες παθογένειες, η ενίσχυση του επιπέδου ασφαλείας του ελληνικού σιδηροδρόμου αποτελεί ύψιστη προτεραιότητά μας και γι’ αυτό εργαζόμαστε σκληρά.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Ψυχογιέ, για να μην υπάρξει καμμία παρεξήγηση, δεν υπήρξε κρίση για την ερώτησή σας. Απλώς έχουν μαζευτεί τα μέλη της εξεταστικής επιτροπής και περιμένουν.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων και ερωτάται το Σώμα αν δέχεται να λύσουμε τη συνεδρίαση.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 17.56΄ λύεται η συνεδρίαση για την προσεχή Τετάρτη 13 Μαρτίου 2024 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**